text:
རྒྱལ་བ་ཐུབ་བསྟན་རྒྱ་མཚོ།
༸རྒྱལ་དབང་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་མཆོག་ 1876 – 1933) དགུང་ལོ་གསུམ་ཐོག་ཀུན་གཟིགས་པཎ་ཆེན་སྐུ་ཕྲེང་བརྒྱད་པ་བསྟན་པའི་དབང་ཕྱུག་གིས་གཙུག་ཕུད་བཞེས་ཤིང་མཚན་ལ་རྗེ་བཙུན་ངག་དབང་བློ་བཟང་ཐུབ་བསྟན་རྒྱ་མཚོ་འཇིགས་བྲལ་དབང་ཕྱུག་ཕྱོགས་ལས་རྣམ་པར་རྒྱལ་བའི་སྡེ་དཔལ་བཟང་པོ་གསོལ། དགུང་ལོ་བཞི་བའི་ས་ཡོས་སྤྱི་ལོ་ ༡༨༧༩ལོར་པོ་ཏཱ་ལའི་གསེར་ཁྲི་ལ་མངའ་གསོལ།།
དགུང་ལོ་ཉི་ཤུར་བོད་འབངས་དཔོན་རིགས་སེར་སྐྱ་ཡོངས་ཀྱིས་རེ་སྐུལ་ལྟར་ཏཱ་ལའི་བླ་མ་ཐུབ་བསྟན་རྒྱ་མཚོས་བོད་ཀྱི་ཆོས་སྲིད་གཉིས་ཀྱི་ཐུགས་འགན་ཡོངས་རྫོགས་བཞེས་ཏེ་གྱེས་སྟོན་གཟབ་རྒྱས་སྤེལ།།
ཁོང་ནི་ཆབ་སྲིད་མཁས་ཅན་ཞིག་དང་གསར་བརྗེ་བ་ དམག་དོན་ དཔལ་འབྱོར་སོགས་གང་ཅི་ཐད་ཐུགས་རྒྱ་ཡངས་པའི་དབུ་ཁྲིད་ཞིག་ཡིན། དབྱིན་ཇི་དང་ཨུ་རུ་སུའི་རྒྱལ་ཁམས་བར་དུ་གནས་པའི་བོད་ཀྱི་ཉག་ཕྲ་བའི་དུས་སྐབས་སུ་མཛད་པ་རྒྱ་ཆེར་བསྐྱངས། བོད་དུ་ཕྱི་ཡི་རྒྱལ་ཁབ་ཁག་དང་འབྲེལ་བ་བྱས་ནས་ཚན་རིག་ལག་རྩལ་སྤེལ་བ་དང་དམག་དོན་སྦྱོང་བརྡར་བཅས་ཀྱི་བྱ་གཞག་གསར་གཏོད་བྱས། ལྷ་སའི་གྲོང་དུ་ཉེན་སྲུང་དམག་སྒར་གསར་འཛུགས་གནང་སྟེ་སྤྱི་ཚོགས་བདེ་འཇགས་ལ་ཤུགས་སྣོན་གནང༌། སྦྲག་ཁང་དང་ཏར་ཁང་སོགས་གསར་འཛུགས་གནང་སྟེ་འགྲིམ་འགྲུལ་དང་ཆ་འཕྲིན་ལས་ཀ་ལ་ཤུགས་སྣོན་གནང༌། དེ་རྗེས་དངུལ་ཁང་གསར་དུ་བཙུགས་པ་སོགས་བོད་དུ་དེང་དུས་དང་མཐུན་པའི་གསར་བརྗེ་ལས་འགུལ་གང་མང་ཞིག་བཀའ་དྲིན་བསྐྱངས་གནང།།
ནང་དོན།
སྐུ་ན་ཆུང་དུས་ཀྱི་མཛད་པ།Edit
རྒྱལ་བ་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་ནི། ཡབ་ཀུན་དགའ་རིན་ཆེན་དང༌། ཡུམ་བློ་བཟང་སྒྲོལ་མ་གཉིས་ཀྱི་སྲས་སུ་རབ་བྱུང་བཅོ་ལྔ་པའི་མེ་བྱི་ སྤྱི་ལོ་1876ལོར་དྭགས་པོ་གླང་མདུན་དུ་སྐུ་འཁྲུངས། ཐོག་མའི་མཚན་ལ་བློ་བཟང་ཐབས་མཁས་རྒྱ་མཚོ་གསོལ། དེའི་ཕྱི་ལོར་རྒྱལ་ཚབ་རྟ་ཚག་ངག་དབང་དཔལ་ལྡན་དང་བཀའ་ཤག་གི་ལས་འཛིན་རྣམས་ཀྱིས་ཆོས་སྐྱོང་གི་ལུང་དང་རྨི་ལྟས་སོགས་ལ་བརྟེན་ནས་གླང་མདུན་ཚང་གི་སྲས་བློ་བཟང་ཐབས་མཁས་རྒྱ་མཚོ་ཏཱ་ལའི་བླ་མའི་ཡང་སྲིད་དུ་ངོས་འཛིན་བྱས་ཤིང་ལྷ་སར་གདན་འདྲེན་ཞུས།
དགུང་ལོ་གསུམ་པའི་ས་སྟག་ སྤྱི་ལོ་1878ལོར་ཀུན་གཟིགས་པཎ་ཆེན་སྐུ་ཕྲེང་བརྒྱད་པ་བསྟན་པའི་དབང་ཕྱུག་གིས་གཙུག་ཕུད་བཞེས་ཤིང་མཚན་རྗེ་བཙུན་ངག་དབང་བློ་བཟང་ཐུབ་བསྟན་རྒྱ་མཚོ་འཇིགས་བྲལ་དབང་ཕྱུག་ཕྱོགས་ལས་རྣམ་པར་རྒྱལ་བའི་སྡེ་དཔལ་བཟང་པོ་ཞེས་གསོལ། དགུང་ལོ་བཞི་པའི་ས་ཡོས་ སྤྱི་ལོ་1879ལོར་པོ་ཏ་ལའི་གསེར་ཁྲི་ལ་མངའ་གསོལ། དགུང་ལོ་བདུན་པ་ཆུ་རྟ་ སྤྱི་ལོ་1882ལོར་པཎ་ཆེན་དང་རྟ་ཚག་རིན་པོ་ཆེ་སོགས་ཀྱི་མདུན་དགེ་ཚུལ་གྱི་སྡོམ་པ་བཞེས།
དགུང་ལོ་བཅུ་གཅིག་པ་མེ་ཁྱི་ སྤྱི་ལོ་1886ལོར་རྒྱལ་ཚབ་རྟ་ཚག་སྐུ་གཤེགས། དེ་མོ་ཧོ་ཐོག་ཐུ་སླར་ཡང་བོད་ཀྱི་སྲིད་ཁྲིར་འཁོད། ཏཱ་ལའི་བླ་མ་མཆོག་ནས་ཡོངས་འཛིན་རྣམ་གཉིས་སོགས་མཁས་པ་དུ་མ་བསྟེན་ནས་མདོ་སྔགས་ཀྱི་གཞུང་ལུགས་ཐམས་ཅད་ལ་གསན་སྦྱོང་མཐར་ཕྱིན་པར་གནང༌། དགུང་ལོ་ཉི་ཤུ་པའི་ཤིང་ལུག་ སྤྱི་ལོ་1895ལོར་ལྷ་ལྡན་གཙུག་ལག་ཁང་གི་ཇོ་བོ་ཤཱཀྱ་མུ་ནེའི་མདུན་དུ་ཡོངས་འཛིན་ཕུར་ལྕོག་བྱམས་པ་རྒྱ་མཚོས་མཁན་སློབ་སྦྲགས་མ་དང༌། ཡོངས་འཛིན་གླིང་སྤྲུལ་བློ་བཟང་ལུང་རྟོགས་འཕྲིན་ལས་ཀྱིས་གསང་སྟོན་པ། སྒྲུབ་ཁང་སྤྲུལ་སྐུས་དུས་བསྒོ་བ་བཅས་མཛད་དེ་རབ་བྱུང་བསྙེན་རྫོགས་ཞུས། ལོ་དེར་བོད་འབངས་དཔོན་རིགས་སེར་སྐྱ་ཡོངས་ཀྱིས་རེ་སྐུལ་ལྟར་ཏཱ་ལའི་བླ་མ་ཐུབ་བསྟན་རྒྱ་མཚོས་བོད་ཀྱི་ཆོས་སྲིད་གཉིས་ཀྱི་ཐུགས་འགན་ཡོངས་རྫོགས་བཞེས་ཏེ། དགྱེས་སྟོན་གཟབ་རྒྱས་སྤེལ།
གསང་བའི་རེ་ངན་ཅན་བཟུང་བ།Edit
སྐབས་དེར་བོད་ཀྱི་དཔོན་རིགས་རྣམས་དབང་ཆ་རྩོད་པའི་རྙོག་འཛིང་ཆེན་པོ་ཡོད་པར་བརྟེན། དགུང་ལོ་ཉེར་བཞི་པའི་ས་ཕག་ སྤྱི་ལོ་1899ལོར་རྒྱལ་ཚབ་དེ་མོ་ངག་དབང་བློ་བཟང་འཕྲིན་ལས་རབ་རྒྱས་དང༌། ཚ་བོ་ནོར་བུ་ཚེ་རིང་དང་དོན་ལྡན་སོགས་ཀྱིས་བོད་ཀྱི་ཆབ་སྲིད་དབང་ཆ་ཡོངས་རྫོགས་གཟུང་རྒྱུའི་རེ་བས། ཏཱ་ལའི་བླ་མའི་དགུང་སྙིང་མཚན་གསལ་བཀོད་པའི་ལིངྒ་བཅས་པ་དང༌། གནོན་གཏད་ཀྱི་རྫས་སྦྱོར་མང་པོ་ལྷ་སའི་ཕྱོགས་བཞིར་སྦས་ནས་ནད་མུག་མཚོན་གསུམ་སོགས་བཀྲ་མི་ཤིས་པའི་ལྟས་ངན་འབྱུང་རེ་ཡིས་དཔལ་རི་སྤྲུལ་སྐུ་དང་ཉག་སྤྲུལ་སོགས་ལ་མངོན་སྤྱོད་ཀྱི་ཆོ་ག་མང་པོ་བསྒྲུབ་ཏུ་བཅུག་པ་དང༌། དུག་སྦྱོར་གྱིས་ཏཱ་ལའི་བླ་མ་དཀྲོང་རྩིས་བྱས་པ་མཐིལ་བརྟོལ་བྱུང་བས། དེ་དག་ལ་ཁྲིམས་ཆད་འོས་འཚམ་བཅད།
ཆོས་སྲིད་ཀྱི་མཛད་པ།Edit
དབྱིན་ཇིས་རྒྱ་གར་ལ་དབང་སྒྱུར་བྱེད་བཞིན་པའི་སྐབས་བལ་ཡུལ་དང་ འབྲུག འབྲས་ལྗོངས་སོགས་ཉེ་འཁོར་རྒྱལ་ཕྲན་ཁག་ཟ་སེམས་ཀྱིས་ཞི་དྲག་གི་ཐབས་ཤེས་རིམ་པར་བྱས་ཤིང། ལྷག་པར་དུ་སྤྱི་ལོ་ 1868 ལོའི་དབྱིན་འབྲུག་དབར་ཆིངས་ཡིག་གི་ནང་དོན་དང།. སྤྱི་ལོ་ 1885 ལོར་དབྱིན་ཇི་དང་རྒྱ་ནག་མན་ཇུ་དབར་བཞག་པའི་ཆིངས་ཡིག་ནང་དབྱིན་ཇི་བ་རྒྱ་ནག་དང་རྒྱ་གར་དུ་ལྟ་སྐོར་འགྲོ་སྐབས་བོད་ནས་འགྲོ་བསྐྱོད་ཆོག་པའི་ཆོད་དོན་བཞག་པ་བཅས་ལ་བོད་གཞུང་གིས་ངོས་ལེན་མ་བྱས་ཤིང་ ས་གནས་རྫོང་གཞིས་ཁག་ལ་ཕྱི་རྒྱལ་མི་གཅིག་ཀྱང་བོད་ནང་གཏོང་མི་ཆོག་པའི་བཀའ་ཁྱབ་གནང།
ས་བྱི་སྤྱི་ལོ་ 1888 ལོར་འབྲས་ལྗོངས་དང་བོད་ཀྱི་ས་མཚམས་ལུང་ཐུར་ཁུལ་དུ་དབྱིན་ཇིས་ཚུར་རྒོལ་བྱས་པ་མ་ཟད་ དེ ་རྗེས་ལྕགས་སྟག་སྤྱི་ལོ་ 1890 ལོར་རྒྱ་གར་དང་མན་ཇུ་ཨམ་བན་དབར་ཀ་ལི་ཀ་ཏར་ཆིངས་ཡིག་དོན་ཚན་བརྒྱད་ཅན་ཞིག་དང་། ཤིང་སྦྲུལ་སྤྱི་ལོ་ 1893 ལོར་རྡོར་གླིང་དུ་དབྱིན་ཇི་དང་རྒྱ་ནག་གི་སྐུ་ཚབ་དབར་ཚོང་དོན་སྒྲིག་འཛུགས་ཟེར་བའི་ཆིངས་ཡིག་དོན་ཚན་དགུ་ཅན་བཅས་རིམ་འཇོག་བྱས་པར་བོད་གཞུང་གིས་ངོས་ལེན་ནམ་ཡང་མ་བྱས་པ་སོགས་ལ་བརྟེན། ཤིང་འབྲུག་སྤྱི་ལོ་ 1904 ལོར་ཡཱང་ཧ་སེ་བན་གྱིས་གཙོས་པའི་དབྱིན་དམག་སྟོང་ཕྲག་མང་པོས་འཕྲུལ་མདའ་དང་མེ་སྒྱོགས་སོགས་ཀྱིས་བོད་དམག་རྣམས་ཕམ་ཉེས་ཆེན་པོ་བཏང་སྟེ། ་གཞིས་ཀ་རྩེ་དང་རྒྱལ་རྩེ་སོགས་བཙན་བཟུང་གིས་ལྷ་ས་དང་ཉེ་བའི ་ལྕགས་ཟམ་གྲུ་ཁར་འབྱོར་འཕྲལ། སྐབས་དེའི་སྲིད་སྐྱོང་དགའ་ལྡན་ཁྲི་ཟུར་བློ་བཟང་རྒྱལ་མཚན་གྱིས་གཙོས་པའི་བོད་གཞུང་གི་སྐུ ་ཚབ་ཀྱིས་རྒྱ་བལ་འབྲུག་གསུམ་གྱི་རྒྱལ་ཁབ་སོ་སོའི་སྐུ་ཚབ་དཔང་པོ་བཙུགས་ཏེ་དབྱིན་ཇི་དང་གྲོས་མཐུན་དོན་ཚན་ བཅུ་ཅན་ཞིག་བཞག་པའི་ནང་ བོད་ནང་དབྱིན་ཇིའི་ཚོང་ར་འཛུགས་རྒྱུ་དང་བོད་འབྲས་ས་མཚམས་ཀྱི་རྩོད་རྙོག་སེལ་ཐབས། དབྱིན་གཞུང་ལ་དམག་གི་འགྲོ་གྲོན་གུན་གསབ་སློག་ཆ་སྟེར་རྒྱུ་སོགས་འཁོད་ཡོད།
ཕྱི་ལོ་ 1890 ལོར་གཞུང་ཞབས་བསྐོ་བཞག་སྐབས་མིའི་འཇོན་ནུས་དང་སྤྱི་མོས་དྲང་ཚུགས་སོགས་ཀྱི་ཆ་རྐྱེན་གཙོ་བོར་བཟུང་དགོས་པ་ལས་ སྔར་ལམ་ཕ་གཞིས་རྒྱུན་འཛིན་ཁོ་ནའི་ལམ་དུ་འགྲོ་མི་རུང་བའི་རྒྱས་དཔྱད་དང། གདན་ས་གསུམ་གྱིས་གཙོས་རིས་མེད་དགེ་འདུན་གྱི་སྡེ་རྣམས་ལ་ཁྲིམས་འདོམས་ཚུལ་བཞིན་དགོས་པའི་ལས་སྣེ་ཚོར་བཀའ་བསྒྱུར་དང་ཆོས་སྡེ་སོ་སོར་དཔྱད་ཁྲ་སྩལ། དེ་ནས་བོད་ཀྱི་ཤོག་དངུལ་ཊམ་ལྔ་བཅུ་དང་ ཊམ་ཉེར་ལྔ་སོགས་དང་ ཟངས་ཊམ་བཅུ་སྒོར་དཔར་འགྲེམས་གནང་བ་མ་ཟད་ གསེར་ཊམ་ཡང་པར་འདེབས་མཛད་
དབྱིན་བོད་དམག་འཁྲུག་དང་ རྒྱ་སོག་ཡུལ་དུ་ཆིབས་བསྒྱུར།Edit
སྤྱི་ལོ་1904ལོར་བོད་ཟླ་དྲུག་པའི་ཚེས་བཅུ་གཉིས་ཉིན་དབྱིན་དམག་བོད་ལ་བཙན་འཛུལ་བྱས་ཏེ་ཆུ་ཤུར་ལྕགས་ཟམ་ཁར་འབྱོར། ཏཱ་ལའི་བླ་མ་སྐུ་འཁོར་ཧྲག་བསྡུས་བཅས་ཉེན་ཁ་གཡོལ་ཆེད་སོག་ཡུལ་དུ་ཆིབས་བསྒྱུར་གནང༌། དེའི་ཕྱི་ལོ་ཤིང་སྦྲུལ་ སྤྱི་ལོ་1905ལོར་སོག་ཡུལ་དུ་ཆོས་འཁོར་བསྐོར་པས་མཚན་སྙན་ཕྱོགས་ཀུན་ཁྱབ། ཟང་ཟིང་གི་འབུལ་བ་རྒྱ་ཆེར་བྱུང༌། སྤྱི་ལོ་1906ལོར་སི་ཁྲོན་ཙུང་ཏུ ་ཀྲོ་ཨེར་ཧྥེང་བོད་ཤར་ཕྱོགས་ཁམས་པའི་ཡུལ་དུ་ཕྱིན་ནས།
སྤྱི་ལོ་1908ལོ་བར་ལོ་ངོ་གཉིས་ཙམ་རིང་ལ་བོད་མི་ཁྲི་ཚོ་ལྔ་ལྷག་ཙམ་ཧམ་བསད་བྱས་པར་གྲགས། ཐོག་མར་འབའ་བསྟན་གཉིས་དགོན་པའི་ནང་གི་བླ་གྲྭ་ལྔ་བརྒྱ་ཙམ་འདུ་ཁང་ནང་དུ་དུས་གཅིག་ལ་མེ་བསྲེགས་བཏང༌། དེ་ནས་རིམ་བཞིན་འབའ་དང༌། ལི་ཐང༌། སྡེ་རོང༌། ཕྱག་ཕྲེང༌། སྨར་ཁམས། བྲག་གཡབ། ཆབ་མདོ་སོགས་ཀྱི་ས་ཁུལ་དུ། བཙན་ཤེད་ཀྱི་སྒོ་ནས་བོད་མི་རྣམས་ལ་རྒྱ་མིང་འདོགས་པ་དང༌། རྒྱ་ཡིག་སྦྱོང་བཅུག་ཅིང༌། གལ་སྲིད་རྒྱ་མིང་མེད་པ་དང་རྒྱ་ཡིག་མི་སྦྱོང་མཁན་ལ་ཁྲལ་ཆེན་པོ་བཀོད་པ་དང༌། ཆེ་ན་སྲོག་ཆད་བཅད་པ་སོགས་གདུག་རྩུབ་ཆེ་བའི་མནར་གཅོད་མང་པོ་བཏང༌། རྒྱ་མིང་བེད་སྤྱོད་པ་དང་རྒྱ་ཡིག་སྦྱོང་མཁན་ལ་ཁྲལ་མི་བཀོད་པ་སོགས་མི་རིགས་རིགས་འགྱུར་ཐབས་ཤེས་གང་མང་བྱས་པ་མ་ཟད། ས་གནས་སོ་སོའི་དཔོན་རིགས་རྣམས་བསད་ནས་རྒྱ་དཔོན་བསྐོས་པ་ལ་ལོ་རྒྱུས་ཐོག་ཡུལ་དཔོན་རྒྱ་བསྒྱུར་གྱི་ལས་འགུལ་ཞེས་གྲགས། དེའི་རྐྱེན་གྱིས་དེང་དུས་འབའ་ལི་རྒྱལ་གསུམ་སོགས་ཀྱི་ཡུལ་དེ་དག་གི་ཕྱོགས་སུ་བོད་པ་རྒྱ་མིང་ཅན་གྱི་ཁྱིམ་ཚང་མང་པོ་ཡོད་པ་རེད།
སྤྱི་ལོ་1908ལོར་མན་ཇུ་གོང་མས་ཀྲོ་ཨེར་ཧྥེང་ལ་བོད་སྡོད་ཨམ་བན་གྱི་ལས་འགན་བསྐོས་པ་དང༌། བོད་ནས་ཀྲོ་ཨེར་ཧྥེང་བོད་དུ་ཡོང་ན་དེ་བས་ཀྱང་མི་མང་པོའི་སྲོག་ལ་གནོད་པར་དོགས་ནས་མན་ཇུ་གོང་མ་ལ་ཡི་གེ་བཏང་སྟེ། ཀྲོ་ཨེར་ཧྥེང་གིས་ཁམས་ཕྱོགས་སུ་ཁྲིམས་མེད་ལུགས་མེད་ཀྱིས་བསད་གཅོད་འཕྲོག་བཅོམ་བྱས་ཚུལ་དང༌། ལྷ་སར་ཡོང་ན་དགའ་བསུ་མེད་ཚུལ་རྣམས་ཞུས་པར། གོང་མས་དེ་མ་ཐག་ཨམ་བན་གྱི་གོ་གནས་ཕྱིར་འཐེན་བྱས་ཏེ། ཀྲོ་ཨེར་ཧྥེང་ཆབ་མདོ་ནས་ཕྱིར་ཁྲེན་ཏུར་སྐད་བཏང༌། དགུང་ལོ་སོ་གཅིག་པའི་ས་སྤྲེལ་ སྤྱི་ལོ་1908ལོར་ཏཱ་ལའི་བླ་མ་སྐུ་འཁོར་དང་བཅས་པ་རི་བོ་རྩེ་ལྔ་བརྒྱུད་ནས་པེ་ཅིང་དུ་ཕེབས། མན་ཇུ་གོང་མ་འོད་གསལ་དང་མཇལ་འཛོམས་བྱུང༌།
མན་ཇུ་དམག་གི་འཇིག་པ་དང་ རྒྱ་གར་དུ་ཆིབས་བསྒྱུར།Edit
དགུང་ལོ་སོ་གཉིས་པའི་ས་བྱ་ སྤྱི་ལོ་1909ལོར་སྐུ་འབུམ་བརྒྱུད་ནས་དབུས་སུ་ཕེབས། ལྷ་སར་འབྱོར་ཁར་བོད་བཞུགས་ཨམ་བན་ལྱེན་ཡུས་སྐུ་འཁོར་རྣམས་བསུ་བར་ཕེབས་ཀྱང་གོང་ས་མཆོག་གིས་དགྱེས་ཚུལ་མ་བསྟན་པས་དེ་ཁོང་ཁྲོ་སྐྱེས་ཏེ་ཨུ་རུ་སུའི་མཚོན་ཆ་ཁྱེར་ཡོད་པ་ལ་ཁ་གཡར་ནས་སྔོག་བཤེར་བྱས་པས་སྐུ་ཆས་མང་པོ་བོར་བརླག་སུ་སོང༌། རྒྱལ་དབང་མཆོག་གི་བོད་བཞུགས་ཨམ་བན་ལ་འབྲུ་རིགས་དང་གཟན་ཆས་མཁོ་འདོན་བྱེད་མི་ཆོག་པའི་བཀའ་བོད་ཁམས་ཡོངས་ལ་བསྒྲགས།
ཟི་ཁྲོན ་ནས་ལུའུ་ཅུན་རྒྱ་དམག་ཁྲི་ཕྲག་བརྒལ་བས་ཁམས་ཕྱོགས་སུ་བཙན་འཛུལ་གྱིས་ལྕགས་ཁྱི་སྤྱི་ལོ་ 1910 ལོར་ལྷ་སར་འབྱོར་ནས་ མི་གསོད་ཁྲག་སྦྱོར་དང་་. འཕྲོག་བཅོམ་ཚོད་མེད་བྱས་ཏེ་ཟིང་ཆ་བསླངས་པར་བརྟེན་གོང་ས་མཆོག་གི་སྐུ་སྲོག་ལ་ཉེན་ཁ་ཆེ་བས་ སྐབས་དེར་དགའ་ལྡན་ཁྲི་པ་ཚེ་སྨོན་གླིང་རྒྱལ་ཚབ་ཏུ་བསྐོས་ནས་རྒྱལ་བ་རིན་པོ་ཆེ་སྐུ་འཁོར་རྣམས་་གྲོ་མོ་བརྒྱུད་རྒྱ་གར་དུ་ཡུལ་བྱོལ་དུ་ཕེབས། ཀ་ལོན་སྦུག་ཏུ་བཞུགས་སྐབས་མན་ཇུ་གོང་མའི་སྲིད་གཞུང་གིས་ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཏཱ་ལའི་བླ་མའི་གོ་ས་གནས་དབྱུང་བྱས་ཏེ་ཡང་སྲིད་གསར་དུ་གསེར་བུམ་དཀྲུགས་ནས་བསྐོ་བཞག་བྱ་རྒྱུ་ཞེས་ཁྱབ་བསྒྲགས་བྱས་ཀྱང། དོན་ཐོག་ལ་རྒྱལ་དབང་མཆོག་ནི་བོད་མི་ཐ་དག་གི་ངོས་འཛིན་བྱེད་བཞིན་པའི་དབུ་ཁྲིད་གཅིག་པུ་དེ་ཡིན་པ་དང་ བོད་ཡོངས་རྫོགས་ནི་གཞུང་ས་དགའ་ལྡན་ཕོ་བྲང་གི་སྔར་བཞིན་འཛིན་སྐྱོང་བྱེད་པས་ཆིན་སྲིད་གཞུང་ལ་ཐེ་བྱུས་གང་ཡང་མེད།
དགུང་ལོ་སོ་དྲུག་པའི་ལྕགས་ཕག་ སྤྱི་ལོ་1911ལོར་འབྲུག་པ་རྒྱལ་པོས་ཀམལོན་སྦུག་ཏུ་ཡོད་པའི་ཁམས་ཡངས་ཤིང་བཀོད་པ་ལེགས་པའི་སྤྲོ་མང་ཞིག་ཕུལ་བས་དེར་བོད་དུ་ཕྱིར་ལོག་མ་མཛད་བར་བཞུགས། རྒྱ་ནག་ཏུ་སུན་ཀྲུང་ཧྲན་གྱིས་གསར་བརྗེ་བྱས་ནས་མན་ཇུ་སྲིད་གཞུང་མེད་པར་བྱས།
བོད་ཡུལ་དུ་ཕྱིར་ཕེབས་དང་ ཆབ་སྲིད་སྲ་བརྟན་མཛད།Edit
ལྕགས་ཕག་ཕྱི་ལོ་ 1912 ལོར་རྒྱ་ནག་ཏུ་སུན་ཀྲུང་ཧྲན་གྱི་འགོ་འཕྲིད་འོག་རྒྱ་ནག་མི་མང་མན་ཇུའི་དབང་སྒྱུར་མཐར་སྤྲོད་གཏོང་བའི་གོ་སྐབས་དང་བསྟུན་ཏེ་བོད་མི་ཚོས་བོད་ནང་ཡོད་པའི་ཀྲའོ་ཨར་ཕུང་དང་ལུའུ་ཅུན་གྱི་དཔུང་དམག་ལ་ཕར་རྒོལ་གྱིས་ཕྱིར་འབུད་བཏང་སྟེ་. ྋརྒྱལ་དབང་རིན་པོ་ཆེ་སྟོན་འཁོར་ལྷ་སར་ཆིབས་བསྒྱུར་གནང་བ་བཅས་། ཆུ་གླང་སྤྱི་ལོ་ 1913 ལོར་བོད་དང་ཕྱི་སོག་དབར་སོག་པོའི་རྒྱལ་ས་ཨུར་གར་ (ད་ལྟའི་ཨོ་ལན་བྷྭ་ཐུར་.) དུ་ཆིངས་ཡིག་བཞག་པ་དང་། བོད་མི་སེར་སྐྱ་ཡོངས་ལ་སྤང་བླང་རྩ་ཚིག་དོན་ཚན་ལྔ་ཅན་དང་སྦྲགས་བོད་རང་སྐྱོང་ངོས་གཙང་ཡིན་པའི་ཡོངས་ཁྱབ་གསལ་བསྒྲགས་མཛད།
སྤྱི་ལོ་ 1913 ལོར་སྦྲག་ཟམ་དང་་. ཏར་ཁང་གསར་འཛུགས་གནང་བ་དང་ཆབས་ཅིག་སྦྲག་ འཛིན་ཁ་གང་དང་་. སྐར་ལྔ་. སྐར་ཕྱེད་བརྒྱད་. ཞོ་གང་་. ཊམ་གཅིག ཊམ་གཉིས་སོགས་འདོན་འགྲེམས་དང་་. ཕག་རི་ནས་རྒྱལ་རྩེ་ བརྒྱུད་ལྷ་ས་དང་་. དེ་ནས་ཀོང་པོ་རྒྱ་མདའ་བར་ཡིག་སྐྱེལ་ཏར་གཏོང་གི་ལམ་ཁ་ཚུགས་. ལོ་དེར་རྩིས་དཔོན་ལུང་ཤར ་རྡོ་རྗེ་ཚེ་རྒྱལ་གྱིས་སྣེ་འཁྲིད་པའི་ས་གཏེར་འཚོལ་ཞིབ་དང་་. གློག་ལས་སྦྲག་ཏར་སོགས་ཀྱི་ཤེས་བྱ་སྦྱོང་མི་བོད་ ཕྲུག་བཞི་དབྱིན་ཡུལ་ལོན་ཀྲོན་དུ་སློབ་གཉེར་ལ་ཆེད་གཏོང་གནང།
སྤྱི་ལོ་ 1913 ལོའི་ཟླ་ 1 ཚེས་ 8 ལ་ྋརྒྱལ་དབང་མཆོག་ནས་བོད་རྒྱ་ཁྱབ་ཡོངས་ལ་རྩ་ཚིག་དོན་ཚན་ལྔ་ཅན་ཞིག་ཁྱབ་བསྒྲགས ་མཛད་དེ་བོད་རང་སྐྱོང་ངོས་གཙང་ཡིན་པའི་གནས་བབས་གསལ་འདོན་དང་་. བོད་ཁམས་ཀྱི་རིས་མེད་དགོན་སྡེ་མཆིས་སོ་ཅོག་ གི་མཆོད་རྒྱུན་མི་ཉམས་གོང་འཕེལ་དང། གཙུག་ལག་ཁང་ཉམས་གསོ་གཅེས་སྤྲས་དགེ་འདུན་རྣམས་འདུལ་ཁྲིམས་ནན་སྲུང་ཐོག་མདོ་སྔགས་གཞུང་ལུགས་ལ་སློབ་སྦྱོང་གཟབ་ནན་དགོས་པ་མཁན་པོ་བླ་སྤྲུལ་དང་དགེ་བཤེས་སོགས་ཀྱི་ཤེས་ཡོན་ཞིབ་བཤེར་. བུ་ཚས་ཕ་མར་བཀུར་བསྟི་. གཞུང་གི་སྣེ་མོ་ལས་འཛིན་ཡོངས་ནས་ཁྲལ་བསྡུ་དང་་. ཁྲིམས་གནོན་གྱི་བྱེད་སྒོ་ཅི་མཆིས་དྲང་པོས་གཞུང་ བསྲང་དགོས་པ་ལས་ཆབ་འབངས་སྡུག་མནར་བརྡབ་གསིག་གིས་ཆགས་ཐབས་བྲལ་བ་དང་ལེ་ཐོགས་ཕྲན་བུར་བསྙད་དེ་ས་ཁང་གཞུང་ལེན་སོགས་ཀྱི་བྱ་ངན་དེ་རིགས་མིང་ཙམ་མེད་པ་བཟོ་རྒྱུ་. གཡོག་རིགས་རྒན་རྒོན་ཐ་ཉེས་སུ་གཏོང་མི་ཆོག་པ་ལམ་འཁེལ་རྫོང་ཁག་གི་རྟ་ཁལ་མི་སོགས་ཀྱི་ཁྲལ་རིགས་ཆག་ཡང་གཏོང་བ་. སྤྱི་ས་རི་ཀླུང་བེད་སྤྱོད་མ་བྱས་པར་ལྷག ་པ་ཇི་ཡོད་ལ་བོད་མི་ཁྱིམ་པ་ཉམས་མྱོང་དང་རྩོལ་བ་ཅན་སུས་ཀྱང་ས་ཞིང་འདུལ་བ་དང་་. སྦྱར་བ་དང། ལྕང་མ་སོགས་ཤིང་རིགས་འདེབས་འཛུགས་བྱས་ན་གཞུང་དང་། སྒེར་པ། ཆོས་སྡེ་བཅས་སུས་ཀྱང་བཀག་འགོག་བྱས་མི་ཆོག་པ་སོགས་རྒྱལ་བསྟན་དར་ཞིང་ཆབ་སྲིད་བརྟན་པ་ཡུལ་དང་ཡུལ་མིའི་གནས་སྟངས་ཡར་རྒྱས་གཏོང་ཕྱོགས་སྐོར་བཀོད་ཁྱབ་ཞིབ་ནན་མཛད།
ཁོང་གིས་ཕྱི་ཕྱོགས་ལ་འབྲེལ་བ་བྱས་ནས་ཚན་རིག་གི་ལག་ཤེས་སྤེལ་བ་དང༌། དམག་དོན་སྦྱོང་བརྡར་སོགས་ཀྱི་ཕྱག་ལས་མང་པོ་དབུ་བཙུགས། དགུང་ལོ་སོ་བརྒྱད་ཆུ་གླང་སྤྱི་ལོ་༡༩༡༣ལོར་གཞུང་སྒེར་དགོན་སྡེ་སོགས་ཀྱིས་བདག་ཉར་བྱས་པའི་ས་སྟོང་རྣམས་མི་སུས་བརྐོས་ནས་ས་ཞིང་དུ་བསྒྱུར་ན་རང་མོས་སུ་བེད་སྤྱད་ཆོག་པར་མ་ཟད་ལོ་གསུམ་གྱི་རིང་ལ་ཁྲལ་འཇལ་མི་དགོས་པའི་བཀའ་བསྒྲགས་པ་སོགས་ཞིང་ལས་ལ་ལོ་རྒྱུས་ཐོག་བྱུང་མ་མྱོང་བའི་ཤུགས་སྣོན་མཛད།
ཤིང་སྟག་སིམ་ལའི་ཆིངས་ཡིག།Edit
སྤྱི་ལོ་ 1914 ལོར་ྋརྒྱལ་དབང་བཅུ་གསུམ་པ་ཆེན་པོ་མཆོག་གིས་བོད་རྒྱ་ཞི་བདེ་ཡུན་གནས་ཡོང་ཐབས་འཚེ་མེད་ཞི ་བའི་ཐབས་ལམ་ཉག་གཅིག་ལ་དགོངས་ཏེ་། རྒྱ་ནག་གཞུང་ལ་དབྱིན་ཇི་བར་བཞུགས་ཀྱིས་ཆིངས་དོན་འཇོག་པར་བཀའ་བློན་བཤད་སྒྲ་བ་དཔལ་འབྱོར་རྡོ་རྗེ་དང་ལས་རོགས་རྒྱ་གར་དབྱིན་གཞུང་གི་དབང་ཚད་ཆ་ཚང་ཡོད་པའི་སྐུ་ཚབ་ཕྱི་འབྲེལ་བློན་ཆེན་མེག་མ་ཧོན་དང་ལས་རོགས་རྒྱ་ནག་གཞུང་གི་དབང་ཚད་ཆ་ཚང་ཡོད་པའི་སྐུ་ཚབ་ཨེ་ཕེ་ཙན་དང་། ལས་རོགས་བཅས་བོད་རྒྱ་དབྱིན་གསུམ་གྱི་སྐུ་ཚབ་རྣམས་སིམ་ལར་ལྷན་འཛོམས་ཀྱིས་ཆིངས་དོན་བཞག བགྲོ་གླེང་སྐབས་བོད་རྒྱ་གཉིས་བོད་ཀྱི་བདག་ དབང་ཐད་རྩོད་གླེང་མང་དུ་བྱུང་མཐར་། དབྱིན་གཞུང་སྐུ་ཚབ་མེག་མ་ཧོན་གྱིས་དགོངས་འཆར་ལྟར་ བོད་ཀྱི་བདག་དབང་དང་བོད་རྒྱའི ་ས་མཚམས་རྩོད་རྙོག་སྟབས་བདེ་ཡོང་སླད། བོད་ཕྱི་མ་དང་ ནང་མ་ཞེས་དུམ་བུ་གཉིས་བཟོ་རྒྱུ་དང་ བོད་ཐོག་རྒྱ ་ནག་ལ་མིང་ཙམ་གྱིས་བདག་དབང་ཡོད་ཅེས་ཆིངས་ཡིག་ཟིན་བྲིས་སུ་འཁོད་པར་དབྱིན་བོད་གཉིས་སྐུ་ཚབ་སོ་སོས་མིང་རྟགས་བཀོད་ཡོད་ཀྱང་རྒྱ་ནག་ཕྱོགས་ནས་མིང་ཐག་བཀོད་མ་ནུས་རྐྱེན་ བོད་དབྱིན་གཉིས་དབར་ཆིངས་ཡིག་འཕར་མ་ཞིག་བཞག་སྟེ་ ཆིངས་ཡིག་ཟིན་བྲིས་ནང་ཆིངས་ཡིག་ནང་འཁོད་པའི་རྒྱ་ནག་གི་ཐོབ་ཐང་སྐོར་རྩ་མེད་དང་བོད་རང་ས་རང་སྐྱོང་སྐོར་ཞིབ་གསལ་བཀོད་ཡོད།
སྐུ་ཚེ་སྨད་ཀྱི་མཛད་པ་རྒྱ་ཆེ་ཁག།Edit
སྤྱི་ལོ་ 1914 ལོར་བོད་དམག་བཅོས་སྒྲིག་དང་རྒྱ་བསྐྱེད་མཛད་དེ་བོད་དམག་ཚོར་ཉི་ཧོང་དང་་. ཨུ་རུ་སུ་. དབྱིན་ཇི་. རྒྱ་ ལུགས་བཅས་ཀྱི་དམག་རྩལ་སྦྱོར་བརྡར་མཛད་. སྤྱི་ལོ་ 1916 ལོར་གྲྭ་ས་ཁག་དང་གཞིས་དགོན་ཁག་ནས་གྲྭ་པ་ལོ་གཞོན་ཤེས་རིག ་བཀྲ་བ་དྲག་འདེམས་གྲྭ་ཆག་བསྐྱོན་ཏེ་སྨན་རྩིས་ཁང་གསར་བཛུགས་གནང་ཞིང་་. ད་ལྟར་བོད་གཞིས་བྱེས་གཉིས་ཀའི་གྲགས་ཆེ་ བའི་སྨན་རྩིས་ཁང་དང་་. སྨན་རྩིས་ཀྱི་བསྟན་པ་མི་ཉམས་དར་རྒྱས་སུ་ཡོད་པ་འདི་ཡང་ྋརྒྱལ་དབང་མཆོག་གི་བཀའ་དྲིན ་ཁོ་ན་ལགས་སོ་.
སྤྱི་ལོ་ 1916 ནས་ 1919 ལོའི་བོད་ཟླ་ 8 བར་ལོ་གསུམ་རིང་དཔལ་རྡོ་རྗེ་འཇིགས་བྱེད་ཀྱི་ལྗགས་བསྙེན་གྲུབ་པར་མཛད་པ་སོགས་རྒྱུན ་དུ་སྔགས་གསར་རྙིང་གི་ཟབ་མོའི་གནད་རྣམས་ཉམས་བཞེས་སུ་བསྟར་གནང་མཛད་ཅིང་་. སྤྱི་ལོ་ 1922 ལོར་ནོར་གླིང་གཟིམ་ཆུང་སྤྱན ་གསལ་ཕོ་བྲང་གསར་བཞེངས་གནང་་. སྤྱི་ལོ་ 1923 ལོར་ལྷ་ས་གྲོང་ཁྱེར་གྱི་བདེ་འཇགས་ཆེད་སྐོར་སྲུང་དམག་སྟེ་. པུ་ལི་སིའི ་དམག་སྒར་གསར་འཛུགས་དང་་. ཇ་ཆུང་རིང་དུ་ཇ་ཤིང་འདེབས་ལས་ཀྱི་ཚོད་ལྟ་. རྒྱལ་རྩེར་དབྱིན་ཡིག་སློབ་གྲྭ་བཙུགས་པ་ བཅས་མཛད་དོ་. ་. དགུང་ལོ་ཞེ་བརྒྱད་ཆུ་ཕག་སྤྱི་ལོ་ ༡༩༢༣ ལོར་ཇ་སྡོང་འདེབས་འཛུགས་ཀྱི་ཚོད་ལྟ་གནང་སྟེ་ལས་འགོ་དངོས་སུ་བརྩམས། ལྷ་ས་གྲོང་ཁྱེར་དུ་ཉེན་སྲུང་དམག་སྒར་གསར་འཛུགས་གནང་སྟེ་སྤྱི་ཚོགས་བདེ་འཇགས་ལ་ཤུགས་སྣོན་གནང༌།
སྤྱི་ལོ་ 1927 ལོར་རྒྱ་གར་ནས་རླངས་འཁོར་ནང་འདྲེན་དང་རྒྱ་ལམ་གསར་བཟོ་དང་་. དངུལ་པར་. ཚོན་ཁྲ་ཅན་གྱི་བོད་ཀྱི་ ཤོག་དངུལ་བཅས་ཚང་མ་གློག་ཤུགས་ལ་བརྟེན་ནས་སྒྲུབ་ལམ་གསར་གཏོད་མཛད་ཅིང་་. རྒྱ་ནག་ནན་ཅིན་དུ་བོད་ཀྱི་དོན་གཅོད་ཁང་བཙུགས་ དེ་བཞིན་རྒྱ་ཁྱབ་རྫོང་གཞིས་སོ་སོར་སློབ ་གྲྭ་གསར་འཛུགས་ཀྱིས་ལོ་གཞོན་ཤེས་རིག་བཀྲ་བ་རྣམས་ཡིག་རྩིས་སྦྱོང་དགོས་རྒྱུའི་བཀོད་རྒྱ་གནང་བ་དང་་. ཁྲིམས་འགལ་ཉེས་ ཅན་ལྕི་བར་དབང་པོ་ཡན་ལག་འབྲེག་གཅོད་བྱེད་རྒྱུན་རྩ་འགོག་དགོས་པ་. རི་རྒྱ་ཀླུང་རྒྱ་བསྡམས་ནས་རང་བྱུང་གི་རྩི་ ཤིང་དང་སྲོག་ཆགས་སྲུང་སྐྱོབ་. ལྷ་བྲིས་དང་་. རྟེན་བཞེངས་. གསེར་དངུལ་. ཟངས་ལྕགས་. འཇིམ་པ་. རྡོ་ཤིང་་. ཚེམ་བཟོ་སོགས་དང་་. ཤིང ་དང་བ་སོར་དཀྲུགས་རྐོས་. སྣམ་རིགས་རུམ་དང་གྲུམ་རྩེ་. ཕྱིང་པ་སོགས་བཀལ་འཐག་གི་ལག་རྩལ་བཟོ་ལས་དང་་. སོ་ནམ་ དཀར་ཤེ་སོགས་ཐོན་ཁུངས་ལེགས་ཉེས་འགྲན་བསྡུར་དང་་. ཡར་ཐོན་རིགས་ལ་མིང་གནས་དང་ཐབ་རྟེན་སོགས་གང་ལ་གང་འོས་ཀྱི ་གཟེངས་བསྟོད་བྱ་དགའ་གནང་་
སྦག་དང་སྟག་སེ་རྒྱན་བཙུགས་རྩེད་མོའི་རིགས་མི་ཆོག་པ་དང་། ཉལ་ཐག་དང་། ཤིག་རས་། རྡོ་ཐ་སོགས་འཐེན་བཏུང་ཉོ་ ཚོང་མི་ཆོག་པའི་རྒྱས་བཅད་། རང་རང་དཔལ་འབྱོར་དང་མི་མཐུན་པའི་བུ་ལོན་གཡར་ནས་བུད་མེད་ལ་རྒྱན་ཆ་བཟོས་ཏེ་ཕན་ཚུན་དོན་མེད་འགྲན་པའི་རིགས་ལ་བཀའ་འགོག ལྷ་སའི་བར་སྐོར་ནང་སྟེང་ཤོད་དུ་ས་འགོ་ཆུ་ཡུར་བཟོ་སྐྲུན་སོགས་ཡུལ ་ལུང་ཡར་རྒྱས་དང་སྤྱི་འབངས་ཀྱི་བདེ་རྩར་སྨན་པའི་ཐབས་ཤེས་ལུ་གུ་རྒྱུད་དུ་སྤེལ་བར་མཛད་། ལྷ་ལྡན་གཙུག་ལག་ཁང ་དང་རྒྱས་བཏབ་ར་མོ་ཆེ། རྩེ་ཕོ་བྲང། འབྲི་གུང་ཞྭ་ལྷ་ཁང། ཁྲ་འབྲུག་བཀྲ་ཤིས་བྱམས་སྙོམས་གཙུག་ལག་ཁང། སྤུ་ཧྲེང་ཇོ་ཁང། བྱང་སྐྲ་བདུན། རུ་ལག་གྲོམ་པ་རྒྱང། བལ་ཡུལ་གྱི་མཆོད་རྟེན་བྱ་རུང་ཁ་ཤོར་སོགས་གནས་ཁྱད་ པར་ཅན་ཇི་སྙེད་ཅིག་ཞིག་གསོ་དང་གསར་སྐྲུན་གང་འོས་བསྐྱངས། བཀའ་འགྱུར་རིན་པོ་ཆེས་དབུས་རིས་མེད་དཔེ་རྒྱུན་དཀོན་པའི་གསུང་འབུམ་མང་པོའི་ཤིང་དཔར་གསར་སྐྲུན་ཐོག་པར་ཤིང་རྙིང་པ་རྣམས་ལ་འབྲུ་བསང་ཉམས་གསོ་གྲུབ་མཐའ་རིས་མེད་ཀྱི་དགེ་འདུན ་གྱི་སྡེ་མཆིས་སོ་ཅོག་གི་རང་ལུགས་སྒྲིག་ལམ་ཀུན་སྤྱོད་ལ་དག་ཐེར་ལྷ་རམས་དགེ་བཤེས་རྣམས་རྩོད་རྒྱུགས་བཞེས་ཏེ་ཨང་གནས་ཟིན་རིགས་མ་གཏོགས་རྒྱུད་པའི་བླ་མ་དབུ་མཛད་། མཁན་པོ་། ཤར་བྱང་གི་ཆོས་རྗེ་། དགའ་ལྡན་ཁྲི་པ་སོགས་ལ་རང་བཞིན་གྱིས་ཕེབས་མི་ཆོག་པའི་རྒྱས་བཅད་སོགས་བསྟན་དོན་གྱི་མཛད་འཕྲིན་རླབས་ཆེན་བསྐྱངས། དགུང་ལོ་ང་བརྒྱད་བཞེས་པ་རབ་བྱུང ་བཅུ་པའི་ཆུ་བྱ་སྤྱི་ལོ་ 1933 ལོའི་བོད་ཟླ་ 10 པའི་གནམ་གང་ཉིན་དགོངས་པ་ཆོས་དབྱིངས་སུ་ཐིམ་ཚུལ་བསྟན་ཏོ།


c: text/html

text:
༢༠༡༨ལོའི་ཟླ༢པའི་ཚེས༤ཉིན་གྱི་སྔ་དྲོའི་ཆུ་ཚོད་༡༠ཐོག ཁྲི་ཀ་རྫོང་དབུལ་སྐྱོར་གསར་སྤེལ་ཅུས་ཀྱིས་གཙོ་འགན་འཁུར་ཞིང་། མཚོ་ལྷོ་ཁུལ་དོན་གྲུབ་བོད་ཀྱི་རིག་གནས་སྒྱུ་རྩལ་སྔོག་སྤེལ་འགན་འཁྲི་ཚད་ཡོད་ཀུང་སིས་འགན་སྒྲུབ་མཛད་པའི་ཙོང་ཁའི་ཚོ་བ། ཁྲི་ཀའི་དམངས་སྲོལ་ཡུལ་སྐོར་ཐོན་ལས་གླིང་གི་ཁྱད་ལྡན་ལག་རྩལ་ཟབ་སྦྱོང་འཛིན་གྲྭའི་སློབ་མཇུག་འགྲིལ་བའི་མཐར་ཕྱིན་མཛད་སྒོ་དེ་ཁྲི་ཀ་རྫོང་རྨ་སྲིབ་གྲོང་རྡལ་ལྟེ་གནས་བུ་བཅོལ་ཁང་ནས་བསྡུས། ཐེངས་འདིའི་ཟབ་སྦྱོང་ནི་༢༠༡༨ལོའི་ཟླ༡པའི་ཚེས༡༥ཉིན་ནས་ཟླ༢པའི་ཚེས༤ཉིན་བར་ཏེ་སྡོམ་པས་ཉིན་༢༠རིང་ལ་གཉེར་ཞིང་། སྡོམ་པས་སློབ་མ་༨༠ཟབ་སྦྱོང་ནང་ཞུགས་ཡོད་ལ། སློབ་མ་དེ་དག་ནི་ད་ལོར་ཟབ་སྦྱོང་དུ་མིང་ཐོ་འགོད་མཁན་སློབ་མ༡༢༠ལས་བསྡུས་པའི་སློབ་མ་རེད།
མཛད་སྒོའི་ཐོག་ཁྲི་ཀ་རྫོང་སྲིད་གཞུང་གི་རྫོང་དཔོན་གཞོན་པ་ཧྥན་ཡུང་ཕིང་དང་། རྫོང་དབུལ་སྐྱོར་ཅུས་ཀྱི་ཅུས་ཀྲང་ཀའོ་ཧྥུ་ཞིན་གཉིས་ཞུགས་ཤིང་། མཚོ་ལྷོ་ཁུལ་དོན་གྲུབ་བོད་ཀྱི་རིག་གནས་སྒྱུ་རྩལ་སྔོག་སྤེལ་འགན་འཁྲི་ཚད་ཡོད་ཀུང་སིའི་འགན་འཛིན་པ་སྐུ་ཞབས་གསེར་བྲག་དོན་གྲུབ་ཚེ་བརྟན་ལགས་ནས་འགོ་འཛིན་བྱས། རྫོང་དཔོན་གཞོན་པ་ཧྥན་ཡུང་ཕིང་གིས་ཐེངས་འདིའི་ཟབ་སྦྱོང་གི་གྲུབ་འབྲས་ལ་གདེང་འཇོག་ཆེན་པོ་གནང་བ་མ་ཟད། ཁེ་ལས་དང་ཞིང་བའི་དུད་ཚང་། ཡུལ་སྐོར་གསུམ་ཟུང་སྦྲེལ་གྱི་གོང་སྤེལ་ལམ་བུ་ཐོག་དོན་གྲུབ་ཀུང་སིས་ཉམས་མྱོང་ཕྱོགས་བསྡུས་དང་མེད་པ་གསར་གཏོད་ཀྱི་ལམ་ནས་ལག་རྩལ་ཟབ་སྦྱོང་གི་ནང་དོན་དང་རྣམ་པ་སྣ་མང་དུ་བཏང་སྟེ། ཁྲི་ཀ་རྫོང་གི་དབུལ་སྐྱོར་ཐོན་ལས་གོང་སྤེལ་ལ་འཇོན་མིའི་རམ་འདེགས་བྱེད་དགོས་པ་དང་། གཉིས་ནས་དབུལ་སྐྱོར་ཅུས་ཀྱིས་དེ་ལ་ངོས་འཛིན་ཟབ་མོ་དང་བྱེད་ཐབས་དྲག་པོ་སྤྱད་དེ། ཟབ་སྦྱོང་གི་མ་དངུལ་དང་རྣམ་གྲངས་ཐད་ཐབས་ཇུས་བཟང་བོ་བཏོན་ཐོག དབུལ་བོ་ངལ་རྩོལ་བའི་ཟབ་སྦྱོང་གི་དགོས་མཁོ་ལ་གཞིགས་ནས་ཁྲི་ཀ་རྫོང་གི་རྩལ་ནུས་ཟབ་སྦྱོང་དེ་ཁྱད་ཆོས་དང་ལྡན་པ་ཞིག་སྤེལ་བར་སྐུལ་སྤེལ་བྱེད་དགོས། གསུམ་ནས་སློབ་མ་སོ་སོས་ཀྱང་སློབ་ཁྲིད་ཀྱི་གོ་བ་གཏིང་ཟབ་བླངས་ནས་ལག་རྩལ་ཁོང་དུ་ཆུད་པ་ཞིག་སྦྱངས་ཐོག རང་གཅེས་རང་ཚུགས་ཀྱི་སྒོ་ནས་རང་གི་རྩལ་ནུས་ལ་བརྟེན་ནས་དབུལ་སྒྲོལ་ཕྱུག་འགྱུར་དང་། ངལ་རྩོལ་ལ་བརྟེན་ནས་བདེ་སྐྱིད་ཀྱི་འཚོ་བ་བསྐྲུན་ཐུབ་མཁན་ཞིག་ཏུ་ཡོང་བའི་རེ་བ་བཅིངས་ཡོད་ཅེས་བླང་བྱ་ཕྱོགས་གསུམ་ནས་བཏོན་པའི་ཁར། ༢༠༡༨ལོའི་ཁེ་ལས་དང་དབུལ་སྐྱོར། ཡུལ་སྐོར་གསུམ་ཟུང་སྦྲེལ་གྱི་ལམ་ཕྱོགས་ཐད་སློབ་སྟོན་གལ་ཆེན་བྱས།
རྒྱུས་ལོན་པ་ལྟར་ན། ཐེངས་འདིའི་སློབ་མ་༨༠ཡོངས་ནི་ཁྲང་དམར་གྲོང་རྡལ་གྱི་ར་ནག་སྡེ་བདུན་དུ་འབོད་པ་ལས་གཙོ་བོ་རྫོང་ཐོག་ཏུ་གནས་སྤར་བའི་ཁྱིམ་ཚང་དབུལ་བོའི་ཡིག་ཚགས་ཡོད་པའི་སློབ་མ་རྐྱང་རྐྱང་ཡིན་ཞིང་། དེ་ལས་ལོ་ན་ཆེ་ཤོས་ལོ༤༠ཙམ་དང་ཆུང་བ་ལོ་ན༡༨ཡིན་པ་དང་། སློབ་ཆེན་པ་ཡང་རེ་ཟུང་ཞུགས་ཡོད་པས་ལོ་ན་ཆེ་ཆུང་གི་ཚད་བཀག་དང་། སློབ་གྲྭ་ཞུགས་ཡོད་མེད་ཀྱི་ཁྱད་པར། མི་རིགས་ཀྱི་ཁྱད་པར་སོགས་གང་ཡང་མེད་པར་གཙོ་ཆེ་ཁྱིམ་ཚང་དབུལ་བོ་དང་ཁྱིམ་ཚང་དཀའ་ངལ་ཅན་གྱིས་ལག་རྩལ་སྣ་གཅིག་ལ་བརྟེན་ནས་རང་ཁ་རང་གསོ་ཐུབ་ཅིང་། ལས་ཞུགས་ཐག་གཅོད། ཡོང་འབབ་གཏན་འཇགས་ཡོང་ཐུབ་པ་བཅས་ཀྱི་ཕྱིར་དུ་ཕྱོགས་པའི་ཟབ་སྦྱོང་ཞིག་རེད།
ཐེངས་འདིའི་ཟབ་སྦྱོང་གི་གོང་རོལ་ཏེ། ༢༠༡༧ལོའི་ཟླ༡༢པའི་ཚེས༡ནས་ཚེས༣༠བར་གྱི་དུས་ཡུན་ཉིན༣༠རིང་ལ། རྡོ་བརྐོས་ལག་རྩལ་ཟབ་སྦྱོང་འཛིན་གྲྭ་ཡང་ཀུང་སི་འདིས་གཉེར་ཡོད་པས། ཟབ་སྦྱོང་སྔ་ཕྱི་གཉིས་ལ་སྡོམ་པས་ཁྱད་ལྡན་ལག་རྩལ་ཅན་གྱི་སློབ་མ131སྐྱེད་སྲིང་བྱས་འདུག དེ་བཞིན་དུ་སློབ་མ་རྣམས་ཀྱི་དངོས་ཡོད་གནས་ཚུལ་ལ་གཞིགས་ནས་བོད་རིགས་ཆེད་ལས་དགེ་རྒན་ཤ་སྟག་བཀོད་བསྒྲིགས་བྱས་ཡོད་པས། ལག་ལེན་གྱི་ནུས་པ་དང་། དགེ་རྒན་དང་སློབ་མ་ཕན་ཚུན་བར་འབྲེལ་འདྲིས། ཉམས་མྱོང་བརྗེ་རེས་བཅས་ཐད་ལ་ནུས་པ་གལ་ཆེན་ཐོན་ཡོད།
ཐེངས་འདིའི་ཟབ་སྦྱོང་ལས་ཀའི་འགན་ལེན་པ་མཚོ་ལྷོ་ཁུལ་དོན་གྲུབ་བོད་ཀྱི་རིག་གནས་སྒྱུ་རྩལ་སྔོག་སྤེལ་འགན་འཁྲི་ཚད་ཡོད་ཀུང་སིའི་འགན་འཛིན་པ། སྐུ་ཞབས་གསེར་བྲག་དོན་གྲུབ་ཚེ་བརྟན་ལགས་ཀྱིས་གསར་འགོད་པར་འདི་སྐད། “སྲིད་གཞུང་གི་མཛུབ་སྟོན་དང་རྒྱབ་སྐྱོར་ལ་བརྟེན་ནས་ཁེ་ལས་དང་མཉམ་སྒྲུབ་ཁང་། ཁྱིམ་ཚང་དབུལ་བོ་བཅས“ཁེ་ལས+ཞིང་བའི་དུད་ཚང་།”གི་དབུལ་སྐྱོར་རྣམ་པ་བེད་སྤྱད་ནས་དབུལ་ཕོངས་སྡེ་བའི་ཐོན་ཁུངས་དང་ཚོང་ར་ཟུང་འབྲེལ་གྱི་ལམ་ཁ་གསར་བ་ཞིག་བཏོད་ཡོད། འདི་ལྟར་བྱས་ན་ལས་གཞི་དང་གནས་བབས་ལ་བརྟེན་ནས་འཚོ་བར་དཀའ་ངལ་ཡོད་པའི་མང་ཚོགས་ཕྱུག་འགྱུར་ལམ་དུ་འཁྲིད་ཐུབ་པ་མ་ཟད། དབུལ་སྐྱོར་དུ་ཞུགས་པའི་ཁེ་ལས་སྣ་ཚོགས་ཀྱིས་ཚོང་རའི་གདམ་གར་གཞིགས་ཏེ་ལས་གཞི་གདམ་གསེས་དང་ཡོང་འབབ་ཇེ་མཐོར་གཏོང་ཐུབ་ལ། ལས་སྒོ་ཡང་རྒྱ་བསྐྱེད་ཐུབ། ངེད་ཀུང་སིས་དུས་ཡུན་རིང་བོའི་ནང་ནུས་ཤུགས་ཡོད་དགུ་བཏོན་ནས། ཁྱད་ཆོས་ལྡན་པའི་ལག་རྩལ་ཟབ་སྦྱོང་ཐབས་ཚུལ་སྔོག་འདོན་དང་ཞིབ་འཇུག་བྱས་དང་བྱེད་མུས་ཡིན་པས་ན། དབུལ་སྐྱོར་ཟབ་སྦྱོང་དང་ལས་ཞུགས། ཁྲོམ་རའི་ཚོང་གཉེར་བཅས་གཅིག་གྱུར་བྱས་ཏེ་འཆར་གཞི་ལྡན་པའི་ངང་དུས་ཡུན་འབྲིང་ཐུང་གི་གཙོ་གནད་ཟབ་སྦྱོང་འདི་བཞིན་སྤེལ་བ་ཡིན་ཟེར།

robotstxt: allowed

filter: keep


text:
ལོ་ངོ ༥༠ སྔོན་དུ། མའོ་ཙེ་ཏུང་གི་དམར་སྲུང་དམག་གིས་བོད་ཁུལ་ཡོངས་སུ་གཏོར་བརླག་གི་རང་བཞིན་སྲིད་དོ་ཅོག་འཛོམས་པའི་གསར་བརྗེ་བྱས་པ་རེད། དུས་དེ་རིང་རྒྱ་ནག་དེང་གཞུང་གིས་རིག་གནས་གསར་བརྗེ་ཆེན་མོ་ལ་གདེང་འཇོག་གིས་ཁ་དང་ཁ་སྤུ་ཁ་ཁ་བྱས་པའི་སྲོལ་བཟུང་ཡོད་ཀྱང་། བོད་ཁུལ་ལ་དབང་བསྒྱུར་གྱི་བྱ་བཞག་རིགས་སྔར་རྒྱུན་གཞིར་བཞག་གིས་རྒྱུན་འཁྱོངས་བྱས་ཡོད།
སྤྱི་ཟླ ༥ ཚེས ༡༦ ཉིན་ནི་རིག་གནས་གསར་བརྗེ་ཆེན་མོ་ཞེས་པའི་གསར་བརྗེའི་ལས་འགུལ་དེ་བསླངས་ནས་ལོ ༥༠ འཁོར་བའི་དུས་དྲན་ལ་ཁེལ་ཡོད་པ་དང་། སྤྱི་ལོ ༡༩༦༦ ཟླ ༥ ཚེས ༡༦ ཉིན། རྒྱ་ནག་དབུས་གཞུང་གིས ༼༥-༡༦བརྡ་སྦྱོར༽ཞེས་པ་བཀྲམས་ནས་རྒྱ་ནག་རྒྱལ་ཡོངས་སུ་རིག་གནས་གསར་བརྗེ་ཆེན་མོའི་ལས་འགུལ་སྤེལ་རྒྱུར་སྐུལ་སློང་བྱས་ཡོད་པས། ཉི་མ་དེ་རིག་གནས་གསར་བརྗེ་ཆེན་མོ་བསླངས་པའི་ཉིན་མོར་ངོས་འཛིན་བྱས་ཡོད།
རྒྱ་ནག་གི་གནད་དོན་ཐད་ཆེད་མཁས་པ་སྐུ་ཞབས་ཨོ་སི་ཀར ཝེ་གྷོལ་ལགས་ཀྱིས་རིག་གནས་གསར་བརྗེ་ཆེན་མོར་འདི་ལྟར་གསལ་བཤད་བྱས་ཡོད། རིག་གསར་གྱི་དམིགས་ཡུལ་ནི་མི་གསར་བ་སྐྱེད་བསྲིང་དང་སྤྱི་ཚོགས་གསར་བ་གསར་འཛུགས་ཀྱི་ཆེད་དུ་ཡིན་རྒྱུ་རེད། རིག་གསར་གྱི་ཁྱབ་ཁོངས་སུ། རིག་གནས་གསར་བརྗེ་ཆེན་མོའི་ཁ་གཡང་སྒྲོག་ཚིག་ནི་རྙིང་པ་བཞི་ཏེ། རིག་གནས་རྙིང་པ། ལམ་སྲོལ་རྙིང་པ། གོམས་གཤིས་རྙིང་པ། བསམ་བློ་རྙིང་པ་རྩ་རྫོགས་བྱེད་རྒྱུ་དེ་ཡིན། བོད་ཁུལ་གྱི་ལས་འགུལ་སྤེལ་སྟངས་རྒྱ་ནག་ནང་ལོགས་ལས་ཐལ་ཧ་ཅང་ཧ་ཅང་དྲགས་པོ་རེད། བོད་ཀྱི་དུས་རབས་བར་མ་ལྟ་བུའི་རིག་གཞུང་ལ་ལོ་ངོ་སྟོང་ཕྲག་བརྒལ་བའི་ལོ་རྒྱུས་ཡོད་ལ། དེ་ན་གྲྭ་བཙུན་གྱི་རིག་གནས་འབུར་དུ་ཐོན་པ་ཡོད། དུས་རབས་དེའི་རྒྱ་ནག་པ་ཞིག་ལ་མཚོན་ན། དེ་དག་ཡོད་ཚད་ཤིན་ཏུ་ནས་ངོས་ལེན་བྱེད་དཀའ་བ་ཞིག་ཡིན།
སྤྱི་ལོ ༡༩༦༦ ལོའི་དབྱར་གཞུང་དུ། རྒྱ་ནག་ནང་ལོགས་ཀྱི་སློབ་གྲྭ་ཆེ་འབྲིང་ཕལ་མོ་ཆེ་རུ་དམར་སྲུང་དམག་གི་རྩ་འཛུགས་བཙུགས་པ་དང་། “གྱེན་ལོག་ཤོག་ཁག” གིས་བཟོ་གྲྭ་དང་ཁེ་ལས་སོགས་ཀྱི་དོ་དམ་དབང་ཆ་བཙན་གྱིས་བླངས་ནས། རིམ་པ་སོ་སོའི་འགོ་ཁྲིད་ཚོར་བཙན་དབང་གིས་གནད་དོན་ཁས་ལེན་བྱེད་དུ་བཅུག་པ་དང་། “མི་དམངས་གོང་ཧྲེ” ཟེར་བའང་གསར་དུ་འཛུགས་སྐྲུན་བྱས་པ་རེད། དེ་དང་མཉམ་དུ “འབྱོར་ལྡན་གྲལ་རིམ” དང “བཀས་བཀོད་རྒྱུན་འཛིན” གྱི་རྨོངས་དད་རིགས་གཙང་སེལ་མཐར་ཕྱིན་བྱས་ཤིང་། དེ་ཡི་སྔོན་དུ། བོད་ཀྱི་རིག་གཞུང་ལ་རྒྱ་ནག་བཙན་འཛུལ་བས་གཏོར་བརླག་ཚབས་ཆེན་བཟོས་ཟིན་པ་རེད།
རྒྱའི་རིག་གནས་རིག་པ་བ་སྐུ་ཞབས་ཐོ་མ་སི ཧེ་པིར་ལགས་ཀྱིས། ༡༩༥༩ ལོར་ལྷ་སའི་གྱེན་ལངས་ཀྱི་ལས་འགུལ་བྱུང་ནས ༧གོང་ས་རྒྱལ་བ་རིན་པོ་ཆེ་མཆོག་བཙན་བྱོལ་ལ་ཕེབས་པའི་རྗེས་སུ། བོད་ཀྱི་སྲོལ་རྒྱུན་སྤྱི་ཚོགས་ཀྱི་སྒྲོམ་གཞི་དེ་དྲག་པོས་གཏོར་བཤིག་དང་གཙང་དག་བྱས་པ་རེད། བོད་ཀྱི་ཤེས་འཇོན་གཉིས་ལྡན་གྱི་མི་སྣ་དང་དགོན་སྡེ་ཁག་བོད་ཀྱི་རིག་གཞུང་གི་སྲོག་ཤིང་དུ་ངོས་འཛིན་བྱས་ཏེ་རྩ་མེད་དུ་བཏང་བ་རེད། བོད་ལྗོངས་ཀྱི་དགོན་པ ༢༧༠༠ ལྷག་ལས་དགོན་པ ༢༦༩༠ རྩ་མེད་དུ་བཏང་ཡོད་པས། བོད་ཀྱི་སློབ་གསོ་དང་། རིག་གནས། ཆོས་ལུགས་བཅོས་ཀྱི་བསྟི་གནས་དུས་དེ་ནས་རྨེག་མེད་དུ་བཏང་བར་ངོས་འཛིན་བྱས་ཀྱང་མ་འགྲིག་བ་ཅི་ཡང་མེད། ཅེས་བྲིས་འདུག
དེ་རིང་། རྒྱ་ནག་དེང་གཞུང་གི་དབུ་ཁྲིད་རིམ་པས་བོད་ཁུལ་ལ་ཐེབས་པའི་གཏོར་བརླག་ཚང་མའི་ནོར་འཁྲུལ་རིག་གནས་གསར་བརྗེ་ཆེན་མོར་བཀལ་འདུག སྐུ་ཞབས་ཝེ་གྷོལ་ལགས་ཀྱི་བཤད་སྲོལ་ལ་གཞིགས་ན། རིག་གསར་དེ་མི་ཆོས་དང་བྲལ་བའི་གདུག་རྩུབ་ཅན། གསོ་ཐབས་མེད་པའི་གཏོར་བརླག་ཅིག་ཅེས་སུན་འབྱིན་བྱས་ཡོད། ཡིན་ན་ཡང་། འཇར་མི་ནིའི་བཙན་བྱོལ་བོད་མི་སྐུ་ཞབས་ཚེ་དབང་ནོར་བུ་ལགས་ཀྱི་དགོངས་ཚུལ་ལྟར་ན། དེ་ནི་རྒྱ་ནག་གི་དབུ་ཁྲིད་ཚོས་སེམས་ངན་ཁོག་ཏུ་བཅངས་ནས་དཀར་ནག་གོ་ལྡོག་པའི་ལས་ཤིག་རེད། ༡༩༨༧ ལོར། སྐབས་དེའི་འཇར་མི་ནིའི་སྲིད་བློན Helmut Kohl མཆོག་གིས་བོད་ལྗོངས་སུ་འཚམས་གཟིགས་གནང་སྐབས། སྐབས་དེའི་བོད་རང་སྐྱོང་ལྗོངས་ཟེར་བའི་གཙོ་འཛིན་གྱི་གསར་འགོད་གསལ་བསྒྲགས་སྐབས། བོད་ལྗོངས་ལ་ཐེབས་པའི་གཏོར་བརླག་གི་བརྒྱ་ཆའི་དགུ་བཅུ་རིག་གསར་སྐབས་བྱུང་རབས་དངོས་སུ་ཁས་ལེན་བྱས་ཡོད། བོད་ལ་མཚོན་ན་རིག་གསར་ནི་ཤི་གསོན་དང་རེག་ལས་པའི་རྡུང་རྡེག་ཚབས་ཆེན་ཞིག་ཡིན། རིག་གསར་གྱི་རྗེས་སུ། རྒྱ་ནག་གི་དབུ་ཁྲིད་གསར་བ་དག་གིས་བོད་ཁུལ་ཡང་བསྐྱར་འཛུགས་སྐྲུན་གྱི་གནད་དོན་ཐད་ཀྱི་བྱེད་སྟངས་ཀྱིས་ཀྱང་དེ་མཚོན་ཐུབ་ཡོད། རིག་གསར་སྐབས་གཏོར་བརླག་ཐེབས་པའི་དགོན་སྡེ་ཁག་ཁོ་ན་བསྐྱར་གསོ་བྱས་ཡོད་པ་ལས་ཤེས་ཐུབ་པ་ཞིག་ནི། དགོན་སྡེ་ཧ་ཅང་ཉུང་ཉུང་ཞིག་ལས་བསྐྱར་གསོ་མི་བྱེད་རྒྱུ་དེ་ཡིན།
རྒྱ་ནག་རྒྱལ་ཡོངས་སུ་རིག་གསར་གྱི་རླུང་ནག་འཚུབ་མ་འཁོར་བཞིན་པའི་དུས་སྐབས་དེར། འཛམ་གླིང་རྒྱལ་ཁབ་མང་པོའི་ནང་དང་། ནང་སྒོས་སུ་སློབ་ཆེན་ཁག་ཏུ་རིག་གསར་ལས་འགུལ་ལ་རྒྱབ་སྐྱོར་དང་རྗེས་སུ་ཡི་རངས། དེ་བཞིན་མའོ་ཙེ་ཏུང་ལ་དད་པ་བྱེད་མཁན་ཡང་མང་པོ་བྱུང་བ་རེད། ཡིན་ན་ཡང་། རྗེས་སུ་དེ་དག་ཚང་མར་འགྱུར་བ་ཐེབས་ཡོད། དེ་སྔ་མ་ཤེས་རྨོངས་དད་དང་མ་རིག་རྨོགས་རྒྱུགས་བྱེད་མཁན་མི་ཉུང་ཞིག་རིམ་བཞིན་རྨོངས་བ་ལས་སད་དེ། ལོ་རབས ༨༠འི་བསྟོད་དུ། མི་མང་པོ་ཞིག་དངོས་སུ་བོད་ཁུལ་དུ་ཕེབས་ནས་བོད་ཁུལ་གྱི་གནས་སྟངས་ངོ་མ་མིག་མཐོང་ལག་ཟིན་བྱུང་བ་དང་། ཕེབས་མ་ཐུབ་པ་དག་གིས་ཀྱང་འབྲེལ་ཡོད་གནས་ཚུལ་དང་དཔེ་དེབ་བརྒྱུད་བོད་ཀྱི་དངོས་ཡོད་གནས་སྟངས་ལ་རྒྱུས་མངའ་ལོན་ཐུབ་བྱུང་། ནུབ་ཕྱོགས་སྤྱི་ཚོགས་ཀྱི་གཡོལ་ཕྱོགས་རང་དབང་རིང་ལུགས་པའི་བསམ་བློར་འགྱུར་བ་ཆེན་པོ་ཞིག་ཐེབས་པར་རྐྱེན་བྱས་ནས། ལོ་རབས ༨༠འི་སྨད་ནས་བཟུང་འཛམ་གླིང་གང་སར་བོད་དོན་ལ་རྒྱབ་སྐྱོར་གྱི་ལས་འགུལ་ཞིག་མ་སྐུལ་ངང་གིས་གྲུབ་པ་རེད།
རྒྱ་ནག་དར་ཞིང་རྒྱས་པའི་འགྲོས་དང་མཉམ་དུ། བོད་དོན་ལ་རྒྱབ་སྐྱོར་གྱི་ཤེད་ཤུགས་དེ་ཆབ་སྲིད་ཁོར་ཡུག་ན་དེ་སྔ་ལས་ཅུང་ཞན་པར་གྱུར་བའི་ཚོར་བ་ཞིག་མི་རྣམས་ལ་སྐྱེ་བཞིན་ཡོད། གཞིས་བྱེས་བོད་མི་ཚོས་གསལ་བོར་ཤེས་པ་ཞིག་ནི། གནད་དོན་གྱི་འགག་རྩ་ཐུག་ས་དེ་རྒྱ་ནག་ཡིན། བོད་དོན་སེལ་དགོས་ན། རྒྱ་ནག་དེང་གཞུང་གིས་རིག་གསར་དང་ཁ་དང་བ་སྤུ་ཁ་ཁ་བྱས་པ་ཙམ་དང་། བོད་ཐད་སྲིད་ཇུས་ཀྱི་ནོར་འཁྲུལ་ཚང་མ་རིག་གསར་ཁོ་ནར་ཁག་བཞག་བ་ཙམ་གྱིས་ག་ལ་ཡོང་། རྒྱ་ནག་གཞུང་ལ་མཚོན་ན། བོད་ཁུལ་དུ་གཏན་འབེབས་དང་ལག་བསྟར་བྱས་དང་བྱེད་ཀྱིན་པའི་ནོར་འཁྲུལ་ཆེ་བའི་སྲིད་ཇུས་རིགས་ལ་དག་ཐེར་དང་བཅོས་བསྒྱུར་བྱས་པ་བརྒྱུད། དབང་བསྒྱུར་བ་དང་བཙན་འཛུལ་བའི་བསམ་བློ་དོར་ནས་དགྲ་འཛིན་དང་ཕྱོགས་ལྷུང་མེད་པར། གཉིས་ཕན་དང་། ཡིད་ཆེས། བརྩི་བཀུར་ལྡན་པའི་ལམ་ནས་བྱ་བཞག་རིགས་སྤེལ་ཚེ། གཅིག་བགྱིས་ན་རིག་གསར་བྱུང་ནས་ལོ ༥༠འཁོར་བའི་དུས་སྐབས་འདི་ཡོད་ཚད་ཡང་བསྐྱར་མགོ་ནས་བརྩོམ་རྒྱུས་སྐལ་བ་བཟང་པོ་ཞིག་ཡིན་ཡང་སྲིད།


text:
བོད་མིར་རྒྱབ་སྐྱོར་བྱེད་པ་གཞི་རྩ་ཡིན།
༢༠༡༦།༡༢།༠༨ཉིན་སྤེལ། བོད་མིའི་ཆོས་དད་རང་དབང་ལ་རྒྱབ་སྐྱོར་གནང་རྒྱུ་ནི་ཡུ་རོབ་མཐུན་ཚོགས་ཀྱིས་འཛིན་བཞིན་པའི་གཞི་རྩའི་བཟང་སྤྱོད་ཀྱི་ལྟ་གྲུབ་ཀྱི་ལངས་ཕྱོགས་དང་མཐུན་པ་ཞིག་ཡིན་པར་བརྗོད་འདུག
ཁང་སང་ཕྱི་ཚེས་༧ཉིན་སྤྲུལ་སྐྲུ་བསྟན་འཛིན་བདེ་ལེགས་རིན་པོ་ཆེ་དམ་པ་ཁོང་གི་ཚ་མོ་ཉི་མ་ལྷ་མོ་ལགས་ཡུ་རོབ་སྤྱི་མཐུན་ཚོགས་པའི་ཆོས་དད་རང་དབང་སྲུང་སྐྱོབ་ཀྱི་དམིགས་བསལ་སྐུ་ཚབ་སྐུ་ཞབས་ཇེན་ཕི་གལ་ Mr Jan Figel མཆོག་དང་མཇལ་འཕྲད་ཞུས་ཏེ། ཆུ་ཚོད་༣་ཙམ་རིང་བོད་ནང་བོད་མིའི་ཆོས་དད་རང་དབང་གིས་གཙོས་འགྲོ་བ་མིའི་ཐོབ་ཐང་གི་གནས་སྟངས་སོགས་ཀྱི་སྐོར་གོ་བསྡུར་ལྷུག་པོ་གནང་རྗེས་ཉིན་གུང་ཞལ་ལག་ལྷན་བཞེས་གནང་ཡོད་འདུག
དེ་ཡང་སྐུ་ཚབ་མཆོག་གིས་བརྗོད་དོན། "བོད་མིའི་ཆོས་དད་རང་དབང་ལ་རྒྱབ་སྐྱོར་གནང་རྒྱུ་ནི་ཡུ་རོབ་མཐུན་ཚོགས་ཀྱིས་འཛིན་བཞིན་པའི་གཞི་རྩའི་བཟང་སྤྱོད་ཀྱི་ལྟ་གྲུབ་ཀྱི་ལངས་ཕྱོགས་དང་མཐུན་པ་ཞིག་ཡིན་ཞིང་། ༧གོང་ས་མཆོག་གི་ཐུགས་ཀྱིས་དྲང་བདེན་དང་རང་དབང་། འཚེ་བ་མེད་པ་སོགས་གཙིགས་ཆེར་འཛིན་གནང་མཛད་བཞིན་པའི་ཐུགས་ཀྱི་དགོངས་བཞེད་དང་ཡུ་རོབ་མཐུན་ཚོགས་ཀྱིས་འཛིན་བཞིན་པའི་འཆར་སྣང་དེ་དག་མཐུན་པོ་ཡོད་པ་དེ་སྔ་ཡུ་རོབ་མཐུན་ཚོགས་གསར་གཏོད་གནང་མཁན་སྐུ་ཞབས་ཤུ་མན་ Schuman མཆོག་གིས་གསུངས་པ་ལུང་འདྲེན་གནང་"ཡོད་འདུག
དེ་མིན་གོ་སྒྲིག་གནང་མཁན་ལྗང་ཁུ་ཚོགས་པའི་གྲོས་ཚོགས་འཐུས་མི་ཁ་ཤས་ཀྱིས་བཀོད་སྒྲིག་གིས་ཡུ་རོབ་གྲོས་ཚོགས་ནང་བོད་ཀྱི་དངོས་བྱུང་གློག་བརྙན་ ཞེས་པ་བསྟན་སྟེ། ཡུ་རོབ་གྲོས་ཚོགས་ནང་བོད་དོན་གླེང་སློང་ཡོང་འགྱུར་ཕན་ཐོགས་ཡོང་བའི་རེ་བ་བཏོན་འདུག་པ་མ་ཟད། གྲོས་ཚོགས་འཐུས་མི་མང་པོ་ཞིག་གཟིགས་མོ་གཟིགས་ཆེད་ཕེབས་ཡོད་པ་དང་། གྲོས་ཚོགས་འཐུས་མི་རྣམས་ཀྱིས་དོ་སྣང་ཧ་ཅང་གནང་ཡོད་འདུག
གཞན་ཡང་དབུས་བོད་མིའི་སྒྲིག་ཛུགས་ཀྱི་དྲ་རྒྱར་འཁོད་དོན་ལྟར་ན། ཕིལ་མི་ཤི་གྲོས་ཚོགས་ Flemish Parliament ཀྱི་ཚོགས་གཙོ་སྐུ་ཞབས་ཇེན་པུ་མན་སི་ Mr Jan Peumans མཆོག་དང་། གྲོས་ཚོགས་ཀྱི་རྒྱལ་སྤྱིའི་འབྲེལ་ལམ་སློབ་སྟོན་པ་ལྕམ་སྐུ་ལེ་ཏེ་ཏི་ཡ་ཝར་ཀིན་ Ms. Laetetia Werquin མཆོག་སོགས་དང་བོད་མིའི་སྐུ་ཚབ་རྣམས་ཀྱིས་མཇལ་འཕྲད་སྐབས། སྐུ་ཚབ་དོན་གཅོད་ནས་དེང་སྐབས་རྒྱ་ནག་གཞུང་གིས་བོད་ནང་གི་གསེར་རྟ་བླ་རུང་སྒར་དགོན་པ་གཏོར་བཤིག་བཏང་བ་མ་ཟད། གྲྭ་བཙུན་རྣམས་ཀྱི་ཞལ་གྲངས་ལ་ཚད་བཀག་བཟོ་བཞིན་ཡོད་པ། དེ་བཞིན་འཆར་ལོའི་ཕྱི་ཟླ་ ༡ ནང་དཔལ་དུས་ཀྱི་འཁོར་ལོའི་དབང་ཆེན་སྐབས་བོད་ནས་ཆོས་ཞུར་ཕེབས་མཁན་རྣམས་ལ་རྒྱ་ནག་གཞུང་གིས་དམ་བསྒྲགས་དམིགས་བསལ་བྱེད་བཞིན་ཡོད་སྐོར་སོགས་ཞུས་ནས་གྲོས་ཚོགས་ནས་ངེས་པར་དུ་གནད་དོན་དེ་དག་ཐོག་དགོངས་བཞེས་རྒྱབ་སྐྱོར་གནང་ཐབས་ཡོང་བའི་ཞུ་གཏུག་གནང་སྐབས།
གྲོས་ཚོགས་ཀྱི་ཚོགས་གཙོ་སྐུ་ཞབས་ཇེན་པུ་མན་སི་ Mr Jan Peumans མཆོག་གིས་སྐབས་དེར་སྦར་སེལ་དུ་རྟེན་གཞི་བྱས་པའི་རྒྱ་ནག་གཞུང་ཚབ་ཁང་ལ་ཡི་གེ་བཏང་ནས་བོད་ནང་ལ་བོད་མི་ཚོར་འཕྲད་བཞིན་པའི་དཀའ་ངལ་དེ་དག་སྐོར་གླེང་སློང་གནང་རྒྱུ་ཡིན་པའི་ཁས་ལེན་ཡང་གནང་བ་བཅས།།
གསར་འགོད་པ། ཆོས་ཉིད།


text:
[གནད་འགག་མིང་བརྡ།]
གླེང་གཞི།
དེ་ཡང་ནི་ཡིག་ཅེས་པ་ནི་《སུམ་ཅུ་པ་》ལས་བྱུང་བའི་ཕྲད་རང་དབང་ཅན་ནི་སྒྲ་ཞེས་པ་དེ་ཡིན་ཞིང་། དེ་ལ་གུག་གུ་སྔ་ལོག་ཅན་ནི་དང་། གུག་གུ་ཕྱི་ལོག་ཅན་ནྀ་གཉིས་ཡོད་གཤིས། ས་སྐྱའི་བླ་མ་བསོད་ནམས་རྩེ་མོས་མཛད་པའི་《བྱིས་པ་བདེ་བླག་ཏུ་འཇུག་པ་》ལས།“སེང་གེ་ལྟ་བུའི་ཨ་ཞེས་བྱ། །ཨི་ཨུ་ཨེ་ཨོ་ཡན་ལག་ཕྱིར། །ཡན་ལག་གི་ནི་ཨ་ཞེས་མ །སེང་གེ་འདྲ་དང་བརྒྱ་བྱིན་མིག །གླང་སྣ་འོད་མ་འགྲེང་འདྲ་དང་། །ཐང་གུག་དཔེ་ལྔས་བསྟན་པས་ན།།སྟོང་ཆེན་ཡི་གེ་ལྔ་ཡིན་ནོ།།”ཞེས་གསུངས་པའི་ནང་དོན་ལས།“བརྒྱ་བྱིན་མིག་”ཅེས་པས་གུག་གུ་སྔ་ལོག་ཅན་དང་གུག་གུ་ཕྱི་ལོག་ཅན་གཉིས་མཚོན་པ་ཡིན་ཏེ། ཅིའི་ཕྱིར་ཞེ་ན། ལྷའི་དབང་པོ་བརྒྱ་བྱིན་ལ་སྤྱན་གཉིས་ཡོད་པའི་སྟབས་ཀྱིས་དེའི་གཟུགས་དབྱིབས་རྣམ་གསལ་དཔེའི་ལམ་ནས་བསྟན་པ་ཡིན་ནོ།།
དང་པོ། ནི་ཡིག་གི་འབྱུང་ཁུངས།
ཐོན་མི་སེ་སྙ་ཊས་མཛད་པའི་《སུམ་ཅུ་པ་》ཡི་རྩ་བའི་གཞུང་ལས། “གང་མིང་མཐའ་དང་མཐུན་པ་ཡི།།བཞི་པ་ལ་ནི་ཨི་སྦྱར་བ།།”ཞེས་གསུངས། དེའི་ནང་དོན་ནི་བརྗོད་པ་འདོད་པའི་བྱ་དངོས་གང་ཡང་རུང་བ་ཞིག་གཞི་བཟུང་སྟེ། ཡི་གེ་དུ་མ་འདུས་པ་ལས་མིང་དང་། མིང་དུ་མ་འདུས་པ་ལས་ཚིག ཚིག་དུ་མ་འདུས་པ་ལས་དོན་སྟོན་པའི་མཇུག་མཐའ་ལ་ཕན་འདོགས་པའི་ཚུལ་དུ་མཐུན་པ་སྤུན་གྲོགས་ཀྱི་ཕྲད་སྦྱོར་དུ་རུང་བ་དང་། རྗེས་འཇུག་གི་ཡི་གེ་བཅུ་ལས་བཞི་པ་ན་ཡིག་ལ་དབྱངས་ཡིག་བཞི་ལས་དང་པོ་གུག་གུ་སྦྱར་བས་ནི་ཞེས་གྲུབ་ཅིང་། དེ་ཉིད་ཡོངས་སུ་གྲགས་པའི་ཕྲད་རང་དབང་ཅན་གྱི་ནི་སྒྲ་ཞེས་པ་དེ་ཡིན་ནོ།།
གཉིས་པ། ནི་ཡིག་གི་འཇུག་ཡུལ།
གཅིག 《སུམ་ཅུ་པ》ཡི་རྩ་བའི་གཞུང་དོན།
དེ་ཡང་“དགར་དང་བརྣན་པའི་ཚིག་ཏུ་འགྱུམ། །”ཞེས་གསུངས། དེའི་ནང་དོན་ནི་ལོགས་སུ་དགར་བ་སྟེ། མཆོག་ཏུ་དགར་པ་དང་། དམན་པའི་དགར་པ། ཐ་དད་ཙམ་དུ་དགར་པ། རིགས་མཐུན་པའི་དགར་པ། རིགས་མི་མཐུན་པའི་དགར་པ་བཅས་དང་། དེ་དག་གི་དཔེར་བརྗོད་ནི་རིམ་བཞིན་འདི་ལྟར་ཏེ། “མཆོག་དགར་ལ། བསམ་འཕེལ་དབང་རྒྱལ་ནི་ནོར་བུ་རྣམས་ཀྱི་མཆོག་གོ་ཞེས་དང་། དམན་དགར་ལ། རྟ་དང་བོང་བུ་གཉིས་ལས་ནི་བོང་བུ་དམན་ནོ་ཞེས་དང་། ཐ་དད་ཙམ་དུ་དགར་ལ། བུམ་པ་ནི་ཀ་བ་ལས་གཞན་ཞེས་དང་། རིགས་མཐུན་དགར་བ་ལ། རྟ་མཆོག་ནི་རྟ་གཞན་ལས་འགྲོས་མགྱོགས་སོ་ཞེས་དང་། རིགས་མི་མཐུན་དགར་པ་ལ། རྟ་ནི་བ་ལང་ལས་འགྲོས་མགྱོགས།”① ཞེས་པ་ལྟ་བུའོ། བརྣན་པའི་སྒྲ་སྟེ། གཏན་འབེབས་ངེས་བཟུང་ངམ་དམིགས་འཛུགས་དང་། ནན་ཏན་ཆེད་བཟུང་ངམ་གལ་འཛུགས་སོགས་ལ་འཇུག་པ་ཡིན་ཏེ།《གསེར་ཏོག་སུམ་རྟགས་》ལས།“བརྣན་པའི་དཔེར་བརྗོད་ནི། ཁྱོད་ནི་བླ་མ་ཁྱོད་ནི་ཡི་དམ་ཁྱོད་ནི་མཁའ་འགྲོ་ཆོས་སྐྱོང་ཡིན།”②ཞེས་དང་། ཡང་དབྱངས་ཅན་ངག་དབང་གིས་མཛད་པའི་《སུམ་རྟགས་བཤད་སྦྱར་ལེགས་བཤད་གཅེས་བསྡུས་》ལས་“དགར་དང་བསྣན་པའི་ཚིག་ཏུ་འགྱུར།།”③ཞེས་གསུངས། དེའི་ནང་དོན་ནི་《སུམ་ཅུ་པ་》ཡི་རྩ་བའི་གཞུང་གི་བརྣན་དང་བསྣན་གཉིས་བརྗེས་པའི་ཚུལ་དུ་སོང་ཡང་རྣམ་པའི་ཆ་ནས་བཤད་ན་ར་མགོ་དང་ས་མགོ་གཉིས་བརྗེས་པ་ཙམ་དང་། དོན་གྱི་ཆ་ནས་བལྟས་ན་དབྱེབ་ཆེར་མ་མཆིས་སྙམ། དཔེར་ན།《སུམ་རྟགས་བཤད་སྦྱར་ལེགས་བཤད་གཅེས་བསྡུས་》ལས།“བསྣན་པ་ནི། ཆོས་སྒོར་ནི་ཞུགས། སྡོམ་པ་ནི་བླངས། ཉེས་པ་ནི་མ་གོས། ཞེས་དང་། དཔུང་ནི་ཧྲག གོ་ཆ་ནི་འཛོམས། དཔལ་རྩལ་ནི་ཆེ་ཞེས་པ་ལྟ་བུ།”ཞེས་དང་། མིང་གང་གི་ནི་བར་མཐའ་ན། བཞི་པ་ཉིད་ལ་ཨི་སྦྱར་བ། དགར་བསྣན་གཉིས་དང་ཚིག་སྐོང་ཡིན།”ཞེས་གསུངས་སོ།།
གཉིས། སྔོན་བྱོན་མཁས་པས་ཁ་སྐོང་གི་སྐོར།
དེ་ཡང་སྔོན་བྱོནེ་མཁས་པས་《སུམ་ཅུ་པ》ཡི་རྩ་བའི་གཞུང་ལས་བྱུང་བའི་དགར་བ་དང་བརྣན་པ་གཉིས་ལས་འདས་པའི་ནི་སྒྲ་འཇུག་ཡུལ་མང་པོ་ཞིག་དངོས་ཡོད་འཚོ་བའི་ཁྲོད་ནས་བྱུང་པ་རྣམས་ཕྱོགས་བསྡོམས་མཛད་ཅིང་མཁས་པ་སོ་སོས་མཛད་པའི་སུམ་རྟགས་མཆན་འགྲེལ་གྱི་གསུང་རྩོམ་ནང་དུ་གསལ་པས་རྒྱས་སྤྲོས་མ་བྱས། འདི་ནས་དཔེ་མཚོན་ཙམ་དུ་གསེར་ཏོག་བློ་བཟང་ཚུལ་ཁྲིམས་རྒྱ་མཚོའི་བཞེད་དགོངས་ལྟར་བཀོད་ན་འདི་ལྟར་ཏེ།
འཕྲིན་སྟེགས། weikangba


text:
ད་ལན་སྤྱི་འཐུས་གྲོས་ཚོགས་ཀྱི་གླེང་རྙོག་དང་འབྲེལ་ཏེ་སྤྱི་ཚོགས་ནང་འུར་འདྲོག་དང་གྲོས་ཚོགས་ཀྱི་གྲོས་གཞི་གྲོས་ཆོད་དང་གནད་དོན་གལ་ཆེན་ཡོད་ཚད་སྐྱུར་འཇོག་གིས་འཁྲུགས་ལོང་ཞིག་བྱུང་དང་འབྱུང་བཞིན་པ་རེད། གླེང་རྙོག་འདི་འདྲ་བ་ནི་ད་ཐེངས་དང་པོ་ཞིག་མ་ཡིན་ལ་མཐའ་མ་དེའང་གཏན་ནས་ཡིན་མི་སྲིད། ངེད་ཅག་གི་གྲོས་ཚོགས་མ་ནུབ་བར་གླེང་རྙོག་དང་འཁྲུགས་རྩོད་བྱུང་དང་འབྱུང་ངེས་ཡིན་པ་ནི། ངེད་ཅག་གི་གྲོས་ཚོགས་ཀྱང་མང་གཙོའི་རྩ་ཁྲིམས་འོག་གི་གྲོས་ཚོགས་ཤིག་དང་བཙན་བྱོལ་སྤྱི་ཚོགས་ཀྱང་མི་སྡེའི་སྤྱི་ཚོགས་ཤིག་ཡིན་སྟབས་རྙོག་དྲ་དང་བཀའ་ངལ་སྣ་ཚོགས་འཕྲད་རྒྱུ་ནི་ཆེས་རྒྱུན་ལྡན་ཞིག་གི་ཆ་ཤས་ཤིག་ཡིན། འདི་ལྟར་གླེང་དུས་སྤྱི་ཚོགས་ནང་རྙོག་དྲ་ཡོང་དགོས་པ་དང་མི་མཐུན་པའི་དཀའ་ངལ་མང་དག་ཡོང་རྒྱུ་དེ་ཡག་པོ་ཞིག་ཡིན་པའི་གོ་དོན་ཞིག་གཏན་ནས་མིན།
མདང་ནུབ་ངའི་དཔེ་མཚོན་ཁ་ཤས་ལ་གྲོགས་པོ་ཚོས་འདོད་མོས་བྱེད་ཀྱི་མི་འདུག་ལ་ཞྭ་དཔེ་ལྷམ་འགེབས་ཀྱི་དཔེ་རེད་ཅེས་ངེད་ཅག་བར་ལྟ་ཚུལ་དང་དང་བསམ་ཕྱོགས་མི་གཅིག་པར་རང་རང་གི་ལྟ་ཚུལ་ནས་གླེང་རེས་བྱས། ངས་ད་ཐེངས་ཀྱང་དཔེ་མཚོན་དེ་སོར་བཞག་ལས་བསྒྱུར་བཅོས་གང་ཡང་གཏོང་རྩིས་མེད། གང་ཡིན་ཞེ་ན། འུ་ཚོའི་བཙན་བྱོལ་ནང་གི་མང་གཙོ་ནི་རྒྱ་གར་གྱི་མང་གཙོ་ལམ་ལུགས་དང་གྲོས་ཚོགས་ལམ་ལུགས་དག་མིག་བལྟས་ཀྱིས་སྒྲོམ་གཞི་བཟོས་ཡོད་ཅིང་། དེ་ལས་ཕར་འདེད་ན་ནུབ་ཕྱོགས་པའི་མང་གཙོ་དང་ཁ་འབྲལ་ཐབས་མེད། དེར་བརྟེན། རྒྱ་གར་དང་ཨ་རི་དཔེ་མཚོན་དུ་བླངས་ནས་ངེད་ཅག་གི་སྤྱི་ཚོགས་སུ་ལྟ་དུས་དེ་ཙམ་འུར་འདྲོག་དང་བློ་ཕམ། ཡིད་ཆད་དང་སྐྱོ་བ་སྐྱེ་དགོས་དོན་མེད། བཙན་བྱོལ་གྲོས་ཚོགས་ཀྱི་རྭ་བ་ལས་ལྕོག་ཙེ་ཐོག་ཁུ་ཚུར་ཁ་ཤས་གཞུ་རེས་དང་ང་བདེན་ཁྱེད་རྫུན་གྱི་སྐད་ཆ་གཟེར་པོ་རེ་འགའ་ཕར་གཡུག་ཚུར་གཡུག་བྱེད་པར་འུར་འདྲོག་མི་དགོས་། རྒྱ་གར་གྲོས་ཚོགས་ཀྱི་རྭ་བ་ནས་ཆབ་སྲིད་ཚོགས་པའི་བར་གྱི་འཁྲུགས་རྩོད་དང་ཨ་མེ་རི་ཀའི་གྲོས་ཚོགས་ནང་སྲིད་དོན་ཚོགས་པ་གཉིས་ཀྱི་དཀའ་རྙོག་དེས་རྒྱལ་ཁབ་ཀྱི་ལས་ཁུངས་སྒོ་རྒྱབ་དགོས་ཐུག་པའི་ས་མཚམས་ཤིག་ལ་སླེབས་ཡོད། འོན་ཀྱང་འདི་དག་ནི་མང་གཙོའི་ལམ་ལུགས་དང་མི་སྡེའི་སྤྱི་ཚོགས་ཤིག་ཏུ་ཡོང་ངེས་དང་ཅེས་ཀྱང་འགོག་ཐབས་མེད་པའི་གནད་དོན་ཞིག་ཡིན་སྟབས་ཨ་མེ་རི་ཀ་དང་རྒྱ་གར་གྱི་སྤྱི་ཚོགས་ཆེ་པོའི་ནང་དུ་འུར་འདྲོག་དང་ཡིད་ཆད་བློ་ཕམ་མཐའ་ན་རེ་བ་མེད་པའི་བསམ་ཚུལ་འབྱུང་གི་མེད།
ངེད་ཅག་གི་སྤྱི་ཚོགས་ནང་དུ་འདི་དག་དང་ལྡོག་ཟླ་ཞིག་འབྱུང་དོན་ཁ་གསལ་པོ་རེད། མང་གཙོའི་གོ་རྟོགས་ཞན་པ་དང་ཆབ་སྲིད་རིག་པའི་བྱུང་རབས་ལ་ཕྱི་བལྟས་བྱེད་མ་ཐུབ་པས་ད་གཟོད་ཧ་ལས་ཧོན་འཐོར་འགྲོ་གི་ཡོད། དེ་ལྟ་ནའང་ང་རང་ནི་འཇིགས་སྐྲག་ཡོང་ས་དེ་འདི་དག་མིན་པར་གྲྭ་པ་ཚོས་ཆབ་སྲིད་ཀྱི་ཚོར་བ་རྣོན་པོ་བྱེད་རྒྱུ་དེ་ཡིན། སྐྱབས་གནས་དགེ་འདུན་གྱི་སྡེས་ཆབ་སྲིད་རྭ་བའི་ནང་དུ་སེམས་ཚོར་ཆེ་དྲགས་པ་དེ་ཡིན། དེ་སྔར་གྱི་བཀའ་སྤྱི་འོས་བསྡུ་དང་ལྷག་པར་དུ་སྐབས་གསུམ་པའི་བཀའ་ཁྲི་འོས་འདེམས་སྐབས་ཀྱི་གནང་སྟངས་དེ་དག ན་ནིང་ད་ལོ་གྲོས་ཚོགས་ཀྱི་རྙོག་གླེང་ལ་སེམས་ཚོར་དེ་དག་ཅུང་ཚད་རྒལ་རང་བཞིན་གྱིས་ལམ་ཕྱོགས་གཞན་ཞིག་ཏུ་གོམ་པ་སྤོས་ནོར་ཐེབས་པའི་ལྟ་གོན་ཞིག་མངོན་བཞིན་འདུག སྲིད་སྐྱོང་འོས་འདེམས་སྐབས་སྲིད་སྐྱོང་འོས་འདེམས་ཙམ་མིན་པར་དེའི་རྒྱབ་ཏུ་ཆོལ་ཁའི་གནད་དོན་འགོ་འབུས་ཡོང་ཞིང་། སྐྱ་སེར་བར་ལམ་ཕྱོགས་དང་ལྟ་ཚུལ་སོ་སོར་གྱེས་ནས་གདོང་ཐུག་གིས་དཀའ་ངལ་གྱི་སྒོ་ཕྱེ་ཡོང་གིི་འདུག སྲིད་སྐྱོང་བློ་སེང་གི་འགྲན་རྩོད་ཆེ་ཤོས་བཀྲས་མཐོང་གིས་འོས་བསྡུ་ནས་ཕམ་ཉེས་བྱུང་རྗེས་ཁོང་ཁྲོ་ཆེན་པོས་གདན་ས་ཁག་ཏུ་ཞེན་ཁོག་ཆེ་པོ་ཡོད་ཟོལ་འདུག་ཅེས་གྲྭ་པ་ཚོས་བློ་སེང་ལ་རྒྱབ་སྐྱོར་བྱེད་པ་དེ་ཆོལ་ཁའི་ཞེན་ཁོག་ཏུ་བརྩིས་ནས་ཁོང་ཁྲོ་བྱས་ཡོད། མཐོང་ཚུལ་འདི་ཁོང་སྒེར་གཅིག་པའི་མཐོང་ཚུལ་ཞིག་མིན་པར་ཁོང་ལ་རྒྱབ་སྐྱོར་བྱེད་མཁན་དང་དེ་མིན་གྱི་མི་མང་པོ་ཞིག་ཡོད་སྲིད། མི་དམངས་ཀྱི་སྐྱབས་གནས་དང་དད་ཡུལ་དུ་བཞུགས་པ་དག་གིས་མི་དམངས་ཁོང་ཁྲོ་སློང་པ་དང་མི་དམངས་དང་གྲྭ་པའི་བར་ཆབ་སྲིད་འགྲན་རྩོད་ཅིག་གི་གནད་དོན་ནང་དུ་ལྷུང་ཚེ་རྗེས་ཕྱོགས་ནས་གྲྭ་པ་དང་མི་དམངས་བར་དུ་དད་འདུན་རྒྱང་བཀྱེད་དང་ནང་བསྟན་གྱི་གཞི་རྐང་ལ་གས་སྲུབས་ཐེབས་ཉེན་ཤིན་ཏུ་ཆེ།
ཆབ་སྲིད་ནང་དུ་འདི་ལྟར་བུའི་དཀའ་ངལ་ཡོད་རྐྱེན་༸གོང་ས་མཆོག་གིས་ཧི་མ་ལ་ཡའི་དགེ་འདུན་པ་ཚོར་ཆབ་སྲིད་ནང་དུ་དེ་ཙམ་འཛུལ་རྒྱུ་མེད་པའི་བཀའ་སློབ་ཕེབས་ཡོད། དེའི་ཐོག་ནས་གྲྭ་པ་ཚོ་ཆབ་སྲིད་ནང་དུ་ཞུགས་ཚེ་སྒེར་ཞིག་ལ་གནད་དོན་ཞིག་འབྱུང་བ་ཙམ་མ་ཡིན་པར་ནང་བསྟན་ཆག་འཇིག་དང་གྲྭ་པ་དང་མི་དམངས་བར་འགལ་ཟླ་ཞིག་འབྱུང་ཉེན་ཡོད་པས་ཡིན། བཙན་བྱོལ་སྤྱི་ཚོགས་ནང་མི་འབོར་ཉུང་དྲགས་པས་གྲྭ་པ་ཚོས་ཆབ་སྲིད་ཀྱི་འོས་བསྡུ་ནང་འཛུལ་བཞུགས་མ་བྱེད་ཚེ་གྲངས་ཚད་ཀྱི་ཆ་ནས་དཀའ་ངལ་འཕྲད་བཞིན་ཡོད་ཅིང་ད་དུང་ཕྱོགས་འགའ་ཤས་ནས་སྐྱོན་ཆ་རེ་ལྷག་གི་ཡོད། འོན་ཀྱང་གྲྭ་པས་ཆབ་སྲིད་ཀྱི་འོས་བསྡུ་དང་ཆོས་བརྒྱུད་སྤྱི་འཐུས་ཀྱི་ཐོ་ཐང་ལེན་པ་ཙམ་ལས་དེ་ལས་རྒལ་ནས་ཆབ་སྲིད་ཀྱི་ཚོར་བ་རྣོན་པོ་བྱེད་དྲགས་ཚེ་གོང་སྨྲས་བཞིན་གནད་དོན་ཞིག་ལྷག་ངེས་ཡིན།
དེ་སྔར་གྱི་བཀའ་སྤྱི་འོས་བསྡུ་དང་གྲོས་ཚོགས་འཚོགས་མ་ཐུབ་པའི་རྙོག་གླེང་། ད་ཐེངས་ཚོགས་གཙོས་དགོངས་ཞུ་གཏོང་དགོས་ཐུག་པའི་བྱེད་ལུགས་གང་མང་ཞིག་ལ་གྲྭ་པ་ཚོས་ཆོལ་ཁ་དང་ལུང་ཚན། ཆོས་བརྒྱུད་དང་དགོན་སྡེའི་ཕྱོགས་ཞེན་ཞིག་བསྣམས་ཕེབས་ནས་ཆབ་སྲིད་པའི་འཁྲབ་སྟོན་བྱེད་པ་དེ་འདྲ་ནི་རྩ་བ་ནས་མིན་ན་ཡང་། འདིའི་མཇུག་འབྲས་ནི་སྐྱ་སེར་དང་ཆོལ་ཁའི་བར་གྱི་གནད་དོན་སྐྱུགས་བྲོ་པོ་ཞིག་གི་མི་གཙང་བའི་རྫ་སྣོད་ཁ་ཕྱེས་ཏེ་ཆིག་སྒྲིལ་འཐོར་ཆག་དང་ནང་བསྟན་གྱི་ཤེར་ངོས་ལ་མི་གཙང་བ་བྱུག་ངེས་འདུག་པས་ངེད་ཅག་གྲྭ་པ་ཚོས་ཤིན་ཏུ་ནས་ཀྱང་གཟབ་དགོས་པར་འདུག་སྙམ་པ་བདག་གི་ལྟ་ཚུལ་ལོ།།
-----------
2015-3-20


text:
བོད་སྐད་ཡིག་གིས་མཐོ་རིམ་སློབ་གསོ་མྱོང་བའི་ལམ་ཁ་བཏོད་དགོས།
༢༠༡༧།༠༢།༠༢ཉིན་སྤེལ། བོད་ཀྱི་མཐོ་སློབ་ཁག་ནས་ཐོན་པ་རྣམས་ཝར་ན་སློབ་ཆེན་དུ་ཐད་ཀར་འཛུལ་ཞུགས་བྱས་ཏེ། ཝར་ནའི་བསྟན་བཅོས་འཛིན་གྲྭ་དང་སློབ་དཔོན་འཛིན་གྲྭ་མུ་མཐུད་དུ་འདོན་ཐུབ་པ་དང་སློབ་སྦྱོང་བྱེད་པའི་གོ་སྐབས་སྤྲོད་པ་གལ་ཆེན་རེད་ཅེས་འགྲེལ་བརྗོད་གནང་སོང་།
བྷི་ནཱ་ར་སི་ཧིན་ངྷིའི་སློབ་གྲྭ་ཆེན་མོ་རུ་རྒྱ་གར་གྱི་རྣལ་འབྱོར་དང་བོད་བརྒྱུད་རྣལ་འབྱོར་རྒྱུད་སྐོར་ལ་འབུམ་རམས་པ་འདོན་འཞིན་པའི་གཉན་ཐར་ལགས་སུ་བཙན་བྱོལ་གྱི་བོད་སྐད་ཡིག་སྟེང་ནས་མཐོ་རིམ་སློབ་གསོ་མྱོང་མཁན་རྣམས་ཀྱི་གནས་སྟངས་དང་དཀའ་ངལ་སྐོར་ལ་བཅར་འདྲི་ཞུས་པ།
༡༈ བྷི་ནཱ་ར་སི་ཧིན་ངྷིའི་སློབ་གྲྭ་ཆེན་མོ་ནས་ཁྱོད་ཀྱི་སཱ་ར་མཐོ་སློབ་གཙུག་ལག་རབས་འབྱམས་པའི་ལག་ཁྱེར་(BA)ཇི་ལྟར་ངོས་ལེན་བྱས་པ་རེད།
ལན། དང་ཐོག་ང་རང་ངྷ་རམ་ས་ལའི་ཡིག་བསྒྱུར་བྱེད་སའི་སློབ་གྲྭ་ཞིག་ཏུ་ལོ་དྲུག་རིང་སློབ་སྦྱོང་བྱས་ཤིང་སློབ་མཐར་ཕྱིན་རྗེས། ཡང་བསྐྱར་སློབ་སྦྱོང་བྱེད་འདོད་བྱུང་མོད། ཡིན་ཡང་། ང་ལ་ས་རཱ་མཐོ་སློབ་ཀྱི་གཙུག་ལག་རབས་འབྱམས་པའི་ལག་ཁྱེར་(BA)མ་གཏོགས་མེད་ལ། ངོ་ཤེས་པའི་བོད་པ་མང་པོར་སྐད་ཆ་དྲིས་བ་ལྟར་ན་རྒྱ་གར་སློབ་ཆེན་གང་དང་གང་དུ་སོང་ཡང་ས་རཱ་མཐོ་སློབ་ཀྱི་ལག་འཁྱེར་ངོས་ལེན་མེད་པར་བརྗོད་ཅིང་། བོད་ཀྱི་ཝ་རཱ་ན་སི་སློབ་ཆེན་གྱི་ངོས་ནས་ཀྱང་ས་རཱ་མཐོ་སློབ་ཀྱི་ལག་འཁྱེར་ངོས་ལེན་བྱས་ཏེ་སློབ་སྦྱོང་བྱེད་སའི་ལམ་ཁ་མེད་པས་ན། ལེགས་སྦྱར་གཙུག་ལག་སློབ་ཆེན་ནང་དུ་ཞུགས་ཤིང་སྔོན་འགྲོའི་ལེགས་སྦྱར་སྐད་ཡིག་འཛིན་གྲྭ་ཞིག་ཏུ་སློབ་སྦྱོང་བྱས་པ་ཡིན།
སྔོན་མ་ནས་བྷི་རཱ་ན་སི་ཧིན་ངྷའི་སློབ་གྲྭ་ཆེན་མོར་བོད་རིགས་སློབ་མ་རེ་ཟུང་ཡོད་པ་གོ་ཐོས་བྱུང་ཡོད་པས། འབྲེལ་ཡོད་ཁ་ཤས་ལ་སྐད་ཆ་དྲིས་དུས་སློབ་གྲྭ་ཆེན་མོ་དེའི་ངོས་ནས་ཀྱང་ས་རཱ་མཐོ་སློབ་ཀྱི་ལག་འཁྱེར་རྩ་བ་ཉིད་ནས་ངོས་འཛིན་བྱེད་པ་མ་རེད་ཅེས་བརྗོད་སོང་རྐྱེན། ངས་རྩ་བ་ཉིད་ནས་ངོས་ལེན་བྱེད་མིན་གྱི་ཚོད་ལྟ་བྱ་ཐུབ་མ་བྱུང་ལ། ཚོད་ལྟ་བྱེད་རྒྱུའི་སྤོབས་པ་ཡང་བྱུང་མ་སོང་།
ཡིན་ནའང་། ལེགས་སྦྱར་གཙུག་ལག་སློབ་ཆེན་དང་བྷི་རཱ་ན་སི་ཧིན་ངྷའི་སློབ་ཆེན་(BHU)གཉིས་ཀ་གྲོང་ཁྱེར་གཅིག་གི་ནང་ན་ཡོད་ཙང་། བྷི་རཱ་ན་སི་ཧིན་ངྷའི་སློབ་ཆེན་དུ་སློབ་སྦྱོང་བྱེད་བཞིན་པའི་སློབ་མ་ཁ་ཤས་ངོ་ཤེས་བྱུང་བ་དང་། མཚམས་མཚམས་སུ་སློབ་ཆེན་དེར་འཆམ་འཆམ་ལ་སོང་དུས་ན། སློབ་གྲྭ་དེ་ཧ་ཅང་གུ་ཡངས་པོ་དང་རྒྱལ་ཕྱིའི་སློབ་མ་དེ་ཚོ་འཛུལ་ཞུགས་ཀྱི་གནས་སྟངས་ཀྱང་དེ་ཙམ་དམ་པོ་མེད་པ་ཤེས་ཏེ། ངས་སཱ་ར་མཐོ་སློབ་ཀྱི་ལག་འཁྱེར་དེ་སློབ་དཔོན་ཆེན་མོ་འདྲར་བསྟན་པ་དང་སྐད་ཆ་འདྲི་བ་སོགས་བྱས་པས། ཕལ་ཆེར་ལག་འཁྱེར་གྱི་སྟེང་ནས་འཛུལ་ཞུགས་བྱ་མི་ཐུབ་པའི་གནས་སྟངས་བྱུང་ས་མ་རེད་ཅེས་གསུངས་ཤིང་། ཕྱི་ལོ་༢༠༡༡ལོར་སློབ་ཆེན་དེའི་རྒྱལ་སྤྱིའི་སློབ་མའི་སྣེ་ལེན་ལྟེ་གནས་སུ་ཕྱིན་ཏེ་ལག་འཁྱེར་དང་སྙན་ཞུའི་རིམ་པ་ཆ་ཚང་ཡར་སྤྲད་དེ་ངས་ཚོད་ལྟ་བྱས་པ་ཡིན། སྐབས་དེར་ངོས་ལེན་བྱེད་མ་ཐུབ་པའི་རྙོག་གླེང་དང་དཀའ་ངལ་གང་ཡང་མེད་པའི་སྒོ་ནས་ངོས་ལེན་བྱས་སོང་། དེ་དུས་ང་དང་མཉམ་དུ་རོགས་པ་གཅིག་ཡོད་པ་དེ་ཡང་ང་དང་འདྲ་བར་ས་རཱ་མཐོ་སློབ་ཀྱི་ལག་འཁྱེར་ཡོད་ཅིང་། ཁོ་ལ་ཡང་དཀའ་ངལ་གང་ཡང་མེད་པར་ངོས་ལེན་བྱུང་ཟིན་པ་ཞིག་རེད།
ཕྱི་ལོ་༢༠༡༢ལོའི་ལོ་མཇུག་ཏུ་ཡང་ས་རཱ་མཐོ་སློབ་ཀྱི་ལག་འཁྱེར་ཡོད་པའི་སློབ་མ་ཞིག་ངོས་ལེན་བྱས་ཏེ་སློབ་ཆེན་འདིར་འཛུལ་བ་རེད། གནས་སྟངས་འདི་དག་ལ་བལྟས་ན་བྷི་ན་རཱ་སི་ཧིན་ངྷིའི་སློབ་ཆེན་གྱིས་དཀའ་ངལ་གང་ཡང་མེད་པའི་སྒོ་ནས་ས་རཱ་ལག་འཁྱེར་གྱི་གནས་སྟངས་ཚང་མ་ཧ་གོ་སྟེ་ངོས་ལེན་བྱེད་ཀྱིན་ཡོད་པ་རེད།
ངོས་ལེན་བྱེད་པའི་རྒྱུ་མཚན་གཙོ་བོ་དེ་སྤྱིར་བཏང་གི་ཕྱི་རྒྱལ་ལམ། ང་ཚོ་བོད་པའི་སློབ་མ་རྣམས་རྒྱ་གར་གྱི་སློབ་གྲྭ་འདི་ལྟ་བུ་BHU་ཞིག་ལ་ཕྱིན་ན་ལམ་ཁ་དེ་སློབ་ཡོན་སོགས་གང་ཅིའི་ཐད་ནས་རྒྱ་གར་རང་གི་སློབ་མ་ནང་བཞིན་མིན་པར་ཕྱི་རྒྱལ་གྱི་སློབ་ཞུགས་པ་རྣམས་ལྟར་རྒྱུད་རིམ་བརྒྱུད་བཞིན་ཡོད་པ་རེད། ཡིན་ཙང་། ཕྱི་རྒྱལ་གྱི་སློབ་མ་ཞིག་གི་ལག་འཁྱེར་འཁྱེར་ཡོང་ནས་སོ་སོའི་གཞུང་ཟེར་ན་ཆོག་གི དེ་འདྲའི་ཚད་ལྡན་གྱི་ངོས་ལེན་ཞིག་ཡོད་པ་ཡིན་ན། གཞན་པའི་ངོས་ནས་ངོས་ལེན་མི་བྱེད་པའི་རྒྱུ་མཚན་ཡོད་པ་མ་རེད། དེར་བརྟེན་ངོས་ལེན་བྱས་པ་ཞིག་རེད།
ཉེ་བའི་ལོ་གཉིས་དང་གསུམ་གྱི་ནང་། ས་རཱ་མཐོ་སློབ་ཀྱི་ལག་འཁྱེར་གྱིས་སློབ་ཆེན་འདིའི་སྡེ་ཚན་བྱེ་བྲག་པས་ངོས་ལེན་མ་ཐུབ་པའི་དཀའ་ངལ་ཕྲན་བུ་རེར་འཕྲད་ཡོད་ཀྱང་། དེའི་གནས་སྟངས་གཙོ་བོ་ནི། རྒྱ་གར་ལ་(BA)་རམས་འབྱམས་པའི་སློབ་གཉེར་དེ་ལོ་གསུམ་ཅན་དང་བཞི་ཅན་གཉིས་ཡོད་པའི་ནང་ནས་ལོ་བཞི་ཅན་པོ་ཤུགས་ཆེ་རུ་འགྲོ་བཞིན་པའི་སྐབས་དང་། ཡང་སློབ་ཚན་གྱི་ནང་ནས་སོ་སོས་མུ་མཐུད་དུ་སློབ་སྦྱོང་བྱ་སའི་སློབ་ཚན་དེ་ཡོད་མེད་ཀྱི་གནད་དོན། དེ་འདྲ་ཞིག་ལ་བརྟེན་ནས་དཀའ་ངལ་ཕྲ་ལ་ཕྲན་བུ་འཕྲད་པ་མ་གཏོགས་རྩ་བའི་ཆ་ནས་ལག་འཁྱེར་ངོས་ལེན་མ་བྱས་པར་ཕྱིར་བཏང་བ་དེ་འདྲ་ཞིག་ད་སྔར་སུ་ལ་ཡང་བྱུང་མྱོང་ཡོད་པ་མ་རེད། དེ་ཡིན་དུས་ས་རཱ་མཐོ་སློབ་སོགས་ཀྱི་ལག་འཁྱེར་ནི་སློབ་ཆེན་འདིའི་ངོས་ནས་ངོས་ལེན་གཙང་མ་ཡོད་པ་གསལ་བོ་ཆགས་སོང་།
༢༈ བོད་ཀྱི་མཐོ་སློབ་ནོར་གླིང་སོགས་ཀྱི་ལག་ཁྱེར་(BA)ཡོད་མཁན་རྣམས་ཝར་ན་སློབ་ཆེན་དུ་འཛུལ་ཞུགས་བྱས་ན་ལག་འཁྱེར་ཚད་འཛིན་མེད་པར་འཛིན་རིམ་དགུ་བ་ནས་སློབ་ཞུགས་བྱེད་དགོས་འཁེལ་བའི་སྐོར་ལ་ཁྱོད་རང་ངོས་ནས་བསམ་ཚུལ་ཅི་ཞིག་ཡོད།
ལན། བྷི་ན་རཱ་སི་ཧིན་ངྷིའི་སློབ་ཆེན་གྱིས་བོད་ཀྱི་མཐོ་སློབ་ས་རཱ་ལ་སོགས་པའི་ལག་ཁྱེར(BA)ངོས་ལེན་བྱེད་ཀྱི་ཡོད་པ་ལྟར། བོད་ཀྱི་ཝར་ནཱ་སློབ་ཆེན་གྱི་ངོས་ནས་ཀྱང་དགག་བྱ་མེད་པ་ཞིག་བྱེད་པར་གལ་ཆེན་རེད། ཡིན་ནའང་། ད་སྔ་ཝར་ནཱའི་ངོས་ནས་མཐོ་སློབ་ས་རཱ་ལ་སོགས་པའི་ལག་ཁྱེར་ཚད་འཛིན་མ་བྱས་པར་འཛིན་རིམ་བཅུ་གཉིས་ཀྱི་ལག་ཁྱེར་ངོས་ལེན་བྱས་ཏེ་འཛིན་རིམ་དགུ་བ་ནས་འགྲོ་དགོས་པ་ཞིག་རེད། སྤྱིར་བཏང་ཝར་ན་སློབ་ཆེན་གྱིས་བོད་ཀྱི་མཐོ་སློབ་ས་རཱ་སོགས་ཀྱི་ལག་ཁྱེར་(BA)ངོས་ལེན་བྱེད་པའི་ལམ་སྲོལ་བཏོད་ན་མ་འགྲིག་པ་མི་འདུག་བསམ། ལམ་སྲོལ་འདི་ནི་སློབ་གྲྭ་ཁོ་རང་ལ་ཐུག་ཡོད་པ་དང་། གལ་སྲིད་ལམ་སྲོལ་འདི་འདྲ་ཞིག་ཡོད་པ་ཡིན་ན། བོད་ཀྱི་མཐོ་སློབ་ཁག་ནས་ཐོན་པ་རྣམས་ཝར་ནར་ཐད་ཀར་འཛུལ་ཞུགས་བྱས་ཏེ། ཝར་ནའི་བསྟན་བཅོས་འཛིན་གྲྭ་དང་སློབ་དཔོན་འཛིན་གྲྭ་མུ་མཐུད་དུ་འདོན་ཐུབ་པ་དང་། སློབ་མའི་སྤུས་ཚད་མཐོ་རུ་འགྲོ་བ་དང་བོད་སྐད་ཡིག་སྒང་ལ་སློབ་སྦྱོང་བྱེད་མཁན་གྱི་འདུན་པ་ཅན་གྱིས་མུ་མཐུད་དུ་སློབ་སྦྱོང་བྱེད་པའི་གོ་སྐབས་རག་གི་རེད། དེ་བས་ང་ཚོས་འདི་འདྲའི་ལམ་ཁ་ཞིག་ཁ་ཚ་དགོས་གཏུགས་ཀྱིས་བཏོད་དགོས་པ་ཆགས་འདུག་བསམ།
གོ་ཐོས་ལྟར་ན། ཝར་ནཱ་སློབ་ཆེན་གྱིས་ལམ་ཁ་འདི་འདྲ་ཞིག་བཏོད་ན། རྒྱ་གར་བ་མང་པོ་ཡོང་གི་རེད་ཅེས་བཤད་མཁན་ཞིག་འདུག་མོད། གལ་སྲིད་རྒྱ་གར་ཡོང་མཁན་རྣམས་སུ་ཚུད་རྒྱུགས་ལེན་སྐབས་བོད་སྐད་ཡིག་གི་ཐོག་ཏུ། མཐོ་རིམ་རམས་འབྱམས་པའི་བྱང་ཚད་ཀྱིས་རྒྱུགས་འཕྲོད་མཁན་ཡོད་ན། དེ་ལ་དགའ་བསུ་དང་དང་ལེན་བྱེད་དགོས་པ་རེད་མ་གཏོགས་བཀག་འགོག་བྱེད་དགོས་པའི་རྒྱུ་མཚན་རྩ་བ་ནས་མི་འདུག་བསམ།
༣༈ བཙན་བྱོལ་དུ་བོད་ཀྱི་སྐད་ཡིག་ལམ་ནས་མཐོ་རིམ་སློབ་གསོ་མྱང་བའི་གོ་སྐབས་དང་གནས་སྟངས་ཀྱི་དཀའ་ངལ་ག་འདྲ་ཞིག་རེད།
ལན། བཙན་བྱོལ་གྱི་མཐོ་རིམ་སློབ་མའི་གོ་སྐབས་ལ་ཕྱོགས་གཉིས་འདུག ཕྱོགས་གཅིག འཛིན་རིམ་བཅུ་གཉིས་སློབ་མཐར་ཕྱིན་མ་ཐག་རྒྱ་གར་མཐོ་སློབ་ཁག་ཏུ་འཛུལ་བ་དང་རྩ་བའི་ཆ་ནས་རང་གི་སྐད་ཡིག་དང་ཁ་གྱེས་དགོས་བྱུང་མོད། ཁོང་ཚོར་སྐད་ཡིག་གཞན་ཞིག་གི་སྒང་ནས་རྒྱ་གར་ལ་གང་ཡོད་པའི་ཤེས་བྱ་དེ་སྦྱང་བའི་གོ་སྐབས་རག་གི་ཡོད་པ་རེད།
ཕྱོགས་གཉིས། འཛིན་རིམ་བཅུ་གཉིས་མཐར་ཕྱིན་པ་དང་མཉམ་དུ། བོད་རང་གི་སྐད་ཡིག་ལ་མུ་མཐུད་དུ་སློབ་སྦྱོང་བྱས་ཏེ་མཐོ་རིམ་སློབ་གསོ་མྱང་མཁན་གྱི་རིགས་ནི་ཉམས་ང་བ་དང་སྤུས་ཚད་ཞན་པོ། གྲངས་ཀ་ཉུང་ཉུང་ཞིག་མ་གཏོགས་མེད་པ་མངོན་གསལ་རེད། ཁོང་ཚོར་བོད་པ་རང་གི་ངོས་ནས་འཛུག་བསྐྲུན་གང་བྱས་པ་དེ་མ་གཏོགས་རང་རིགས་སྐད་ཡིག་སྟེང་མཐོ་རིམ་སློབ་གསོའི་མ་ལག་ཆ་ཚང་འདོན་པའི་གོ་སྐབས་མེད་པ་རེད། གང་ཡོད་པ་དེ་ཡར་རྒྱས་སུ་གཏོང་བར་རྗེས་ལུས་ཐེབས་ཡོད་པར་བསམ། རྒྱུ་མཚན། ང་ཚོས་མཐོ་རིམ་སློབ་གསོ་མྱོང་སའི་སློབ་གྲྭ་ཁ་ཤས་ཤིག་བཙུགས་ཤིང་། བཙན་བྱོལ་ལ་འབྱོར་ཏེ་ཕྱི་ལོ་༡༩༦༥ནས་༦༦བར་ལོག་ཏུ་ཝ་རཱ་ན་སི་བཙུགས་ཤིང་། དེ་རུ་རབ་དང་རིམ་པར་མཐར་ཕྱིན་སློབ་མ་མང་པོ་ཐོན་ཏེ་སྤྱི་ཚོགས་ནང་དུ་བྱ་བ་ལས་ཀྱིན་ཡོད་པ་རེད་མོད། ལོ་འདི་འདྲའི་རིང་ལ་སློབ་གྲྭའི་ངོ་བོ་ལ་འགྱུར་བ་ཐེབས་ཡོད་མེད་དང་། གོ་སྐབས་དང་ལེ་ཚན་མང་རུ་བཏང་ཡོད་མེད་སོགས་སུ་བལྟས་ན་ཧ་ཅང་གིས་ཡར་རྒྱས་ཆེན་པོ་སོང་ཡོད་པའི་སྣང་ཚུལ་མི་འདུག དེ་བཞིན་དུ། ལས་བྱེད་དང་དགེ་རྒན་གྱི་མིང་ཞིག་གི་དགོས་མཁོ་ལ་བརྟེན་ནས་སཱ་ར་མཐོ་སློབ་ལ་སོགས་པ་གཅིག་གཉིས་ཤིག་བཙུགས་པ་འདི་ནི་ཛ་དྲག་གི་གནས་སྟངས་ཀྱིས་བཙུགས་ཤིང་ཕན་ཐོགས་ཀྱང་བྱུང་ཡོད་པ་རེད། དུས་རབས་འགྱུར་བ་དང་སློབ་སྦྱོང་བྱེད་པའི་དགོས་དམིགས་མ་འདྲ་བ། སྤྱི་ཚོགས་སུ་ལས་སྣེ་འཚོལ་སྟངས་དང་སློབ་གསོ་མྱངས་སྟངས། ཞིབ་འཇུག་བྱེད་སྟངས་སོགས་སུ་འགྱུར་བ་མང་དག་ཅིག་འགྲོ་ཡི་ཡོད་པ་དང་མཉམ་དུ་ཡར་རྒྱས་སུ་འགྲོ་དགོས་པ་ཞིག་ཡིན་མོད། འོན་ཀྱང་མཐོ་སློབ་དེ་རིགས་ཀྱི་ངོ་བོ་ཡར་རྒྱས་སུ་སོང་བ་ཞིག་མཐོང་གི་མི་འདུག
དེ་མིན་སཱ་ར་མཐོ་སློབ་དང་ཝར་ནཱ་མཐོ་སློབ། ནོར་གླིང་མཐོ་སློབ་དང་སྨན་རྩིས་ཁང་མཐོ་སློབ་སོགས་ཀྱིས་ཕན་ཚུན་ལ་རོགས་འདེགས་དང་གཅིག་གཅིག་གི་ནུས་པ་ཕྱོགས་གཅིག་ཏུ་བསྒྲིལ་པའི་ནུས་པ་ཧ་ཅང་གིས་ཞན་པོ་རེད་བསམ། དཔེར་ན་ང་ཚོར་སྤུས་ཚད་གང་འཚམས་ཡག་པོ་ཡོད་པའི་མཐོ་རིམ་རིག་གནས་རམས་འབྱམས་པ་རྣམས་ཀྱིས་མུ་མཐུད་དུ་སློབ་གཉེར་བྱེད་པའི་སྡིངས་ཆ་ཡོད་རུང་། ཕན་ཚུན་གྱིས་ངོས་ལེན་མ་བྱས་པའི་གནས་སྟངས་ཀྱིས་ཕྱོགས་རིས་པ་ཞིག་ཆགས་ཏེ། རིག་གནས་རམས་འབྱམས་པ་མ་གཏོགས་དེའི་སྒང་དུ་འགྲོ་བའི་སྡིངས་ཆ་མེད་པ་དང་། གལ་སྲིད་སྡིངས་ཆ་ཞིག་གདམས་དགོས་ན་སྔོན་མ་བཏོན་ཚར་བའི་ལག་ཁྱེར་ངོས་ལེན་མེད་པ་ཡིན་ན། སྔོན་མ་བཏོན་ཚར་བའི་ལོ་དེ་དག་ཡང་བསྐྱར་བཏང་སྟེ་མགོ་ནས་སློབ་སྦྱོང་བྱེད་དགོས་པ་མ་གཏོགས་མུ་མཐུད་དུ་སྡིངས་ཆ་ཞིག་ཏུ་འགྲོ་ས་མེད་པ་རེད། ངས་བསམ་ན་ཕྱི་ལོག་གི་ཤུགས་རྐྱེན་ཞིག་རེད་བསམ་གྱི་མི་འདུག ང་ཚོ་བཙན་བྱོལ་གྱི་ངོས་ནས་ལམ་ཁ་བཏོད་དགོས་ཀྱི་ཡོད་པ་ཞིག་རེད་ལ། ལམ་ཁ་འདི་མ་བཏོད་པ་ཡིན་ན་སོ་སོའི་སློབ་གསོ་ལ་ཚད་བཀག་བྱས་པ་ཞིག་རེད། སློབ་སྦྱོང་བྱེད་མཁན་ཡོད་དང་མེད་ནི་སྤྱི་ཚོགས་ཀྱི་གནས་སྟངས་ཤིག་དང་། གལ་སྲིད་ཡོད་པ་ཡིན་རུང་གདམས་ཀ་བྱས་དང་མ་བྱས་པ་ནི་སྤྱི་ཚོགས་ཀྱི་གནས་སྟངས་ཤིག་རེད་མོད།
སློབ་སྦྱོང་བྱེད་པར་གདམས་ཀ་བྱེད་མཁན་རྣམས་ལ་གོ་སྐབས་བསྐྲུན་དགོས་པ་ནི་གཞུང་དང་སློབ་གྲྭ་སོགས་ཀྱི་འགན་འཁུར་ཞིག་ཏུ་གྱུར་ཡོད་པ་རེད།
དེ་བས་ལོ་སྔོན་མར་སཱ་ར་དང་སྨན་རྩིས་ཁང་སོགས་སུ་མཐོ་རིམ་སློབ་གསོ་མྱོང་མཁན་གྱི་གྲངས་ཀར་གཞིགས་ན། གང་ལ་གང་འཚམས་ཀྱིས་བོད་ཡིག་གི་ལམ་ནས་མཐོ་རིམ་སློབ་གསོ་མྱང་འདོད་ཀྱི་སློབ་མ་མང་པོ་ཡོད་པ་ནི་ཧ་ཅང་གསལ་བོ་ཡིན་པས་ན་གོ་སྐབས་སྐྲུན་པ་གལ་ཆེ་ཤོས་རེད་བསམ། ནམ་རྒྱུན་ང་ཚོའི་ཁ་ནས་བཤད་པ་ལྟར་ན། སོ་སོའི་སྐད་དང་ཡི་གེ ཆོས་དང་རིག་གཞུང་། ལྷག་པར་དུ་གཞོན་སྐྱེས་རྣམས་ཀྱིས་སློབ་སྦྱོང་བྱེད་དགོས་པ་སོགས་ཤུགས་ཆེན་པོས་བཤད་ཀྱི་ཡོད་མོད། ཁ་ཤས་ཤིག་གིས་འཛིན་རིམ་བཅུ་གཉིས་ཐོན་པ་ནས་སྐད་ཡིག་གཞན་གྱིས་མཐོ་རིམ་སློབ་གསོ་མྱང་མཁན་ནི་གནས་ཚུལ་ལོག་ག་ཞིག་རེད། ཁ་ཤས་ཤིག་གིས་བོད་རང་གི་སྐད་ཡིག་གི་ལམ་ནས་འགྲོ་མཁན་རྣམས་སུ་གོ་སྐབས་སྐྲུན་པ་ནི་སོ་སོའི་ཆོས་དང་རིག་གཞུང་། སྐད་དང་ཡི་གེ་ལ་བདག་གཅེས་དང་སྲུང་སྐྱོབས་བྱེད་མིན་གྱི་ཁོར་ཡུག་བསྐྲུན་དང་མ་སྐྲུན་པའི་ཁྱད་པར་ལ་ཐུག་འདུག་བསམ་གྱི་ཡོད།
གསར་འགོད་པ་ཆོས་ཉིད།


text:
Friday, March 30, 2012
ཡེ་ཤུའུ་ལྷ་ཁང་ཞིག་ནང་དུ་ཆོས་བཤད་པའི་ཉིན་མོ།
ཞོགས་པ་ལངས་ནས་འཆར་ཅན་ལྟར་དུ་ཁ་འདོན་རྣམས་ཚར་བར་བྱས་ཤིང་། འོག་ཤོད་ཐབ་ཚང་ནང་དུ་སོང་ནས་ཞོགས་ཟས་མདོར་བསྡུས་ཞིག་ལ་རོལ་ནས་དེ་རིང་གི་ཉིན་མོའི་གནམ་གཤིས་ཧ་ཅང་བཟང་བས་གཟུགས་པོའི་འཕྲོད་བསྟེན་གྱི་ཆེད་དུ་ཕྱི་རོལ་དུ་རྐང་འགྲོས་ཀྱིས་ཆུ་ཚོད་གཅིག་ལྷག་སོང་ནས་ནང་དུ་འབྱོར། གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་བྷོ་སི་ཏྲོན་ལ་ཡོད་པའི་ཡེ་ཤེས་དང་དཀོན་མཆོག་གཟའ་མི་གཉིས་རེད་འདུག ཁོ་རང་གཉིས་རྒྱ་གར་ལ་གནས་སྐོར་ལ་སོང་ནས་ཟླ་བ་མང་པོ་ཕྱིན་ཅིང་གཞི་ནས་ཚུར་བྱོར་ནས་ངོས་ལ་ཁམས་འདྲིའི་ཁ་པར་རེད་འདུག དེ་ནས་དྲ་ངོས་སུ་ཉུལ་བས་ཡང་སྐྱར་སེམས་སྐྱོ་དགོས་པ་ཞིག་ལ་ཨ་མདོ་ཀིརྟི་དགོན་པའི་ཟུར་ནས་གྲྭ་ཆུང་གཉིས་ནས་དུས་གཅིག་ཏུ་གཟུགས་པོ་མེ་ལ་ཕུལ་བའི་ཆེས་ཡ་ང་བའི་གནས་ཚུལ་ཞིག་དང་མ་ཟད་རྒྱལ་གཅེས་དཔའ་བོ་འཇམ་དཔལ་ཡེ་ཤེས་ཀྱི་སྐུ་ཕུང་རྡ་རམ་ས་ལ་གདན་འདྲེན་ཞུ་སྐབས་བོད་རིགས་སྐྱ་སེར་སྟོང་ཕྲག་མང་པོའི་ལག་ཏུ་ཁ་གཏགས་བཟུང་ནས་ངུ་གདངས་ཀྱིས་བང་སྒྲིགས་ནས་ཕེབས་བསུ་བྱེད་པ་ཆེས་ཡ་ང་བའི་གནས་ཚུལ་མི་འདོད་བཞིན་དུ་མཐོང་རྒྱུ་འདུག ད་ཡིན་ན་དུས་རབས་འདི་ཡི་བོད་རིགས་རྣམས་སྐྱིད་མིན་སྡུག་གི་ཁུར་པོ་དེ་འདས་པའི་མི་ལོ་ལྔ་བཅུའི་རིང་ཁུར་ཀྱང་སྡུག་ཁུར་པོ་གཉིས་དེ་ཁུར་བཞིན་ཇི་ལྗི་ཞེས་པའི་དཔེ་ལྟར་དུ་ཉིན་རེ་བཞིན་མི་འདོད་ཀྱང་སེམས་ཁྲལ་དང་སྡུག་བསྔལ་ཇེ་ཆེ་རེད། ངོས་ལ་ལྟོས་ན་དེ་རིང་གི་ཉིན་མོ་འདི་ཟླ་བ་ཁ་ཤས་སྔོན་ནས་གྲ་སྒྲིག་བྱས་པའི་ཡེ་ཤུའི་ལྷ་ཁང་ཞིག་ནང་དུ་ཆོས་བཤད་རྒྱུ་དེ་ཡིན་སྟབས་ཉིན་གུང་ཟ་མ་ཞིག་ཟོས་ནས་གཟུགས་པོ་བཀྲུས་ཤིང་ཆོས་བཤད་ལ་འགྲོ་བའི་གྲ་སྒྲིག་བྱས་ནས་བསྡད། ཆུ་ཚོད་ལྔ་པའི་སྐབས་སུ་ངོས་ཀྱི་རླངས་འཁོར་ཁ་ལོ་བ་སུ་སིན་སླེབས་བྱུང་བས་ངེད་གཉིས་ཤར་རྒྱགས་ཆོས་བཤད་ས་རུ་སོང་བས་ངོས་ཀྱི་ཆོས་ཚོགས་ཀྱི་ཚོགས་གཙོ་ཧར་ཌིའི་དང་སེའི་ཊེའི་ཧྥེའུ་ནེ་གཉིས་ནས་མཆོད་གཤམས་དང་གྲ་སྒྲིག་བྱེད་བཞིན་འདུག ཆུ་ཚོད་བདུན་པའི་སྐབས་སུ་ཆོས་བཤད་མགོ་འཛུགས་བྱས་པས་ཁང་པ་དེའི་ནང་གི་རྐུབ་སྟེགས་ཕལ་ཆེར་ཁེངས་འདུག དེ་རིང་གི་ཆོས་བཤད་ཀྱི་བརྗོད་བྱའི་གཙོ་བོ་ནི་ happiness in a troubled world,བོད་ཡིག་ནང་དུ་༼འཛམ་བུའི་གླིང་རྙོག་དྲའི་སྐབས་སུ་བདེ་སྐྱིད་འཚོལ་བ་༽ ཞེས་པ་ཞིག་ལ་ཤུགས་བསྟེན་དུ་གོ་ཨི་དགོས་ན་སྙམ། བརྗོད་བྱ་དེ་ཉིད་གཞི་རྩར་བྱས་ནས་ངོས་ཀྱི་སྐད་བསྒྱུར་བྱམས་པ་མཐར་ཕྱིན་བརྒྱུད་ནས་ཆོས་བཤད་བྱས་པས་མི་མང་པོ་ཞིག་ནས་ཧ་ཅང་དགའ་བོ་བྱས་སོང་། དེ་རིང་གི་ཆོས་བཤད་སྐབས་སུ་སྡོམ་པས་མི་གྲངས་བརྒྱད་བཅུ་འདུག་ཞེས་ངོས་ཀྱི་ཆོས་ཚོགས་འགན་འཛིན་ནས་དགའ་བཞིན་དུ་བཤད་བྱུང་། དེ་ནས་ཆོས་བཤད་གྲུབ་མཚམས་སུ་པར་བླངས་པ་དང་སོ་སོའི་ཟུར་འཕྲད་ངོ་སྤྲོད་སོགས་ཀྱིས་ཆོས་ཞུ་བ་རྣམས་ཀྱི་བློ་ཁ་ཡོངས་སུ་བཀང་ནས་ནང་དུ་འབྱོར་ཞིང་དགོངས་ཟས་སུ་ཁ་སང་ཐུག་ལྷག་དེ་ཚ་བོ་བྱས་ནས་འཐུང་ཅིང་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)


text:
༢༠༡༨ ཟླ་ ༡ ཚེས་ ༡༨ རེས་གཟའ་ཕུར་བུ།
༄༅། །ཕྱི་ལོ་ ༢༠༡༨ ཟླ་ ༡ ཚེས་ ༡༨ རེས་གཟའ་ཕུར་བུའི་ཉིན་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་རྒྱ་གར་རྒྱལ་ས་ལྡི་ལིའི་ནང་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་སྤེལ་རྒྱུའི་གསར་འགོད་གསལ་བསྒྲགས་སྤེལ་བ་མ་ཟད། རྒྱ་གར་གཞུང་གི་མི་ཆའི་ནུས་པ་ཡར་རྒྱས་ལྷན་ཁང་ Human Resource Development Ministry དུ་ཕེབས་ནས་འབྲེལ་ཡོད་ལས་བྱེད་དང་མཇལ་འཕྲད་གནང་འདུག
ཕྱོགས་མཚུངས་ངོ་དེབ་ཐོག་རྒྱ་གར་དཔལ་འབྱོར་རིག་པའི་གསར་ཤོག་མིནཊ་ Mint ཞེས་པའི་གསར་འགོད་པ་ལྕམ་ཨེ་ལེ་ཛེ་བྷེཐ་རོ་ཆི་ Elizabeth Roche ལགས་ཀྱི་དྲི་བར་ལན་འདེབས་གནང་བ་ཐད་གཏོང་གནང་འདུག
གསར་འགོད་པས། ལོ་གསར་པ་འདིའི་ནང་བོད་རྒྱ་འབྲེལ་མོལ་ཐོག་འགྱུར་བ་གསར་པ་གང་ཡོད་དམ།
སྲིད་སྐྱོང་མཆོག་གིས། ལོ་གསར་པ་ཤར་ཟིན་ཡང་བོད་རྒྱ་འབྲེལ་མོལ་ཐོག་ད་ལྟའི་ཆར་གནས་ཚུལ་གསར་པ་གང་ཡང་ཞུ་རྒྱུ་མེད། ད་ལྟའི་ཆར་༸གོང་ས་མཆོག་གི་སྐུ་ཚབ་དང་རྒྱ་ནག་གཞུང་དབར་འབྲེལ་མོལ་གསར་པ་གང་ཡང་བྱུང་མེད།
གསར་འགོད་པས། སྔ་ལོར་བཀའ་ཁྲི་ཟུར་པ་སློབ་དཔོན་ཟམ་གདོང་རིན་པོ་ཆེ་མཆོག་པེ་ཅིང་ལ་རྒྱ་ནག་གཞུང་གི་སྐུ་ཚབ་དང་ལྷན་མཇལ་འཕྲད་སླད་ཕེབས་སྐོར་སྐད་ཆ་ཞིག་གོ་བྱུང་། དེའི་ཐོག་ལ་གསལ་བཤད་གནང་རོགས། སྐབས་དེར་འབྲེལ་མོལ་བྱུང་ཡོད་མེད་གསུང་རོགས།
སྲིད་སྐྱོང་མཆོག ངས་གོང་དུ་བརྗོད་པ་ལྟར་༸གོང་ས་མཆོག་གི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་འབྲེལ་མོལ་གསར་པ་གང་ཡང་བྱུང་མེད། གནས་སྟངས་འདི་མུ་མཐུད་གནས་ཡོད། སྤྱིར་ངས་ད་ལྟ་ཟམ་གདོང་རིན་པོ་ཆེ་མཆོག་མཇལ་མེད་སྟབས་དེའི་སྐོར་ཁྱེད་རང་ནས་རིན་པོ་ཆེ་མཆོག་ལ་བཀའ་འདྲི་ཞུས་ན་ལེགས་སྙམ།
གསར་འགོད་པས། ཁྱེད་རང་ཡང་རྒྱ་ནག་ཏུ་འགྲོ་རྒྱུའི་འཆར་གཞི་མེད་དམ།
སྲིད་སྐྱོང་མཆོག ང་རང་རྒྱ་ནག་ཏུ་འགྲོ་རྒྱུའི་འཆར་གཞི་མེད། ཁོ་པ་ཚོས་ང་རྒྱ་ནག་ཏུ་ཡོང་བཅུག་ཨ་ཡོང་བསམ་པའི་དོགས་པ་ཡོད། གང་ཡིན་བརྗོད་ན་ང་ལ་གོ་གནས་ཤིག་ཡོད། དེར་བརྟེན་ཧ་ཅང་ཁག་པོ་རེད།
གསར་འགོད་པས། སྤྱིར་སྟངས་བཀའ་ཁྲི་ཟམ་གདོང་རིན་པོ་ཆེ་མཆོག་དང་རྒྱ་ནག་གཞུང་དབར་གྲོས་མོལ་གྱི་ནང་དོན་གང་བྱུང་མིན་ཁྱེད་རང་གིས་མ་ཤེས་ཀྱང་གྲོས་མོལ་ཞིག་བྱུང་ཡོད་པ་དེ་བདེན་པ་མ་རེད་དམ།
སྲིད་སྐྱོང་མཆོག དེའི་སྐོར་ངས་དངོས་གནས་ཤེས་མ་སོང་། འོན་ཀྱང་རིན་པོ་ཆེ་མཆོག་གིས་ཉེ་ལམ་གསུངས་པ་ལྟར་ན། ཁོང་རྒྱ་ནག་ཏུ་ཕེབས་པའི་སྐོར་གྱི་གནས་ཚུལ་རྣམས་འཁྱོག་བཤད་རེད། ཅེས་གསལ་བཤད་གནང་འདུག དེར་བརྟེན་ཁོང་རྒྱ་ནག་ཏུ་ཕེབས་མིན་དང་། རྒྱ་ནག་གཞུང་དང་ལྷན་འབྲེལ་མོལ་གནང་ཡོད་མེད་སྐོར་ངས་དངོས་འབྲེལ་ཤེས་མ་སོང་།
གསར་འགོད་པས།
རྒྱ་ནག་དམར་ཤོག་ཚོགས་པའི་(ཏང་།)ཚོ
སྲིད་སྐྱོང་མཆོག ང་ཚོར་ད་བར་རྒྱ་ནག་གཞུང་གི་བཟང་ཕྱོགས་ཀྱི་བརྡ་ལན་གང་ཡང་འབྱོར་མ་བྱུང་།རྒྱ་ནག་དམར་ཤོག་ཚོགས་པའི་(ཏང་།)ཚོ
ལྷག་པར་བོད་མི་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་དོན་དམ་གྱི་རང་སྐྱོང་གནས་བབ་ཐོབ་ཐབས་བྱེད་བཞིན་ཡོད། དེར་བརྟེན་བོད་མིའི་འཐབ་རྩོད་ནི་ཕྱོགས་གཉིས་ཀར་རྒྱལ་ཁ་ཐོབ་ཐུབ་པའི་ལངས་ཕྱོགས་ཤིག་ཆགས་ཡོད། ཕྱི་ཟླ་ ༣ རྗེས་སུ་རྒྱ་ནག་སྲིད་འཛིན་རྣམས་བསམ་བློ་འཁོར་ནས་བོད་ནང་མཁྲེགས་འཛིན་གྱི་སྲིད་བྱུས་ལག་བསྟར་བྱེད་བཞིན་པ་དེས་ཕན་ཐོགས་མེད་པ། དེ་ལས་ཕྲན་བུ་གུ་ཡངས་ཀྱི་སྲིད་བྱུས་གཟུང་བ་ཡིན་ན་དོན་དང་ལྡན་པ་ཞིག་ཡིན་པ་གསལ་རྟོགས་ཐུབ་རྒྱུའི་རེ་བ་ཡོད།
གསར་འགོད་པས། རྒྱ་ནག་དམར་ཤོག་ཚོགས་པའི་(ཏང་།)ཚོ
སྲིད་སྐྱོང་མཆོག ལངས་ཕྱོགས་འདི་མཁྲེགས་འཛིན་གྱི་ལངས་ཕྱོགས་ཙམ་མ་ཟད། ལངས་ཕྱོགས་ནོར་བ་ཞིག་ཀྱང་རེད།
གསར་འགོད་པས། སྲིད་འཛིན་ཞིས་ཕྱི་ཟླ་ ༣ ནང་སྲིད་འཛིན་གྱི་ལས་ཡུན་གཉིས་པ་དངོས་སུ་འགོ་འཛུགས་རྗེས་བཟང་ཕྱོགས་ཀྱི་འགྱུར་བ་ཞིག་ཡོང་རྒྱུ་ཡིན་པ་ཁྱེད་རང་གིས་རེ་བ་འཆང་བཞིན་ཡོད་དམ། གལ་ཏེ་ཡོད་ན་དེར་རྒྱུ་མཚན་གང་ཡོད།
སྲིད་སྐྱོང་མཆོག ད་ལྟའི་བོད་ནང་ལག་བསྟར་བྱེད་བཞིན་པའི་རྒྱ་ནག་གཞུང་གི་མཁྲེགས་འཛིན་ཅན་གྱི་སྲིད་བྱུས་འདི་ནོར་བ་རེད། འཛམ་གླིང་ཡོངས་ཀྱིས་ཤེས་གསལ་རེད། ཨ་རིའི་གཞུང་ལ་མཚོན་ནའང་དབུ་མའི་ལམ་གྱི་ལངས་ཕྱོགས་ལ་རྒྱབ་སྐྱོར་གནང་བཞིན་ཡོད་པ་མ་ཟད། ༸གོང་ས་ཏཱ་ལའི་བླ་མ་མཆོག་གི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་འབྲེལ་མོལ་སླར་གསོ་ཡོང་ཆེད་རྒྱབ་སྐྱོར་གནང་མུས་ཡིན། རྒྱ་མིའི་དཔོན་པོས་གང་བཤད་པ་དེ་དག་དངོས་བདེན་མ་རེད། དངོས་ཡོད་གནས་སྟངས་ཇི་ཡིན་འཛམ་གླིང་ཚང་མས་མཁྱེན་གསལ་རེད། ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་དང་མཉམ་དུ་བསྡད་ནས་མིང་དོན་མཚུངས་པའི་རང་སྐྱོང་གི་གནས་བབ་ཐོབ་ཐབས་བྱེད་བཞིན་ཡོད། ད་གཟོད་རྒྱ་ནག་འགོ་ཁྲིད་ཚོས་མཁྲེགས་འཛིན་གྱི་སྲིད་བྱུས་དེ་ལམ་ལྷོངས་མི་ཡོང་བ་ཤེས་རྟོགས་ཐུབ་དགོས་ཚོད་རེད། བོད་མིའི་ལངས་ཕྱོགས་དེ་གཉིས་ཕན་གྱི་ལངས་ཕྱོགས་ཤིག་ཡིན་པ་ཤེས་དགོས་ཚོད་རེད།
གསར་འགོད་པས། གོང་གི་རྒྱ་མིའི་དཔོན་པོ་དེས་མུ་མཐུད་འདི་འདྲ་ཅིག་བཤད་འདུག ༼ རྒྱལ་ཁབ་དང་ཚོགས་པ་སུ་འདྲ་ཞིག་ཡིན་རུང་༸གོང་ས་ཏཱ་ལའི་བླ་མ་དང་མཇལ་འཕྲད་ཞུས་པ་ཡིན་ན་རྒྱ་མི་རིགས་ཀྱི་སེམས་ཚོར་ལ་ཧ་ཅང་དོ་ཕོག་འགྲོ་ངེས་ཡིན། དེར་བརྟེན་བྱེད་བབ་དེ་རིགས་ནི་རྒྱ་ནག་མི་དམངས་ཀྱི་སེམས་ཚོར་ལ་བརྩི་མེད་རྡོག་རོལ་བཏང་བ་ཞིག་ལ་ངོས་འཛིན་བྱ་རྒྱུ་ཡིན།༽ ཞེས་བཤད་འདུག བརྗོད་བབ་འདིས་གདན་འདྲེན་ཞུ་མཁན་རྒྱལ་ཁབ་སུ་ལའང་གནོན་ཤུགས་སྤྲད་པ་ཞིག་དང་། བོད་དོན་ལས་འགུལ་སྤེལ་རྒྱུའི་ཁོར་ཡུག་ཆུང་དུ་བཏང་བ་ཞིག་མིན་ནམ།
སྲིད་སྐྱོང་མཆོག རྒྱ་ནག་འགོ་ཁྲིད་ཚོས་ ༼ཁྱེད་ཚོས་རྒྱ་ནག་མི་དམངས་ཀྱི་སེམས་ཚོར་ལ་གནོད་པའི་ལས་ཀ་བྱེད་ཀྱི་འདུག ༽ ཅེས་སྐད་ཆ་དེ་རིགས་ཡང་ཡང་བསྐྱར་ལྡབ་ཡང་ལྡབ་བྱ་རྒྱུར་དགའ་པོ་ཡོད། ང་ཚོས་རྒྱ་མི་རིགས་ཀྱི་སེམས་ཚོར་ལ་ངེས་པར་དུ་བརྩི་བཀུར་ཞུ་བཞིན་ཡོད། འོན་ཀྱང་བོད་མིའི་སེམས་ཚོར་ལ་གང་འདྲ་བྱ་རྒྱུ་ཡིན་ནམ། ༸གོང་ས་༸སྐྱབས་མགོན་ཆེན་པོ་མཆོག་དང་མཇལ་འཕྲད་ཞུ་རྒྱུ་དང་ཁོང་གདན་ཞུ་གནང་རྒྱུ་དེ་དག་འགྲིག་པ་རེད། གང་ཡིན་བརྗོད་ན་ཁོང་གིས་འཛམ་གླིང་ཁྱོན་ཡོངས་སུ་འགྲོ་བ་མིའི་བཟང་པོའི་རིན་ཐང་དང་། ཆོས་ལུགས་མཐུན་སྒྲིལ། དེ་བཞིན་འཚེ་མེད་ཞི་བའི་ལྟ་གྲུབ་གོང་མཐོར་གཏོང་གནང་མཛད་བཞིན་ཡོད། དེར་བརྟེན་ཁོང་དང་མཇལ་འཕྲད་ཞུ་རྒྱུ་ནི་ཕན་པ་ལས་གནོད་པ་ཞིག་རྩ་བ་ནས་མེད། རྒྱ་ནག་གཞུང་གིས་ ༼ཁྱེད་ཚོས་རྒྱ་ནག་མི་དམངས་ཀྱི་སེམས་ཚོར་ལ་གནོད་པའི་ལས་ཀ་བྱེད་ཀྱི་འདུག༽ ཅེས་སྐད་ཅོར་རྒྱག་རྒྱུ་མང་དྲགས་ནས་དེར་སྣང་བ་དེ་ཙམ་གཏོང་མཁན་མེད། དེར་བརྟེན་ང་ཚོས་ ༼བོད་མིའི་སེམས་ཚོར་ལ་བརྩི་བཀུར་ཞུ་རོགས།༽ ཞེས་འབོད་སྐུལ་ཞུ་བཞིན་ཡོད།
གསར་འགོད་པས། ད་ཆ་ཌོ་ནལ་ཊམ་སྲིད་འཛིན་དུ་བདམས་ནས་ལོ་གཅིག་ཧྲིལ་པོ་འཁོར་བཞིན་ཡོད། ཁོང་ཐོག་མར་སྲིད་འཛིན་དུ་བསྐོ་གཞག་བྱུང་མཚམས་རྒྱ་ནག་ཐོག་སྲིད་བྱུས་མཁྲེགས་པོ་འཛིན་རྒྱུའི་བརྡ་ལན་ཞིག་བཏང་ཡོད། ལངས་ཕྱོགས་འགའ་ཤས་ཐོག་མུ་མཐུད་མཁྲེགས་འཛིན་བྱེད་བཞིན་ཡོད། ཌོ་ནལ་ཊམ་གྱི་ལོ་གཅིག་གི་སྲིད་འཛིན་ལས་ཡུན་རིང་བོད་མིའི་འཐབ་རྩོད་ཐོག་ཉམས་མྱོང་ཇི་འདྲ་བྱུང་།
སྲིད་སྐྱོང་མཆོག སྲིད་འཛིན་ཌོ་ནལ་ཊམ་མཆོག་སྐུ་སྒེར་གྱིས་ད་བར་བོད་དོན་ཐོག་གང་ཡང་གསུང་མེད། འོན་ཀྱང་ཕྱི་སྲིད་དྲུང་ཆེ་རེག་སི་ཊི་ལར་སོན་ Rex Tillerson མཆོག་གིས་བོད་དོན་གླེང་སློང་གནང་ཡོད། དེ་བཞིན་ཁོང་རྒྱ་ནག་ཏུ་འཚམས་གཟིགས་སྐབས་སུའང་བོད་དོན་སྐོར་གླེང་སློང་གནང་ཡོད་པའི་རེ་བ་ཞུ་བཞིན་ཡོད། ཕྱོགས་མཚུངས་རྒྱ་ནག་ནང་གི་ཨ་རིའི་གཞུང་ཚབ་ཁང་ནས་ཀྱང་བོད་དོན་གླེང་ཡོད། ལྷག་པར་ཕྱི་སྲིད་དྲུང་ཆེ་མཆོག་གིས་༸གོང་ས་ཏཱ་ལའི་བླ་མ་མཆོག་དང་མཇལ་འཕྲད་ཞུ་རྒྱུ་ཡིན་སྐོར་གསུངས། དེར་བརྟེན་ཕྱོགས་ཡོངས་ནས་བལྟ་སྐབས་ཨ་རིའི་གཞུང་གིས་དེ་སྔའི་བོད་དོན་ཐོག་རྒྱབ་སྐྱོར་གནང་རྒྱུའི་བཞེངས་ཕྱོགས་དེ་རྒྱུན་འཛིན་གནང་རྒྱུའི་རེ་བ་འདུག
གསར་འགོད་པས། དེ་རིང་སྔ་དྲོ་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་ཞིག་སྤེལ་རྒྱུའི་སྐོར་གསར་འགོད་གསལ་བསྒྲགས་སྤེལ་བའི་སྐོར་གསུང་རོགས།
སྲིད་སྐྱོང་མཆོག འདིར་ཆོས་ཀྱི་འཁོར་ལོ་ཞིག་ཡོད་པ་ནི་ང་ཚོས་རྒྱ་གར་གཞུང་མང་གཉིས་ཀྱིས་ད་བར་བོད་མི་རྣམས་ལ་མཐུན་འགྱུར་རོགས་རམ་རྒྱ་ཆེ་གནང་བ་དེར་ངོས་འཛིན་ཞུ་ཆེད་ང་ཚོས་ཐེངས་འདིར་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལས་འགུལ་གཞི་རྒྱ་ཆེ་བ་ཞིག་སྤེལ་འཆར་ཡོད། ལས་འགུལ་དངོས་གཞི་ཕྱི་ལོ་ ༢༠༡༨ ཟླ་ ༣ ནང་འགོ་འཛུགས་བྱ་རྒྱུ་ཡིན། དེར་བརྟེན་ངས་རྒྱ་གར་ཆོས་གྲོགས་ཕོ་མོ་ཡོངས་ནས་ང་ཚོའི་ལས་འགུལ་ནང་ངེས་པར་དུ་མཉམ་ཞུགས་གནང་རོགས་ཞེས་ཞུ་རྒྱུ་དང་། ལྷག་པར་ལྡི་ལི་ཐྱཱག་རཱཇ་རྩེད་ཐང་ Thyagaraj Stadium ཆེན་མོར་ཕྱི་ཟླ་ ༤ ཚེས་ ༡ ཉིན་ལས་འགུལ་སྤེལ་རྒྱུ་མ་ཟད། རྒྱ་གར་རྒྱལ་སྤྱིའི་བསྟི་གནས་ཁང་ India International Centre ནང་ལས་འགུལ་སྤེལ་རྒྱུ་དང་། ཕྱོགས་མཚུངས་རྒྱ་གར་གྱི་ས་གནས་འདྲ་མིན་སིམ་ལ་དང་བྷེང་ལོར་སོགས་ཀྱི་ནང་དུའང་ལས་འགུལ་སྤེལ་རྒྱུ་རེད།།


text:
གཅིག དགོན་པ་གང་དུ་བཞེངས་པའི་གནས།
དཀར་མོ་དགོན་མཁའ་སྤྱོད་གསང་ཆེན་སྒྲུབ་སྡེ་དགའ་ལྡན་བཀྲ་ཤིས་ཆོས་གླིང་ནི། མཚོ་ལྷོ་ཁུལ་ཐུན་ཏེ་རྫོང་ཐང་རྒན་ཞང་གི་ནུབ་ཕྱོགས་འཇང་ཆེན་ཆུ་བོ་དང་རང་བྱུང་ནགས་ཚལ་ཆེན་པོའི་འགྲམ་རྒྱུད་དུ་ཆགས་ཡོད་ལ། རྫོང་ནས་དགོན་པའི་པར་ཐག་ནི་སྤྱི་ལེ་46ཡིན། ང་བརྒྱད་ཡར་སྔོན་གྲྭ་བ་ཉི་ཤུ་ཙམ་བཞུགས་ཡོད་ལ། ད་ལྟ་གྲྭ་བ་བརྒྱ་དང་ལྔ་བཅུ་ལྷག་བཞུགས།
ས་ལ་དགེ་བཅུ་འཛོམས་ཤིང་ནགས་ཚལ་དང་འདབ་ཆགས་རི་དྭགས་སོགས་ཀྱིས་བསྐོར་བའི་གནས་ཤིན་ཏུ་སྐྱིད་པ་ཙམ་དུ་མ་ཟད། ལུས་འདུ་འཛི་དང་། ངག་ཅ་ཅོ། སེམས་རྣམ་རྟོག་གིས་དབེན་པའི་བསམ་གཏན་གྱི་གནས། ཐུགས་དམ་འཕེལ་ཞིང་རྟོགས་པ་མངོན་འགྱུར་ཐོབ་པའི་གནས་མཆོག་བསམ་གྱིས་མི་ཁྱབ་པ་ཞིག་ཏུ་སྔོན་ནས་གྲུབ་ཡོད།
དཀར་མོ་ཕུག་ཅེས་མིང་ཐོགས་དོན་ནི། རབ་བྱུང་བཅུ་གསུམ་པའི་མེ་བྱི་སྟེ་སྤྱི་ལོ་1777ལོར་རྒྱ་ལི་ཚང་དང་གཙང་བ་ཚང་སོགས་ཀྱིས་གསེར་ལག་དགོན་ས་བཙལ་སྐབས་འདིའི་རྟེན་འབྲེལ་ཕུན་སུམ་ཚོགས་པས་ཡིད་དྲངས་ཏེ་འཇང་ཆུང་ནས་གནས་འདིར་ཕེབས། ས་དཔྱད་གནང་སྐབས་འདིར་དགོན་ས་ཙམ་དུ་མ་ཟད་གྲྭ་བ་ལྔ་བརྒྱའི་གདན་སའང་ཡོད་མོད། གསེར་ལག་ཆགས་པའི་དགོན་ས་མ་རེད། ཕྱི་ནས་རི་ཁྲོད་ཅིག་འབྱུང་ཞེས་ལུང་བསྟན་པ་དང་། ནོར་བུ་དེའུ་ཡག་ཡང་བསམ་གཏན་རྫོང་གི་སྒོ་བསྲུང་ཚུལ་དུ་ཡོད་པའི་ལུང་གསུམ་མདོ་ཡི་སྟག་མོ་ཁེར་ཉལ་ཞིག་དུ་ངོས་བཟུང་ཞེས་རྒན་པ་རྣམས་ཀྱིས་གླེང་། རྗེས་ནས་རྭ་རྒྱ་དགོན་པའི་ཚེ་བློས་བཏང་གི་རི་ཁྲོད་པ་ཞིག་གནས་འདིར་ཕེབས་ནས་ཚེ་མཚམས་ལ་བཞུགས། (ཤིང་བཟའ་བློ་བཟང་དར་རྒྱས་ཀྱི་དངོས་སློབ་ཅིག་ཡིན) ཁོང་གི་བསྟེན་བྱའི་ཡི་དམ་གྱི་གཙོ་བོ་ནི་སྒྲོལ་དཀར་ཡིད་བཞིན་འཁོར་ལོ་ཡིན། དེར་བརྟེན་ཡུལ་འདིའི་རུ་བ་ཀུན་གྱིས་ཁོང་གི་མཚན་ལ་དཀར་མོ་ཚེ་འཚམས་པ་ཟེར། སྒྲོལ་དཀར་གྱི་ཞལ་གཟིགས་ཐོན་ཅིང་རྟོགས་པ་མཐོན་པོར་སོན་པའི་རྣལ་འབྱོར་བ་གྲུབ་ཐོབ་ཅིག་ཏུ་གྱུར། དེའི་ཕྱིར་དཀར་མོ་ཚེ་འཚམས་པའི་མཚན་ལས་དྲངས་ཏེ་དཀར་མོ་སྒྲུབ་ཕུག་ཅེས་ཡོངས་སུ་གྲགས། དེ་ནས་བཟུང་ཀུན་གྱིས་དཀར་མོ་ཕུག་སྒྲོལ་མ་དཀར་མོའི་གནས་ཡིན་ཟེར་བ་དང་། རི་ཁྲོད་འདིའི་གྲྭ་བ་ཡིན་ན་ཚེ་ལ་བར་ཆད་མེད་ཅིང་ཚེ་ཐག་རིང་ཟེར་བ་སོགས་ཀྱང་སྒྲོལ་དཀར་ཚེ་ལྷ་ཡིན་པའི་རྒྱུ་མཚན་ལ་གཏུགས་ཏེ་སྨྲའོ། །
གང་ལྟར་སྒྲོལ་མ་དཀར་མོའི་སྒྲུབ་ཕུག་ཅེས་ད་ལྟའི་བར་དུ་མིང་འདི་རྒྱུན་ཆགས་སུ་གནས་པ་ནི་གསེར་ཕྲེང་ལས། རང་དང་གཞན་རྒྱུད་དུ་གཏོགས་པའི་བྱེད་པ་ལྔ་དང་གཅིག་གོ་ཞེས་སྒོམ་ལམ་གྱི་བྱེད་པ་དྲུག་གསུང་བའི་དྲུག་པ་སྒོམ་ལམ་པ་གང་དུ་གནས་པའི་རྟེན་གྱི་ཡུལ་ཕྱོགས་ལྷ་མིས་མཆོད་པར་བྱ་བའི་ཡུལ་དུ་གསུང་བ་ལྟར་ཚེ་མཚམས་པས་བྱིན་གྱིས་རླབས་ཤིང་མཆོད་རྟེན་དུ་གྱུར་པའི་ཆ་ནས་མིང་དང་བྱིན་རླབས་རྒྱུན་ཆགས་སུ་གནས་པ་རེད། རྗེས་སུའང་སྒྲུབ་པ་སྙིང་བོར་གཞོལ་བའི་རྣལ་འབྱོར་བ་ཉི་ཤུ་རྩ་ལྔ་ལྷག་ལ་གནས་འདིར་ཡི་དམ་ལྷའི་ཞལ་གཟིགས་ཐོན་པར་གསུངས།
རབ་བྱུང་བཅོ་ལྔ་བའི་མེ་སྟག(1926)ལོར་སྐུ་ཕྱོགས་ཨོའུ་རྒྱ་རིན་པོ་ཆེ་འཇམ་དབྱངས་མཁྱེན་རབ་དཔལ་བཟང་བོ་མཆོག་ཉིད་སྐུ་འཁོར་སློབ་མའི་ཚོགས་བཅས་དབེན་ས་སྙན་བརྒྱུད་ཀྱི་གདམས་པའི་ཁྲིད་ཆེན་བཞིའི་ཡ་གྱལ་གཅོད་གདན་ཐོག་གཅིག་མའི་ཆི་མིག་གཉན་ཁྲོད་འགྲིམས་ནས་གནས་འདིར་ཕེབས་ཏེ། མདུན་རིའི་རྩ་ན་བཞུགས་དུས་རྒྱབ་རིའི་མགུལ་ནས་རྣམ་པར་བཀྲ་བའི་འཇའ་ཚོན་སྣ་ལྔའི་དར་ཐག་འཐེན་པའི་ལམ་ནས་རྗེ་བཙུན་རྡོ་རྗེ་རྣལ་འབྱོར་མ་སྒོ་མཚམས་ལྷ་མོ་བརྒྱད་ཀྱིས་བསྐོར་བ་ཞལ་གཟིགས་བྱུང་ལ། དེར་མ་ཟད་དེ་དུས་མ་འོངས་པ་ན་རི་ཁྲོད་འདེབས་གསུང་གི་སྣང་བའང་བསྩལ་ཡོད་དེ། འདིའི་བསམ་གཏན་རྫོང་ནི་བྲག་རི་མཐོ་ཞིང་བརྗིད་ལ་ནགས་ཚལ་སྟུག་ཅིང་དོག་པས་ཅུང་ཟད་འཇིགས་སེ་བ་ཞིག་ཡིན་ལ། འདིའི་ནང་ན་མཁའ་འགྲོའི་ཚོགས་ཁང་དུ་གྲགས་པ་ཆོས་འབྱུང་ཉིས་བརྩེགས་ཀྱི་དབྱིབས་བཏོད་པའི་རྡོ་བརྩེགས་ཆེན་པོ་དང། ཀྲི་ཎའི་པགས་པའི་གཟུགས་རིས་གསལ་བར་མངོན་པའི་རྡོ་དང་། མཆོད་རྟེན་དང་རྡོར་དྲིལ་དང་ཌ་མ་རི་སོགས་བྲག་ངོས་ལ་རང་བྱོན་གྱི་ཚུལ་དུ་ཡོད། གཞན་ཡང་རི་ངོས་ན་བྲག་ཁུང་སྟོང་བ་དང། ཆུ་གནམ་འབབ། ཤུག་པ་ཁེར་སྐྱེས་སོགས་ས་བཙན་པའི་རང་རྟགས་ཀྱང་འཛོམས། རྫོང་རྩེ་ན་སྐུ་ཕྱོགས་ཨོའུ་རྒྱ་རྡོ་རྗེ་འཆང་སྐུ་གོང་མའི་རྩ་རླུང་འཕྲུལ་འཁོར་གྱི་ལས་རིམ་སྒོམ་པའི་བཞུགས་གནས་ཡ་མཚན་བྱིན་རླབས་ཅན་ཞིག་ཡོད།
གཞན་ཡང་གནས་མིང་དོན་དང་མཐུན་པ་འདི་དག་ཡོད་དེ། རྗེའི་གསང་ཕུ། དུར་ཁྲོད་མཁའ་འགྲོའི་བྲོ་ར། སྤྲེའུ་སྒོམ་ཆེན། སྡེ་བཞིའི་ཉག ནོར་བུ་དེའུ་ཡག བཀྲ་ཤིསབདུད་རྩི། ཚེ་འཛིན་སྡོང་བོ། ཆོས་སྒང། གསེར་ཉ་སྣ་སྦྲེལ། རྒྱལ་མཚན་རི། རི་བུམ་པ། པད་མ་ལུང་། ཆོས་འཁོར་ཀླད། ལྷ་རི་ཞལ་དཀར། མཁའ་འགྲོའི་རྒྱལ་མཚན། རི་བོ་དཔལ་འབར་སོགས་ས་བཀྲ་ལེགས་ཤིང་གནས་བཤད་འཛོམས་པ་ཡོད་ལ། གཞན་ཡང་དགོན་པའི་ས་དབྱིབས་ཟུར་གསུམ་དང་གནན་ཟུར་གསུམ་སྟེ་ཆོས་འབྱུང་ཉིས་བརྩེགས། དགོན་པའི་ཡར་ནང་གི་ལ་གྲུ་མོ་ན་འཇང་ཆེན་ཆུ་བོ་བཞུར་སྟངས་ཀྱིས་ནོར་བུ་དགའ་འཁྱིལ་དང་མར་ནང་གི་གླང་ཆེན་སྣ་སྦྲེལ་ནའང་ནོར་བུ་དགའ་འཁྱིལ་གྱི་དབྱིབས་དངོས་སུ་གསལ་བོར་ཡོད་པས་དགའ་འཁྱིལ་ཆ་འགྲིག་སྟེ་མདོར་ན་རྗེ་བཙུན་མཁའ་སྤྱོད་དབང་མོའི་དཀྱིལ་འཁོར་དངོས་སུ་གྲུབ་ཡོད། དེར་མ་ཟད་པཎ་གྲུབ་ནཱ་རོ་པས་རྗེ་ཕམ་མཐིང་བ་ལ་ལུང་བསྟན་ཏེ་ཁྱོད་གངས་ཅན་བོད་དུ་སོང་དང་ལུས་རྟེན་གཅིག་ལ་སངས་རྒྱས་པའི་གནས་ཤིག་དང་འཕྲད་ཡོང་། དེ་ནི་ཆུ་བོ་ཆེན་པོ་ལྷོ་ནས་ནུབ་དུ་འབབས་པ་ནུབ་ན་ནོར་བུ་དགའ་འཁྱིལ་གྱི་དབྱིབས་དངོས་སུ་ཡོད་པ་ཞིག་ཡིན། དེ་རུ་སྒོམ་ན་ཟུང་འཇུག་གི་སྐུ་ཐོབ་པར་གསུངས་པའི་གནས་ཀན་སུའུ་ལོ་ཀྱཱ་ཏུང་བདེ་མཆོག་རང་བྱོན་ཡོད་ས་དེའུ་དོན་ཡང་འདི་ལ་ཡོངས་སུ་འཛོམས་འདུག
དུར་ཁྲོད་མཁའ་འགྲོའི་བྲོ་རྭ་ནི་སྐུ་ཕྱོགས་ཨོའུ་རྒྱ་རྡོ་རྗེ་འཆང་ཚང་དང་རྗེ་བཙུན་ཆེན་པོ་བློ་བཟང་འོད་ཟེར་ཚང་སོགས་ཀྱིས་རྗེ་བཙུན་མའི་བསྙེན་ཆེན་དང་དུར་བདག་གི་ལས་བཞི་མཛད་པའི་གནས་ཡིན་ལ། དེ་ནི་མཁའ་འགྲོ་མའི་ཕྱག་གི་ཐོད་པའི་ནང་ཡིན།
དེའི་དྲང་ཐད་ཀྱི་མདུན་རི་ནི་མྱོས་བུམ་རྒྱས་པ་ལྟ་བུ་རྗེ་བཙུན་མའི་རྒྱུན་གཏོར་དང་དུར་བདག་གི་གཏོར་མ་བཅས་དངོས་སུ་བཤམས་པ་ལྟར་སྣང་ལ། གསང་བ་ནི་བདེ་མཆོག་ཡབ་ཡུམ་གྱི་དཀྱིལ་འཁོར་ཡིན་ཟེར།ནོར་བུ་སྟག་སྒང་དང་འཇང་ཆེན་ཆུ་བོ་ནི་སྟག་འབྲུག་ཁ་སྤྲོད་དུ་ས་དཔྱད་ལྟར་གྲུབ་པ་སོགས་ཡ་མཚན་ཆེ་ཞིང་བྱིན་རླབས་ལྡན་པའི་སྒྲུབ་གནས་ཁྱད་པར་ཅན་ཞིག་ཡིན། དེ་ནི་དགོན་པ་འདི་གང་དུ་ཆགས་པའི་གནས་སོ།།
གཉིས་པ། དགོན་པ་ཇི་ལྟར་བཏབ་པའི་ཚུལ།
དེ་ལྟ་བུའི་གནས་ཕུན་སུམ་ཚོགས་པར་སྐུ་ཕྱོགས་ཨོའུ་རྒྱ་རྡོ་རྗེ་འཆང་སྐུ་ཕྲེང་དྲུག་པ་ཚང་ལ་ཡི་དམ་ལྷས་གནང་བ་ཐོབ་སྟེ་ལུང་བསྟན་པ་དང་། ལྷག་པར་སྐུ་ཕྱོགས་ཨ་རིག་ཚང་མྱ་ངན་ལས་འདའ་ཁར་ངེད་ཀྱིས་དཀར་མོ་ཕུག་ནས་རི་ཁྲོད་ཅིག་འདེབས་བསམ་ཀྱང་ལོ་ཡིས་མ་ལྕོགས། ད་ཁྱོད་ཀྱིས་ངེས་པར་དུ་ཐོབ་དང་རི་ཁྲོད་དགོན་པ་ལེགས་པོ་ཞིག་འོང་། དེར་མ་ཟད་རྒྱལ་དབང་ལྔ་བ་རིན་པོ་ཆེའི་ལམ་རིམ་འཇམ་དཔལ་ཞལ་ལུང་འདི་མདོ་སྨད་ལ་དཔར་མེད་ནས་རྒྱུན་ཆད་ལ་ཉེ། དེའི་པར་ཞིག་བརྐོས་ཏེ་དགོན་པར་བཞུགས་ན་རྟེན་འབྲེལ་ཕུན་སུམ་ཚོགས་པ་ཞིག་ཡོད་ཅེས་གསུངས།
འདི་གསུང་གི་མཐའ་མར་གྱུར་བའི་དབང་གིས་རྗེ་ཉིད་ཀྱི་ཐུགས་ལ་བརྟན་པོར་བཟུང་སྟེ་ཁོང་ཉིད་དགུང་ལོ་སོ་བརྒྱད་པ། རབ་བྱུང་བཅུ་དྲུག་པའི་བགྲང་བྱ་གསུམ་པ་ས་སྦྲུལ(1929)ལོའི་ས་ག་ཟླ་བའི་ཡར་ཚེ་བཟང་པོ་རྒྱལ་བ་དང་པོའི་ཉིན། ས་བརྟག་བསླངས་ཀྱི་སྒོ་ནས་དཀར་ཕྱོགས་ལྷ་ཀླུ་ལ་གྲོགས་འཕྲིན་ལས་བཅོལ་བ་དང་། དམ་པའི་ཆོས་འདུལ་བ་ནས་འབྱུང་བ་ལྟར་ལག་གིས་བླ་བསྐོ་བ་དང་རུང་ཁང་གཅོད་པ་སོགས་བྱས་ནས་གཞི་བཏང་། ཕྱི་འདུལ་བའི་ཀུན་སྤྱོད་རྣམ་པར་དག་པའི་ཚངས་སྤྱོད་ལ་གནས་ནས་ནང་གསང་སྔགས་རིམ་གཉིས་ཀྱི་རྣལ་འབྱོར་གདན་ཐོག་གཅིག་ནས་ཉམས་སུ་ལེན་པའི་ཀུན་སྤངས་འདུལ་བ་འཛིན་པ་བསླབ་གསུམ་ངུར་སྨྲིག་གསོལ་བའི་སྡེ་ཞིག་རིས་མེད་སྐྱེ་འགྲོ་ཀུན་གྱི་དད་གསུམ་བསམ་པའི་རྟེན་གཞི་དང་ཚོགས་གཉིས་བསགས་པའི་ཞིང་ས་དམ་པ། དགའ་ལྡན་སྙན་བརྒྱུད་ཀྱི་གདམས་པ་མཁའ་སྤྱོད་གསང་ཆེན་སྒྲུབ་སྡེ་བཀྲ་ཤིས་ཆོས་གླིང་ཞེས་གསར་དུ་བསྐྲུན་པར་མཛད་དེ། རྟེན་འབྲེལ་གྱི་ཚུལ་དུ་ཐོག་མའི་གྲྭ་རྒྱུན་ཞིག་བསམ་པ་ན་སྔོན་ནས་རྣམ་དཀར་ལེགས་བྱས་ཀྱི་བསོད་ནམས་མཆོག་ཏུ་རྒྱས་ཤིང་རྗེ་ཉིད་ཀྱི་གསུང་གི་བདུད་རྩིས་བསྐྱངས་པའི་བྱིས་པ་ལོ་བཅུ་ཅན་ཞིག་སྒོ་མེ་ནས་སྔགས་སའི་མཚམས་ཐོག་གོང་ཞོལ་བརྒྱུད་དུས་སྐྱེས་ཆེན་དམ་པ་གཉིས་ཀྱིས་ཐུགས་ཐག་བཅད་དེ་བཤོལ་བཏབ་ཀྱང་མ་ཁོག་པར་རྨ་ཆུར་བརྒལ། འཇང་ཆུང་ནས་ཉིན་དེར་ཚུར་དགོན་ནང་དུ་ཕེབས་པ་ནི་ལྕང་སྐྱ་འཇིགས་མེད་དར་རྒྱས་ཀྱི་སྤྲུལ་བའི་སྐུ་རིན་པོ་ཆེ་འཇམ་དབྱངས་ཤེས་རབ་དར་རྒྱས་ཚང་ཡིན་ཚུལ་འདི་ནི་ཆེས་ཤིན་ཏུ་ཡ་མཚན་པའི་རྣམ་པར་ཐར་བ་གསང་གསུམ་འཕྲུལ་གྱི་རྟོགས་པ་བསམ་གྱིས་མི་ཁྱབ་པའི་མཐུ་ཡིས་ཇི་སྲིད་བར་དུ་དགོན་པ་འདི་འཛིན་སྐྱོང་སྤེལ་བའི་སྐྱེས་ཆེན་དམ་པ་བར་མ་ཆད་པར་འབྱོན་པའི་རྟགས་ཡང་དག་གོ །
ཚུལ་འདི་ལ་སྐུ་ཕྱོགས་གཙང་རྒན་ཚང་གིས། ཇི་ལྟ་ཇི་རྙེད་ཤེས་བྱའི་རྣམ་པ་ཀུན། ། གསལ་ལེར་མཁྱེན་པས་ཚེ་འཛིན་སྒྲུབ་ཕུག་གཟིགས། ། ཞེས་སོགས་གསུངས།
གསུམ་པ། གནས་ཀྱི་གསང་བ་བརྗོད་པ།
གནས་འདི་མཁའ་སྤྱོད་གསང་ཆེན་གྲུབ་པའི་སྒྲུབ་ཕུག་ཏུ་བརྗོད་པ་ནི། ཐོག་མར་སྐུ་ཕྱོགས་ཨོའུ་རྒྱ་རིན་པོ་ཆེ་ཚང་འདིར་ཆུ་མིག་ལ་ཕེབས་དུས་རྗེ་བཙུན་མ་སྒོ་མཚམས་བརྒྱད་ཀྱིས་བསྐོར་བ་ཞལ་གཟིགས་ཤིང་གསུང་གི་ལུང་བསྟན་ཐོབ་པ་དང་། རི་ཁྲོད་བཏབ་རྗེས་རྡོ་རྗེའི་སློབ་མ་བཞི་བཅུ་སྐོར་ལ་རྗེ་བཙུན་རྡོ་རྗེ་རྣལ་འབྱོར་མའི་བྱིན་རླབས་སྩོལ་སྐབས་འཇའ་ཚོན་གྱིས་བཀྲ་བའི་ལྡིང་ཁང་ན་འོད་དམར་པོ་ཟླུམ་པོ་འཁྱིལ་བའི་དབུས་ན་རྗེ་ཁོང་ཉིད་ཡུམ་ཆེན་དབང་མོའི་སྐུར་གྱུར་བའི་གཟིགས་སྣང་བྱུང་བ་དང་། དགུ་བའི་ཡར་ངོའི་ཚེས་བཅུའི་ཉིན་ཚོགས་འཁོར་མཆོད་པ་རྒྱ་ཆེར་མཛད་དུས་གཟིམ་གུར་འཇའ་ཚོན་གྱིས་བཏུམས་པ་དང་མ་ད་ན་དང་ཀ་པ་ལ་འཕྱུར་ཏེ་ཕྱི་རོལ་དུ་འབོ་བ་སོགས་མཁའ་སྤྱོད་དགྱེས་པའི་རྟགས་མཚན་མང་དུ་བྱུང་།
དེའི་སྟབས་ཀྱིས་འདིར་མཁའ་སྤྱོད་མའི་ཡར་ངོའི་མར་ངོའི་ཚེས་བཅུ་དང་སྒྲུབ་ཐབས་སོགས་ཆ་ཚང་བར་ས་སྐྱ་དང་ཀིརྟི་གཉིས་ཀའི་ཆོ་ག་ཕྱག་ལེན་ལྟར་བཙུགས་པ་ད་ལྟའི་བར་རྒྱུན་ཆགས་སུ་གནས་པ་རེད།
ཀིརྟིའི་ཆོ་ག་ནི་ཀི་རྟི་བློ་བཟང་འཕྲིན་ལས་ནས་བརྒྱུད་པ་ཡིན་ཡང་དེ་དང་སྒོ་བསྟུན་ནས་ཨོའུ་རྒྱ་རྡོ་རྗེ་འཆང་གིས་ཆོ་ག་མཛད། དེ་ལ་ར་ཚང་རྗེ་བློ་བཟང་འོད་ཟེར་ཆེ་བ་ཚང་གིས་ཆོག་བསྒྲིགས་མཛད་པ་ད་ལྟའི་བར་འདོན་བཞིན་པ་འདི་ཡིན། སྐུ་ཕྱོགས་ཨོའུ་རྒྱ་སྐུ་ཕྲེང་བདུན་པ་ཚང་མྱ་ངན་ལས་འདའ་ཁར་ཡང་ཕྱོགས་ཕྱོགས་ནས་འཇའ་ཚོན་གྱི་དྲ་བས་དར་ཐག་འཐེན་པ་དང་དྲི་ཞིམ་པོ་ཐུལ་བ། ཌ་མ་རུའི་སྒྲ་གྲགས་པ་སོགས་བྱུང་། ཉིས་སྟོང་གསུམ་ལོར་རྗེ་ལྕང་སྐྱ་རིན་པོ་ཆེ་ཚང་གིས་7སྐུ་ཕྱོགས་ཨོའུ་རྒྱ་རིན་པོ་ཆེ་མཆོག་ཚང་དང་ཨ་ལགས་རྫོང་སྔོན་ཚང་སོགས་ལ་བསམ་མི་ཁྱབ་པའི་སྒོམ་རིམ་གནང་དུས་དགོན་པའི་མདུན་རྒྱབ་རིའི་བར་དུ་འཇའ་ཚོན་དྲང་ཐད་ཀྱིས་ཤར་ཏེ་ཡུན་རིང་དུ་བསྡད་པ་སོགས་བྱུང་། དེ་ལྟར་ན་གདན་ས་དཀར་མོ་ཕུག་འདི་མཁའ་སྤྱོད་མའི་གནས་བྱིན་རླབས་དྲོད་མ་ཡལ་བར་འཁྱིལ་བའི་གནས་མཆོག་ཁྱད་པར་ཅན་ཞིག་ཏུ་ཐེ་ཚོམ་མེད་དོ།།
སྔོན་ཆད་ཕྱི་ནང་གསང་བའི་མཁའ་སྤྱོད་གྲུབ་བའི་རྣལ་འབྱོར་བ་ཉི་ཤུ་རྩ་ལྔ་ལྷག་ཙམ་འདིར་བཞུགས་ནས་ས་ལམ་གྱི་རྟོགས་པ་ཁྱད་པར་ཅན་ཐུགས་རྒྱུད་ལ་འཁྲུངས་པར་མ་ཟད། 1986ལོར་ཆོས་སྒོ་ཕྱེས་པའི་རྗེས་སུ་ཡང་འདུལ་བ་འཛིན་པ་ཆེན་པོ་རྗེ་འཇམ་དབྱངས་འོད་རྒྱམ་ཞེས། ནཱ་རོ་མཁའ་སྤྱོད་མའི་རྣལ་འབྱོར་བ་ཁོང་ཉིད་བཞུགས་ཤིང་དབང་བསྐུར་བ་དང་སྐུ་མྱ་ངན་ལས་འདའ་ཁར་མཁའ་སྤྱོད་མའི་སྣང་བ་བྱུང་བ་སོགས་བརྡ་རྟགས་ཡ་མཚན་ཅན་མང་དུ་བྱུང་། དེང་དུས་ཀྱང་རྗེ་བཙུན་རྡོ་རྗེ་རྣལ་འབྱོར་མའི་བསྐྱེད་རྫོགས་ཀྱི་རྟོགས་པ་ཀློང་དུ་བརྡོལ་བ། ཚེ་མཚམས་རི་ཁྲོད་པ་དེང་དུས་ཀྱི་མི་ལ་རས་པ་རྗེ་ལྕང་སྐྱ་རིན་པོ་ཆེ་ཚང་རྫོང་རྩེ་གསང་ཕུ་ན་བཞུགས་ཡོད། དོན་གྱི་གནད་འདིར་དགོངས་ནས་ཨོའུ་རྒྱ་རྡོ་རྗེ་འཆང་སྐུ་ཕྲེང་བརྒྱད་པས། རྒྱལ་ཀུན་སོར་རྟོག་འོད་དམར་བྱུ་རུའི་རྡུལ།། གཟུང་འཛིན་གར་གྱི་དབང་མོ་མཁའ་སྤྱོད་མའི།། སྣོད་བཅུད་དགེ་མཚན་བྱིན་རླབས་རབ་རྫོགས་པའི།། གནས་མཆོག་ཁྱད་པར་ཅན།། ཞེས་དང་། རྨད་བྱུང་ཐུགས་བསྐྱེད་སྨོན་ལམ་མཐུ་གྲུབ་པའི།། བསླབ་གསུམ་ངུར་སྨྲིག་རྒྱལ་མཚན་འཆང་བའི་མགོན།། སྐྱེས་ཆེན་དམ་པ་དུ་མའི་སྒྲུབ་གནས་མཆོག། གདན་ས་དཀར་མོ་ཕུག ཅེས་གསུང་ལ། འདི་ལ་བླ་མ་རིན་པོ་ཆེ་ལྕང་སྐྱ་ཚང་གིས་ཀྱང་བསྔགས་བརྗོད་གནང་། དེང་སྐབས་བན་ཕྲུག་ཆུང་ངུ་རེ་ལའང་མཁའ་སྤྱོད་མའི་ཆོ་ག་གཉིས་བློ་ན་ཤར་ཤར་ཡོད་པ་མ་ཟད་ཆུ་མིག་གཉན་ཁྲོད་འགྲིམ་པ་སོགས་འདིའི་ཉམས་ལེན་སྐོར་རྒྱུན་ཆགས་སུ་ཡོད།། དེ་ལྟར་ན། གནས་འདི་དང་སྔགས་སའི་མཚམས་ཐོག་གོང་ཞོལ། ཆོས་སྒང་། ཨ་ཚོགས་དགོན་པ། རྨ་ཕར་ཁའི་ཐར་ཤུལ་དགོན་པ། བྲག་དཀར་སྤྲེལ་རྫོང་། དེའུ་རྒན་དགོན་པ། ནག་བཟའ་དགོན་པ། ཁྱུང་དམར་དགོན་པ། དྷི༔ཚ་བཀྲ་ཤིས་ཆོས་སྡིངས་སོགས་ལ་རྗེ་བཙུན་མའི་ཆོས་སྐོར་ཐད་ནས་འབྲེལ་བ་ཤིན་ཏུ་ཆེ།
དེར་མ་ཟད་མང་གཞུང་དང་འབའ་ཁོག རྨ་ཕར་ཁ་ཚུར་ཁའི་རོང་འབྲོག་ཀུན་གྱིས་སྔགས་མ་ཆད་པར་བགྲང་བའི་ཆོས་རྒྱུན་དང་བཀའ་དྲིན་ཡང་དགོན་པ་འདི་དག་ལ་ཐུག་གོ།།
བཞི་བ། དེང་གི་གནས་ཚུལ་མདོར་བསྡུས།
ད་ནི་ཆོས་སྒོ་་ཕྱེས་ཚུན་གྱི་གནས་ཚུལ་མདོ་ཙམ་བརྗོད་པ་ལ།ཤིང་བྱི(1982)ལོར་ངེས་དོན་གྱི་བླ་མ་རིན་པོ་ཆེ་ཨ་ལགས་ལྕང་སྐྱ་ཚང་གིས་རི་ཁྲོད་འགྲིམས་པའི་ངེས་པ་ཟློག་མེད་དུ་གསེར་ལག་དགོན་ནས་ཆུ་མིག་ཏུ་ཕེབས་པར་ཞལ་བཞེས་མཛད།དོན་དམ་དུ་བླ་མ་རྡོ་རྗེ་་འཆང་གི་གདན་ས་བསྲུང་བསམས་ཏེ་རི་ཁྲོད་འདིར་བྱོན་ནས་རྫོང་རྩེ་གསང་ཕུར་བཞུགས།དེའི་ཕྱི་ལོར་རྗེ་རྣམ་གཉིས་ཀྱི་ཐུགས་སྲས་གཙོ་བོ་རྗེ་འཇམ་དབྱངས་འོད་རྒྱམ་མཆོག་ཉིད་ཕེབས་ནས་གཞི་འཛུགས་པའི་མགོ་མཛད་དེ་སྤྱི་ལོ1786ལོར་ཆོས་སྒོ་ཕྱེས།
1992ལོར།་དགོན་གོང་འོག་གཙོ་བྱས་གཡེར་སྐྱོང་དང་བཅས་བའི་ལྷ་སྡེ་རྣམས་ཀྱིས་རེ་བ་ནན་མོ་ཞུས་བ་ལྟར། ཁུལ་དང་རྫོང་རིམ་པས་ཆོག་མཆན་བཀོད་ནས་་དཀར་མོ་དགོན་པའི་དགོན་བདག་སྐུ་ཕྱོགས་ཨོའུ་རྒྱ་རིན་པོ་ཆེ་ཚང་འཚོལ་རྒྱུར་ཐུགས་ཧ་ཅང་མཐུན་པ་བྱུང་།
1993ལོར། ཟླ4བའི་ཚེས་ཝ11ཉིན། 7ལ་མོ་ཡོངས་འཛིན་རིན་པོ་ཆེ་མཆོག་ནས་དཔལ་མཆོག་འཇམ་སྐོར་སྡེ་བའི་ཡབ་སྐལ་བཟང་རྒྱལ་དང་ཡུམ་རིན་མོ་འཚོ་གཉིས་ཀྱི་སྲས་བློ་བཟང་རྒྱ་མཚོ་ཉིད་འཇམ་མགོན་བསྟན་པའི་གསལ་བྱེད་སྐུ་ཕྱོགས་ཨོའུ་རྒྱ་རིན་པོའི་སྐུ་ཕྲེང་བརྒྱད་པའི་ཡང་སྤྲུལ་དུ་ངོས་འཛིན་གནང་། 1998ལོ་ནས་བཟུང་ཨོའུ་རྒྱ་རིན་པོ་ཆེ་མཆོག་གིས་བླ་བྲང་བཀྲ་ཤིས་འཁྱིལ་དུ་ཐོས་བསམ་མཐར་ཕྱིན་ཏེ་ཕྱིར་ཕེབས། དེ་ནས་བཟུང་དགོན་པའི་འཕེལ་རྒྱས་དང་འཆད་ཉན་གྱི་རིམ་པ་ཐམས་ཅད་ཨོའུ་རྒྱ་རིན་པོ་ཆེ་ཚང་ཁོང་གི་འཛིན་སྐྱོང་ལས་བྱུང་བ་ལགས།
2000ལོ་ནས་བཟུང་དགོན་པར་ཆུ་གློག་ལམ་གསུམ་དང་། འདུ་ཁང་ཆེན་མོ་དང་། ཆོས་ཁྲིད་ཁང་། ཆོས་ར། སྒོ་བསྟེན་སྨན་ཁང་།སྨན་ལུམ་ཐོག་ཁང་སོགས་བཞེངས།
2009ལོར་མཚན་ཉིད་རྩོད་གྲྭ་བཙུགས།ད་དུང་ཟུར་དུ་འཇང་ཆེན་ཚད་མ་རིག་པའི་སློབ་གླིང་བཙུགས་ཏེ་གྲྭ་རྒྱུན་དྲུག་ཅུ་ལྷག་གསོ་སྐྱོང་མཛད།
དུས་བཞིའི་ཆོས་གྲྭ་དང་ཆོས་ཐོག་བཞི། ཟླ་རེར་ཡར་ངོ་མར་ངོའི་ཚེས་བཅུ། དགུ་གསུམ་གྱི་དྲུག་ཅུ་བ་བཅས་རྒྱུན་ལྡན་དུ་ཚུགས་ཡོད་པར་མ་ཟད་གྲྭ་བ་བརྒྱ་དང་ལྔ་བཅུ་ལྷག་བཞུགས་ཡོད། བླ་མ་ལྕང་སྐྱ་རིན་པོ་ཆེ། སྐུ་ཕྱོགས་ཨོའུ་རྒྱ་རིན་པོ་ཆེ། ཨ་ལགས་བསྟན་པའི་རྒྱལ་མཚན་ཚང་། ཨ་ལགས་སྐུ་བོའུ་ཚང་། ཨ་ལགས་དགེ་སྤྲུལ་ཚང་།ཨ་ལགས་འགུ་རུ་ཚང་བཅས་བླ་མ་དྲུག དགེ་བའི་བཤེས་གཉེན་རུ་མང་ཐབས་མཁས་ཚང་གིས་དཔེ་ཁྲིད། འཕྲོས་པ། དོགས་གཅོད་སོགས་འཆད་ཉན་བཤད་སྒྲུབ་ཀྱི་ཁུར་བཞེས།
དགོན་པའི་དམངས་གཙོའི་འགན་ཁུར་བ་བཞི། སློབ་གླིང་གི་སློབ་གཙོ་བཅས་དགེ་རྒན་དྲུག གསོ་སྦྱོང་བླ་མ། རྡོ་རྗེ་འཛིན་པ། ཚོགས་ཆེན་དགེ་བསྐོས། ཚོགས་ཆེན་དབུ་མཛད། དུང་འབུད། ཙི་འབུད་སོགས་དགོན་པའི་ལས་སྣེ་ཁ་ཚང་ཞིང་བསྟན་པའི་གཞི་མ་དགག་དབྱེ་གསོ་གསུམ་གྱིས་མཚོན། འཆད་ཉན་ལེགས་ཚོགས་ཀྱི་རིམ་པ་མཐའ་དག་ཟླ་བ་ཡར་ངོ་བཞིན་འཕེལ་བཞིན་པ་ལགས་སོ།།


text:
ཇོ་ཁང་།
ཇོ་ཁང་ངམ་གཙུག་ལག་ཁང་ནི་ལྷ་སའི་སྐད་གྲགས་ཅན་གྱི་ལྷ་ཁང་ཞིག་རེད།
ནང་དོན།
ལོ་རྒྱུས།[རྩོམ་སྒྲིག]
ཇོ་ཁང་ནི་སྤྱི་ལོ་༦༤༢ལོ་ཙམ་ལ་ཆོས་རྒྱལ་སྲོང་བཙན་སྒམ་པོས་ཕྱག་བཏབ་གནང་བ་རེད། མཚན་རྒྱས་པར་ལྷ་ལྡན་ར་ས་འཕྲུལ་སྣང་གི་ གཙུག་ལག་ཁང་ངམ། ད གའ་བཞི་གཙུག་ ལག་ཁང་ཞེས་ཞུ། དགའ་བཞི་གཙུག་ལག་ ཁང་ཞེས་པ་ནི། སྒོ་བཞི་དཀྱིལ་འཁོར་རིས་ སུ་བྱས་པས་བླ་མ་དགའ། ཀ་བ་ཕུར་པ་རིས་ སུ་བྱས་པས་སྔགས་པ་དགའ། རྩིག་པ་གཡུང་ དྲུང་རིས་སུ་བྱས་པས་བོན་པོ་དགའ། ལྕམ་ གདུང་རེའུ་མིག་རིས་སུ་བྱས་པས་བོད་འབངས་ དགའ་ཞེས་ཟེར། གཙུག་ལག་ཁང་འདི་ནི་ལྷ་ ས་གྲོང་ཁྱེར་རྙིང་པའི་ལྟེ་བར་ཆགས་ཡོད། དེའང་ཆོས་རྒྱལ་སྲོང་བཙན་གྱིས་ཕོ་བྲང་དམར་ པོ་རིའི་སྟེང་མ་བསྐྱོན་གོང་། ད་ལྟ་ལྷ་སའི་ ཁུལ་དུ་སྐྱིད་ཤོད་ཅེས་དང་དེ་ཁུལ་དུ་རྒྱུགས་ པའི་ཆུ་བོ་ལ་སྐྱིད་ཆུ་ཞེས་ཟེར། ད་ལྟའི་ར་ ས་གཙུག་ལག་ཁང་གི་ཤུལ་དུ་འོ་མཚོ་ཞེས་ མཚེའུ་ཆུང་ངུ་ཞིག་ཡོད་པ་བཅས་ཡིན། དེ་ནས་ཆོས་རྒྱལ་སྲོང་བཙན་དམར་པོ་རི་ ལ་བཞུགས། བལ་བཟའ་ཁྲི་བཙུན་དང་ རྒྱ་བཟའ་ཀོང་ཇོ་རྣམ་གཉིས་སྔ་རྗེས་སུ་རྒྱལ་ པོའི་བཙུན་མོར་བསུས། བལ་བཟའ་ཁྲི་ བཙུན་གྱི་རྟེན་སྐལ་དུ་ར་མོ་ཆེའི་ཇོ་བོ་ཞེས་ ཇོ་བོ་མི་བསྐྱོད་རྡོ་རྗེ་དང་། རྒྱ་བཟའ་ཀོང་ ཇོའི་རྟེན་སྐལ་དུ་ར་ས་གཙུག་ལག་ཁང་གི་ཇོ་ བོ་ཤྭཀྱ་མུ་ནེ་བཅས་སོ་སོར་གདན་དྲངས། དེ་ནས་བལ་བཟའ་རང་གིས་གདན་དྲངས་པའི་ རྟེན་གྱི་བཞུགས་གནས་ཤིག་བཞེངས་དགོས་ ཐུགས་ལ་ཤར་ཏེ་རྒྱལ་པོར་ཞུས་པས་རྒྱལ་པོས་ ཀྱང་ཐུགས་དགྱེས་དང་བཅས་དེ་ལྟར་ཆོག་པ་ ཞལ་གྱིས་བཞེས། དེ་ནས་བལ་བཟའ་ཁྲི་བཙུན་ གྱིས་ཞལ་ཏ་མ་མངགས་ཏེ་རྒྱ་བཟའ་ཀོང་ཇོར་ གཙུག་ལག་ཁང་བཞེངས་པའི་ས་དཔྱད་གང་བཟང་ ཞུ་བར་བཏང་། རྒྱ་བཟའ་ཀྱང་རྒྱ་ནག་གི་སྤོར་ ཐང་བརྒྱད་ཅུ་ཞེས་རྩིས་སྐོར་ཏེ་གསལ་བར་བསྟན་ ཡང་ཞལ་ཏ་མས་རྒྱ་བཟས་གསུངས་བ་ཇི་བཞིན་ བལ་བཟར་མ་ཞུས་སྟབས་མཚོ་བསུབ་ཀྱང་མ་ཟུབ། ལ་དགོང་ནེའུ་ཐང་ལ་རྨང་བཏིང་ཡང་ཉིན་མོ་མིས་ བརྩིགས་པ་མཚན་མོ་མི་མ་ཡིན་གྱིས་བཤིག དེ་ལྟའི་རྒྱུ་མཚན་རྒྱལ་པོར་ཞུས་པས་རྒྱལ་པོས་ མཁྱེན་བཞིན་དུ་མ་མཁྱེན་ཚུལ་མཛད། ཁྲི་བཙུན་དང་བཅས་འོ་ཐང་གི་མཚོ་འགྲམ་དུ་ ཕེབས་ཏེ་སོར་གདུབ་ནམ་མཁར་འཕེན་བཅུག་ གནང་བས་མཚོ་ནང་དུ་ལྷུང་བ་དང་། དེ་མར་ མཚོའུའི་དབུས་ན་འོད་ཟེར་སྣ་ཚོགས་ལས་གྲུབ་པའི་མཆོད་རྟེན་ཞིག་གསལ་བ་ཀུན་གྱིས་གཟིགས། དེ་ནས་ཆོས་རྒྱལ་གྱིས་བདེན་ཚིག་ཐུགས་སྨོན་ མི་ཚང་མེད་པ་གནང་། བློན་འབངས་ཀྱིས་ རྡོ་བསྐྱུར་བ་སོགས་མཛད་པས་དེ་དབུས་རྡོའི་ མཆོད་རྟེབ་སྲ་ཞིང་བརྟན་པ་ཞིག་ཏུ་སོང་བ་ ལ་གདུང་མ་རྣམས་ཀྱི་སྣེ་གཏད། སྤྲུལ་པའི་ ར་ལ་ས་བཀལ་ཏེ་མཚོ་བསུབས། འོན་ཀྱང་ ཉིན་མོ་མིས་བརྩིགས་པ་མཚན་མོ་ལྷ་འདྲེས་ བཤིགས་པས། རྒྱལ་པོ་ཡབ་ཡུམ་ཉང་བྲན་ ཕ་བོང་ཁར་འཕགས་པ་ཐུགས་རྗེ་ཆེན་པོའི་ སྒྲུབ་པ་ལ་བཞུགས་ཏེ་གསོལ་བ་བཏབ་པས། འཕགས་པས་བོད་འདི་སྲིན་མོ་གན་ཀྱལ་དུ་ཉལ་ བའི་དབྱིབས་སུ་ཡོད་པས་གཙུག་ལག་ཁང་ བཞེངས་པའི་ཐོག་མར་ས་པྲའི་མེ་བཙའ་ རྣམས་གནོན་དགོས་པས། མཐའ་འདུལ། ཡང་འདུལ། རུ་གནོན་བཅས་ཀྱི་གཙུག་ལག་ཁང་རྟེན་དང་ བརྟེན་པར་བཅས་བཞེངས་ན་རྒྱལ་པའི་བཞེད་པ་ ལྷུན་གྱིས་འགྲུབ་པའི་ལུང་བསྟན་པས། དབུ་རུ་མལ་གྲོ་ཀ་ཚནལ་མི་འགྱུར་བའི་ལྷ་ ཁང་དང་། དེའི་ལག་ཏུ་གསེག་ཤང་འགིར་ ཏིའི་ལྷ་ཁང་། གཡོ་རུ་ཡར་ཀླུང་དུ་ཁྲ་ འབྲུག་བཀྲ་ཤིས་བྱམས་སྙོམ་གྱི་ལྷ་ཁང་དང་ དེའི་ལག་ཏུ་བཙན་ཐང་གཡུ་ཡི་ལྷ་ཁང་། གཙང་དུ་གཙང་འགྲམ་དགེ་རྒྱས་ཀྱི་ལྷ་ཁང་ དང་དེའི་ལག་ཏུ་དགེ་དྲུང་གི་ལྷ་ཁང་། ངམ་ རིང་དུ་གྲམ་པ་རྒྱས་དྲི་མེད་ཀྱི་ལྷ་ཁང་དང་ དེའི་ལག་ཏུ་འབྲེའི་ལྷ་ཁང་བཅས་མཐའ་འདུལ་གྱི་ལྷ་ཁང་ལག་དང་བཅས་པ་དང་། ཤར་སྟག་གི་ མགོའི་སྟེང་དུ་ཀོང་པོ་བུ་ཆུའི་ལྷ་ཁང་། ལྷོ་ འབྲུག་གི་ཟེ་སྟེང་དུ་ལྷོ་བྲག་མཁོ་མཐིང་གསེར་ གྱི་ལྷ་ཁང་། ནུབ་བྱ་དམར་པོའི་སྒལ་སྟེང་དུ་ ཚལ་རིག་ཤེས་རབ་སྒྲོན་མེའི་ལྷ་ཁང་། བྱང་ རུས་སྤལ་གྱི་སྒལ་སྟེང་དུ་སྟོད་པྲ་བདུན་རྩེའི་ལྷ་ ཁང་བཅས་ཡང་འདུལ་གྱི་ལྷ་ཁང་བཞི་དང་། ཚངས་པ་རླུངས་གནོན་གྱི་ལྷ་ཁང་། ལྡན་ཀློང་ ཐང་སྒྲོལ་མ། མང་ཡུལ་བྱམས་སྤྲིན་དགེ་རྒྱས་ཀྱི་ ལྷ་ཁང་། ལྷོ་འབྲུག་སྤ་དྲོ་སྐྱེར་ཆུའི་ལྷ་ཁང་སྟེ་རུ་ གནོན་གྱི་ལྷ་ཁང་བཞི་བཅས་རྟེན་དང་བརྟེན་པ་ བཅས་བཞེངས་གནང་མཛད། འོན་ཀྱང་ད་ལྟ་རང་ རེས་མཇལ་བའི་གཙུག་ལག་ཁང་གཞི་ཁྱོན་ཆེན་པོ་ འདི་ལྟ་བུ་དེ་མར་འགྲུབ་མེད་ཀྱང་བལ་བཟའི་ཐུགས་འདུན་ལྟར་གྱི་གཙུག་ལག་ཁང་དེ་འགྲུབ། བལ་བཟའི་ ཡབ་མཉེས་པར་བྱེད་པ་ལ་ལྷ་ཁང་གི་སྒོའང་ནུབ་བལ ་ཡུལ་དུ་གཏད། དུས་མཚུངས་རྒྱ་བཏབ་ར་མོ་ཆེ་གཙུག་ ལག་ཁང་ཡང་འགྲུབ་སྟེ་ཇོ་ཤྭཀྱ་རྣམ་གཉིས་གཙུག་ལག་ ཁང་སོ་སོར་གདན་དྲངས་ཏེ་རྟེན་དང་བརྟེན་པ་བཅས་ འགྲུབ་པར་བྱས། དེ་ནས་ཆོས་རྒྱལ་སྲོང་བཙན་སྐུ་ གཤེགས་རྗེས་མང་སྲོང་མང་བཙན་དུས་རྒྱ་དམག་ལྷ་ སར་འབྱོར་ལ་ཉེ་བའི་དུས་ཇོ་བོ་ཤྭཀྱ་མུ་ནེ་རྒྱ་བཏབ་ ར་མོ་ཆེ་ནས་གདན་དྲངས་ཏེ་ར་ས་གཙུག་ལག་ཁང་གི་ ལྷོ་སྒོ་མེ་ལོང་ཅན་དུ་སྦས་ཏེ་སྒོ་ལ་གཞལ་བ་བྱས། དེའི་སྟེང་འཇམ་དབྱངས་ཀྱི་སྐུ་བྲིས། ཇོ་བོ་མི་བསྐྱོད་ རྡོ་རྗེ་ར་མོ་ཆེར་གདན་དྲངས། རྒྱ་དམག་རྣམས་བོད་ ལ་འབྱོར་ཏེ་ཕོ་བྲང་དམར་པོ་མེར་བསྲེགས། ཇོ་བོ་གདན་དྲངས་ཀྱང་སྐུ་ལྗིད་འཕེལ་བས་ཁྱེར་མ་ཐུབ་ སྟབས་ཆོས་ལུང་དུ་བཞག་དགོས་བྱུང་། དེ་རྗེས་ཆོས་ རྒྱལ་ཁྲི་སྲོང་ལྡེ་བཙན་གྱི་ཡུམ་གྱིམ་ཤིང་ཀོང་ཇོས“ ང་ཡི་ཨ་སིའི་ལྷ་ཁང་དུ་ལྟ་བར་འགྲོ”ཞེས་རྒྱ་བཏབ་ ར་མོ་ཆེར་ཕེབས་པ་ན་ཤྰཀྱ་མུ་ནེ་དེར་བཞུགས་མེད་ པས། ར་ས་གཙུག་ལག་ཁང་གི་ལྷོ་སྒོ་མེ་ལོང་ཅན་ དུ་ཡོད་པ་རྩིས་ཁོག་ནས་མཁྱེན་ཏེ་འཇམ་དབྱངས་ཀྱི་ སྐུ་བརྙན་བྲིས་པ་བརྐོ་བར་བརྩམ་པ་ན་“ཁོ་བོ་གཡོལ་ བས་ཆོག”ཅེས་གསུང་བྱོན་པས་འཇམ་དབྱངས་ཁོ་གཡོལ་ མ་ཞུ་བ་དེ་ནས་བྱུང་། དེ་ནས་ཇོ་བོ་ཤྰཀྱ་མུ་ནེ་གཙང་ ཁང་དབུས་མར་གདན་འདྲེན་སྐབས། དེར་ཇོ་མོའི་སྐུ་ ཚབ་ཏུ་མར་མེ་མཛད་ཀྱི་སྐུ་བརྙན་བཞུགས་པ་སྤོ་བར་ བརྩམ་སྐབས་“ང་འདི་ནས་མི་འགྲོ”ཞེས་གསུང་བྱོན་ པས་ཇོ་བོའི་སྐུ་རྒྱབ་དེ་རང་དུ་བཞུགས་ སུ་གསོལ་དགོས་བྱུང་། དེ་ལྟར་གཙུག་ལག་ཁང་དེར་ ཉམས་ཆག་དང་གཏོར་སྐྱོན་ཇི་ སྙེད་ཅིག་བྱུང་ཡང་། ཉམས་གསོ་དང་། རྒྱ་སྐྱེད། སྤྲོས་པ་སོགས་ཀྱང་ རྒྱུན་ཆད་མེད་པར་བྱུང་བ་ལས་ཉམས་གསོ་ཆེས་ རྒྱས་པ་རྒྱལ་མཆོག་ལྔ་པ་ཆེན་པོས་གནང་། རྗེ་ཙོང་ ཁ་པས་ཇོ་བོ་ཤྰཀྱ་མུ་ནེར་གསེར་ལྗང་བརྡུང་གི་དབུ་ རྒྱན། ཇོ་བོ་མི་བསྐྱོད་རྡོ་རྗེར་དངུལ་གྱི་དབུ་རྒྱན་གསོལ་ བ་ནས་བཟུང་ཇོ་བོ་ཤྰཀྱ་རྣམས་གཉིས་སྤྲུལ་སྐུའི་ཆ་བྱད་ དེ་ལོངས་སྐུའི་ཆ་བྱད་དུ་གྱུར།
དེ་ལྟར་ཕྱིའི་བཀོད་པ་རིམ་བཞིན་རྒྱ་སྐྱེད་བྱུང་བ་ལ། ནང་དུའང་རྟེན་གསུམ་བཞུགས་སུ་གསོལ་བ་ལ་སྐུའི་རྟེན་ དུ་རྒྱལ་བ་རིགས་ལྔ་ཆོས་རྒྱལ་ཉིད་ཀྱི་ཕྱག་ནས་མ་ཞེས་ པའི་ལྡེབས་བྲིས་དང་། གསུང་གི་རྟེན་དུ་ཆོས་རྒྱལ་དུས་ ཀྱི་ཐུགས་རྗེ་ཆེན་པོའི་གཟུངས་ཡིག་དྲུག་མ། ཐུགས་ཀྱི་རྟེན་དུ་ཆོས་རྒྱལ་གྱི་ཕྱག་ཚྭ་བཞུགས་པའི་བརྟན་པ་མཆོད་ རྟེན་ཞེས་པ་བཅས་ཡིན་ཞུ་ཡང་གཙོ་བོ་ནི། ལྷ་ཁང་ དབུས་མའི་ནང་བཞུགས་སུ་གསོལ་བའི་ཇོ་བོ་ ཤྰཀྱ་མུ་ ནེའི་སྐུ་བརྙན་འདི་ཉིད་ཡིན། དེའང་སྐུ་བརྙན་དེ་ཐོག་ མར་ལྷའི་དབང་པོ་བརྒྱ་བྱིན་གྱིས་ལྷ་དང་མིའི་རིན་པོ་ ཆེ་རྣམ་པ་བཅུ་སྐུ་རྒྱུར་བྱས། བཟོ་ཡི་རྒྱལ་པོ་བི་ཤྰ་ ཀརྨས་དེ་རྣམས་བཞུ་བཏུལ་གྱིས་ལུགས་སུ་བླུག རྒྱལ་ བ་ཉིད་ཀྱིས་རབ་གནས་མཛད། ལྷ་དང་ཨོ་རྒྱན་ཡུལ་ སོགས་ལ་གདན་དྲངས། དེ་ནས་ཡུལ་དབུས་མགྷ་དྷར བཞུགས་པའི་ཚེ། རྒྱ་ནག་གི་རྒྱལ་པོའི་བསོད་ནམས་ཀྱི་ མཐུས་མཚོ་ཐོག་ལས་གདན་དྲངས་ཏེ་རྒྱ་ནག་གི་མཆོད་ པའི་ཞིང་དུ་ཡུན་རིང་བཞུགས་པ་ལས་མཐར་གོང་མ་ རང་གི་སྲས་མོ་འུན་ཤིན་ཀོང་ཇོ་སྲོང་བཙན་གྱི་བཙུན་ མོར་ཕེབས་སྐབས་རྟེན་སྐལ་དུ་གནང་སྟབས་བོད་དུ་གདན་དྲངས་པས་ད་བར་ར་ས་འཕྲུལ་སྣང་གི་གཙུག་ལག་ ཁང་དུ་བཞུགས་སུ་གསོལ། སྐུའི་གཡས་གཡོན་ན་ལི་ ལས་གྲུབ་པའི་བྱམས་འཇམ་དབྱངས། སྐུ་རྒྱབ་ཏུ་མི་ འགྲོ་གསུང་བྱོན་ཏེ་མར་མེ་མཛད། དེའི་སྐུ་རྒྱབ་ན་ཟ་ ཟངས་མཁར་ལོ་ཙྰ་བས་བཞེངས་གནང་བའི་ཐུབ་པ་ གངས་ཆེན་མཚོ་རྒྱལ། གཡས་གཡོན་དུ་སེམས་དཔའ་ སེམས་མ་བཅུ་གཉིས། ཁྲོ་བོ་ཀང་ཀིང་བཅས་བཞུགས་ པ་ལ་ལྷ་ཁང་དབུས་མ་ཞེས་ཟེར།
ཐུགས་རྗེ་ཆེན་པོ་རང་བྱོན་ལྔ་ལྡན་ནི་གཙུག་ལག་ཁང་ བཞེངས་པའི་འགལ་རྐྱེན་གསེལ་ཆེད་དུ་འདི་ལྟར་ བཞེངས་དགོས་པའི་རྟགས་བྱུང་བར་བརྟེན་སྤྲུལ་པའི་ དགེ་སྟོང་བློ་གྲོས་འབྱུང་གནས་ཚུལ་ཁྲིམས་ཀྱིས་བཞེངས་པའི་བྱང་ཆུབ་ཤིང་གི་ཡལ་ག རྒྱ་མཚོའི་གླིང་གི་འཇག་ མ། ཆུ་བོ་ནེེ་རཉྫའི་བྱེ་མ། ཙནྡ་སྤྲུལ་གྱི་སྙིང་། གོར་ཤི་ ཀའི་དུམ་དུ། གནས་ཆེན་བརྒྱད་ཀྱི་ས་ལ་སོགས་པ་ངོ་ མཚར་བའི་རྫས་རྣམས་བརྡར། བ་དམར་དང་ར་དཀར་ གྱི་འོ་མས་སྦྲུས་པའི་ཕུང་པོ་རྒྱལ་པོའི་དབུ་སྔས་སུ་བཞག་ ཅིང་། ཕྱོགས་བཅུའི་རྒྱལ་བ་སྲས་བཅས་ལ་གསོལ་བ་ བཏབ་པས་བདེ་གཤེགས་ཞི་ཁྲོའི་ལྷ་ཚོགས་ནམ་མཁའི་ ཁྱོན་གང་བ་ལྟ་བུ་འཇིམ་པའི་ཕུང་པོ་ལ་ཐིམ་པ་གཟིགས། ནངས་པར་སྔར་གྱི་རྒྱུ་རྣམས་ལ་ཐུགས་རྗེ་ཆེན་པོ་བཅུ་གཅིག་ཞལ་དུ་གྲུབ་ནས་ཡོད། རྒྱལ་པོས་བལ་པོའི་བཟོ་ བོ་ལ་རྟེན་འདི་ཡ་མཚན་ཞིང་ཤིན་ཏུ་མགྱོགས་པ་ཞིག་ བྱུང་འདུག་ནའང་སངས་རྒྱས་རབས་བདུན་གྱི་རིང་ བསྲེལ་འདི་དག་གཟུངས་སུ་འབུལ་རྒྱུ་མ་བྱུང་གསུངས་ པར་བཟོ་བོས་སྐུ་འདི་བདག་གིས་བཞེངས་པ་མ་ཡིན་ པར་རང་བཞིན་དུ་བྱོན་འདུག་ཅེས་ཞུས་མ་ཐག་ཞབས་ གཡོན་མའི་ཤམ་ཐབས་ཡར་བརྫེས་པས་དེ་ལས་འོད་ ཟེར་བྱུང་སྟེ་རྟེན་རྣམས་འོད་ཟེར་ལ་དྲངས་ཏེ་ཐུགས་ ཀར་ཐིམ་པ་བཅས་ཀྱི་སྐུ་བརྙན་འཁོར་དང་བཅས་པ་ བཞུགས་པའི་ལྷ་ཁང་འདི་གཉིས་གཙོ་བོ་དང་། གཞན་ ཡང་སྒྲུབ་ཆེན་ཐང་སྟོང་གི་ཕྱག་བཟོ་སྐུ་ཉིད་ཀྱི་སྐུ་བརྙན་ དང་། ཕ་དམ་པ་སངས་རྒྱས། གྲུབ་ཐོབ་བིར་སྦ་པ། ཁ་ཆེ་པཎ ་ཆེན་ཤྭཀྱ་ཤྲྰི། བྱམས་པ་ཁྲུས་མཛད་མ། རྒྱལ་རབས་གསལ་བའི་མེ་ལོང་རྩོམ་པ་པོ་དཀོར་གཉེར་ དཔོན་ལེགས་པའི་ཤེས་རབ་ཀྱི་གདུང་རྟེན། བཤན་པ་ རྨེ་རུ་རྩེའི་སྡིག་བཤགས་ལ་བཞེངས་པའི་འབུམ། མངའ་ རིས་པ་བརྩོན་འགྲུས་སྙིང་པོའི་གདུང་རྟེན། རྒྱལ་བ་ ཙོང་ཁ་པའི་དུས་ཀྱི་རྡོ་ཀོང་བཀྲ་ཤིས་འོད་འབར། གཏེར་སྟོན་པ་པདྨ་གླིང་པས་བཞེངས་པའི་མཁན་ཆེན་ཞི་ བ་འཚོ། ནེ་ཆུང་རི་པས་བཞེངས་པའི་རྒྱལ་བ་སྨན་པའི་ རྒྱལ་པོ། དེ་ནས་རྗེ་ང་འདྲ་མའམ་རྗེ་ཙོང་ཁ་པའི་ཕྱག་ ནས་མ། དེའི་འཁོར་དུ་མར་པ་ལོ་ཙྰ་བ། བུ་སྟོན་ཆོས་ རྗེ་རྒྱལ་སྲས་ཐོགས་མེད་པ། བླ་མ་དམ་པ་བསོད་ནམས་ རྒྱལ་མཚན། ཀརྨ་པ་རང་བྱུང་རྡོ་རྗེ་བཅས་དང་། ཕྱག་ རྡོར་གྱི་སྐུ་བརྙན་ཆོས་རྒྱལ་གྱི་ཕྱག་ནས་མ། གཙང་ཁང་ ནང་སངས་རྒྱས་སྣང་བ་མཐའ་ཡས་གཙོ་འཁོར། དེ་ ནས་འོད་ཟེར་འཕྲོས་པའི་ལྷ་ཁྲོ་བོ་རྨེ་བ་བརྩེགས་ པ། དེ་ནས་ཇོ་བོའི་སྐུ་མདུན་གྱི་པང་གཅལ་སྟེང་བསམ་ ཡས་གཙུག་ལག་ཁང་གི་ས་ཕུད་ལ་ཕུལ་བའི་རྒྱལ་ཆེན་ བཞི། ཤིང་ཕུད་ལ་ཕུལ་བའི་ཀ་བ་གཉིས། སྒོ་སྟེང་དུ་ རྗེ་མི་ལས་ཐང་དཔལ་མོའི་དཔལ་ཐང་དུ་རྫུ་འཕྲུལ་ བསྟན་པའི་གཡག་རྭ་བཅས་བཞུགས། དེ་ནས་རིམ་ བཞིན་བར་འཁྱམ་དུ་སྒྲོལ་ཙ་དར་ལེན་མ། དེ་ནས་ གཙང་ཁང་དུ་བལ་བཟའ་ཁྲི་བཙུན་གྱི་རྟེན་སྐལ་རྒྱལ་བ་ བྱམས་པ། དེ་ནས་མངའ་བདག་ཁྲི་རལ་གྱིས་བཞེས་ པའི་ཚངས་པ་དང་བརྒྱ་བྱིན། དེ་ནས་དངུལ་གར་ བླུགས་ཀྱི་བྱམས་པ་མཆེད་བཞིའི་ཡ་རྒྱལ། ལྷ་རྗེ་དགེ་ བའི་འབུམ་གྱི་ཕྱག་ནས་མ་ར་རྒྱ་མོ། གཙང་ཁང་གི་ ཁྱམས་ནས་ས་སྐྱའི་བླ་སྐུ་ཁག་དང་། ལྡེབས་རིས་སུ་ འཇམ་དབྱངས་ཁོ་གཡོལ་མ། ཕོ་བྲང་དམར་པོ་དང་ ལྕགས་པོ་རི་སོགས་ཀྱི་ལྡེབས་རིས། བླ་མ་དུང་དཀར་ འབྲུག་གྲགས་ཀྱིས་བཞེངས་པའི་ཆོས་རྒྱལ་ལྷ་ཁང་། བར་ཐོག་ཏུ་བླ་མ་དུང་དཀར་འབྲུག་གྲགས་ཀྱིས་ བཞེངས་པའི་ཆོས་རྒྱལ་ཡབ་ཡུམ་གསུམ། གཡུང་དྲུང་ ལྷ་ཁང་དུ་རྒྱལ་པོ་སྐུ་ལྔ་འཁོར་བཅས་དང་ཚེ་རིང་མ་ སོགས་ལྷ་ཁང་ཁག གསུམ་ཐོག་དཔལ་ལྷ་ལྕོག་ཏུ་ཆོས་ རྒྱལ་ཉིད་ཀྱི་ཤངས་ཚལ་གྱིས་བྲིས་པའི་ལྷ་མོའི་སྐུ་ཐང་ ནང་དུ་བྱས་ཏེ་ཚལ་པ་ཁྲི་དཔོན་གྱི་དུས་སུ་བཞེངས་པའི་ དཔལ་ལྷ་མོ། མཚམས་བཞི་ཟུར་ལྕོག་རྩིས་པས་ཐོག་སོ་ བཞི། ཁྱམས་རའི་སྟེང་དུ་རྒྱལ་བའི་གཟིམས་ཆུང་དང་ དེ་འབྲེལ་བཀའ་ཤག་ཡིག་ཚང་སོགས་ཀྱི་ལས་ཁུངས་ ཁག དཀྱིལ་འཁོར་མཐིལ་དུ་ཕོ་ལྷ་མི་དབང་བསོད་ ནམས་སྟོབས་རྒྱལ་གྱིས་བཞེངས་པའི་བྱམས་པ་ཆོས་ འཁོར་མ། གཞན་ཡང་གཙུག་ལག་ཁང་འདིའི་ཀ་བ་སོ་ སོའི་བཟོ་དབྱིབས་མི་འདྲ་ལ། ཀ་བ་ཤིང་ལོ་ཅན་དང་ ཉེ་བའི་སར་ཆོས་དང་གསེར་དངུལ་ཟངས་ལྕགས་ཀྱི་ གཏེར་ཡོད་པས་མཐའ་བཞིའི་འདོད་རྒུ་ཐ་དག་འབྱུང་ ཞེས་དང་། ཀ་བ་སྦྲུལ་མགོ་ཅན་དང་ཉེ་བའི་སར་དྲག་ སྔགས་མཐུའི་གཏེར་ཡོད་པས་མཐའ་དམག་དང་ལོག་ འདྲེན་གྱི་གནོད་པ་ཞི། ཀ་བ་སེང་མགོ་ཅན་དང་ཉེ་བའི་ སར་ཕྱུགས་ཀྱི་གཡང་ཡིག་ཡོད་པས་དཀར་བཅུད་ལྡན། རིན་པོ་ཆེ་རཏྣ་དྷེ་ཝ་སྦྲུལ་ལྤགས་ཀྱིས་བཏུམས་ནས་ཀླུ་ ཁང་དུ་ཡོད་པས་ལོ་ཕྱུགས་ལེགས། རིན་པོ་ཆེ་སྟག་ ཤདྷེ་ཝ་གཟིའི་སྒྲོལ་བུར་བཅུག་ནས་ཛམ་ལའི་འོག་ཏུ་ ཡོད་པས་རྒྱན་གོས་འབྲུ་ནོར་འཕེལ། བེེཌྰུརྱའི་ལྷུང་ བཟེད་ཀླུ་ཁང་དུ་ཡོད་པས་ལོངས་སྤྱོད་འཕེལ། གཞན་ཡང་དཀྱིལ་འཁོར་ཆེན་མོའི་འོག་དང་། གནོད་སྦྱིན་ནྰ་ག་ཀུ་བེེ་རའི་བརླ་གཡས་སུ་རིན་པོ་ཆེ་དུ་ མ་སྦས་ཏེ་མ་འོངས་པར་གཙུག་ལག་ཁང་གསོ་བའི་ ཐེབས་སུ་ཕན་པའི་སྨོན་ལམ་མཛད།
མཆོད་མཇལ་ཞུས་ཚར་ཏེ་ཁྱམས་རའི་ནང་མར་ཡོང་ དུས་རྡོ་སྦུད་པ་གཟུགས་སྟེང་ནས་བསྔོ་བ་སྨོན་ལམ་ འདེབས་དོན་ནི། དེ་ནས་ཇོ་བོ་དང་ཐད་ཀ་ཡིན་པ་ དང་གཅིག གཡས་སུ་ཐུགས་སྨོན་ལྷ་ཁང་ཡོད་པ་དང་ གཉིས། སྟེང་དུ་ཆོས་རྒྱལ་ཡབ་ཡུམ་གྱི་ལྷ་ཁང་ཡོད་པ་ དང་གསུམ། འོག་ཏུ་རིན་པོ་ཆེའི་གཏེར་སྦས་ཡོད་པ་ དང་བཞི་བཅས་ཀྱིས་སྨོན་ལམ་བཏབ་ཚད་འགྲུབ་ཅེས་ ཟེར། ཁྱམས་རའི་ནང་རྡོ་ཆེན་ཨ་པོ་ལོང་ཁས་གཙོས་ རང་བྱུང་གི་རྡོ་ལེབ་གཅལ་དུ་བསྒྲིགས་པའི་རྡོ་གཅལ་ དང་ཨ་མོ་ལོང་ཁའི་འགྲམ་དུ་རྒྱལ་བ་སྐུ་ཕྲེང་བཅུ་གསུམ་ པའི་ཞབས་རྗེས། ལྷོ་སྒོའི་འགྲམ་གྱི་རྡོ་གཅལ་ལ་གཙང་ སྨྱོན་ཧེ་རུ་ཀ་སངས་རྒྱས་རྒྱལ་མཚན་དང་། དབུས་སྨྱོན་ ཀུན་དགའ་བཟང་པོ་གཉིས་ཀྱིས་རྩེད་མོའི་ཚུལ་དུ་ བསྒྲིགས་ཞེས་རྡོ་གཅལ་ལ་རྡོ་རིལ་མཛོག་མགོ་ཙམ་བཞི་ སྦྱར་བ། སྒྲུབ་ཐོབ་གཉིས་རྒྱང་རྡོ་བཞུ་རེས་མཛད་པས་ གཙང་སྨྱོན་གྱིས་འཕངས་པའི་རྡོ་སྒྲོལ་མ་ལྷ་ཁང་གི་ཉེ་ འགྲམ་ཀ་བའི་ནང་འཛུལ་བ་དང་། དབུས་སྨྱོན་གྱིས་ འཕངས་པའི་རྡོ་མར་ཁང་ཉེ་ཁྲིས་ཀྱི་ཀ་བའི་ནང་འཛུལ་ བ་ལ་ལྕགས་གཤན་བརྒྱབས་པ་ད་ལྟའང་མཇལ་རྒྱུ་ཡོད།
དེ་ནས་བར་སྐོར་དུ་ཉག་དེ་རིན་ཆེན་གྲགས་ཀྱིས་ བཞེངས་པའི་རྡོ་སྐུ་རང་བྱོན་གཙོ་བཞུགས་ཀྱིས་སྒྲོལ་ མ་ལྷ་ཁང་དང་། ལྷ་ཁང་དེ་ནས་རྩིས་པས་བྱང་ངོས་ཀྱི་ ལྡེབས་རིས་སུ་ཕལ་པོ་ཆེའི་ཞིང་ཁམས། ཤར་ངོས་སུ་ འབུམ་གྱི་གླིང་གཞི། ལྷོ་ངོས་སུ་ཆོ་འཕྲུལ་གྱི་བཀོད་པ་ བཅས་ཡོད། ད་ལྟ་གཙུག་ལག་ཁང་གི་ལྷ་ཁང་རྣམས་སྔོན་གྱི་དེ་རང་ ཡིན་སྟབས་ལྡེབས་རིས་ཀྱང་ཕལ་ཆེ་བ་སྔོན་གྱི་ལྡེབས་ རིས་དང་། ལྷ་ཁང་དབུས་མ་སྟེ་ཇོ་ཁང་དང་། སྲོང་བཙན་ལྷ་ཁང་ངམ་ཐུགས་སྨོན་ཁང་སོགས་སྔོན་གྱི་ དེ་རང་བཞུགས་པ་ལ་གཞན་སྟེང་ཤོད་བར་གསུམ་གྱི་ སྔོན་གྱི་རྟེན་སྐུའི་སྐུ་ཚབ་གསར་བཞེངས་གནང་བ་དང་ ལྡེབས་རིས་གསར་བཞེངས་གནང་བ་སོགས་མཇལ་རྒྱུ་ ཡོད།
ཆོས་ལུགས།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
- རྒྱལ་མཚན།.JPG
- དཔལ་ལྡན་ལྷ་མོ།.JPG
- ཇོ་ཁང་། (༡༨༤༠).jpg


text:
ཞང་ཞུང་རྒྱལ་རབས་ཀྱི་བང་སོ།
༢༠༡༢ ལོའི་ཟླ༦པ་ནས་ཟླ་༨པའི་བར་དུ། ཀྲུང་གོའི་སྤྱི་ཚོགས་ཚན་རིག་གླིང་གནའ་རྫས་རྟོག་ཞིབ་ཞིབ་འཇུག་ཁང་གིས་བོད་རང་སྐྱོང་ལྗོངས་རིག་དངོས་སྲུང་སྐྱོབ་ཞིབ་འཇུག་ཁང་དང་མཉམ་འབྲེལ་བྱས་ཏེ། བོད་ལྗོངས་མངའ་རིས་ས་ཁུལ་སྒར་རྫོང་གི་མོན་འཚེར་ཤང་ཁྱུང་ལུང་དངུལ་མཁར་གུ་རུ་གྱམ་དགོན་་བང་སོར་ཐིག་ལེན་རིས་འབྲི་དང་བསྔོག་འདོན་ཚོད་ལྟ་བྱས།ཞང་ཞུང་བར་པ་ ཁྱུང་ལུང་དངུལ་མཁར། ངོ་སྤྲོད་བྱས་པ་ལྟར་ན། ཐེངས་འདིའི་བསྔོག་འདོན་ཁྲོད་ཁྱོན་སྡོམ་བང་སོ་ཆེན་མོ་བཞི་རྙེད་པ་དང་། ཚང་མ་མངའ་རིས་སྒར་རྫོང་མོན་འཚེར་ཤང་གླང་ཆེན་ཁ་འབབ་བྱང་ངོགས་སུ་ཆགས་པའི་བོན་པོའི་དགོན་པ་ཁྱུང་ལུང་དངུལ་མཁར་གུ་རུ་གྱམ་དགོན་གྱི་མདུན་དུ་ཡོད་པ་རེད། བང་སོ་དེ་དག་ཕལ་ཆེར་ཀྲུང་གོའི་དབུས་རྒྱུད་ཧན་ཅིན་(中原汉晋)དུས་སྐབས་དང་མཉམ་ལ། གྲུ་བཞི་ནར་མོའི་དབྱིབས་ཀྱི་རྡོ་ཤུར་བང་སོ་ལྟར་བརྩེགས་ཡོད་པས་བོད་ཀྱི་སྔ་ རབས་ཀྱི་རྡོ་རྩེག་གྲུ་བཞིའི་དབྱིབས་ཀྱི་བང་སོ་བརྩེགས་སྲོལ་རྒྱུན་འཛིན་བྱས་ ཡོད། ཚད་གཞི་ཆེས་མཐོ་བའི་བང་སོ་ནི་ས་ངོས་ནས་ཧ་ལམ་སྨི་བཞི་ཙམ་གྱི་གཏིང་སར་ཡོད་པ་ དང་། བང་སོའི་སྟེང་ཐོག་ཏུ་ཤིང་རྐང་བཅུ་ཕྲག་འཕྲེད་དུ་བཞག་པའི་སྟེང་རྡོ་ལེབ་ཀྱིས་ ཁ་བཅད་ཡོད། བང་སོའི་བེམ་པོ་དེ་གྲུ་བཞིའི་དབྱིབས་ཅན་གྱི་ཤིང་སྒམ་ནང་དུ་བཅུག་ཡོད་པ་དང་། བེམ་རོ་ལ་མིས་གཏོར་བརླག་ཅི་ཡང་ཐེབས་མེད། བང་སོ་དང་པོ་དེའི་ཉེ་འཁོར་དུ་སྔོག་བཤེར་ཞིབ་ཕྲ་བྱས་རྗེས་གནའ་རྫས་རྟོག་ཞིབ་ ཚོགས་པས་བར་ཐག་སྨི་༢༠ཙམ་གྱི་ཁྱབ་ཁོངས་སུ་སྔ་གཞུག་ཏུ་བང་སོ་ཆེན་མོ་གསུམ་ རྙེད་སོན་བྱུང་བ་དང་། བང་ སོ་དེ་དག་གི་གཏིང་ཚད་ལ་སྨི་༥ནས་༦ཡོད་ཅིང་། མངའ་རིས་ས་ཁུལ་དུ་གཏིང་རིམ་ཆེས་ཟབ་ལ་མང་འདུས་བང་སོ་ཞིག་ཡིན་ཁར། བོད་ལྗོངས་ཡོངས་ནས་ཀྱང་དེ་ལྟ་བུ་བང་སོ་མཐོང་དཀོན་ནོ། །
༢༠༠༦ལོར་ཁྱུང་ལུང་དངུལ་མཁར་གུ་རུ་གྱམ་གྱི་གྲྭ་བས་ས་ངོས་སུ་བུད་པའི་བང་སོ་ དང་པོའི་རིག་དངོས་ཁག་ལ་གཙང་བཤེར་བྱས་མྱོང་བ་དང་། དེའི་ནང་དུ་འདབ་ཆགས་ཀྱི་རི་མོ་ཕབ་ཡོད་པའི་གནའ་བོའི་གོས་ཆེན་དང་ཁམ་མདོག་གི་ དར་གོས་རྙིང་རོ། ལིའི་ལྷུང་བཟེད། ཤིང་གཙུབས་མེ་ལེན་ཡོ་ཆས། རྩྭ་བཟོས་ཡོ་ཆས་ལ་སོགས་ཡོད་ཅིང་། དར་གོས་དང་། ཤིང་། ཇ་ལོ་སོགས་ཀྱི་མ་དཔེ་དག་ལ་ཆེད་ལས་སྡེ་ཚན་ནས་ཚད་མཇལ་གཏན་འབེབས་བྱས་རྗེས་དར་ གོས་ཆེན་ལ་ད་བར་དུ་ལོ་ངོ༡༧༤༧ཡས་མས་དང་། ཤིང་ལ་ད་བར་དུ་ལོ་ངོ་༡༦༥༣ཡས་མས་དང་། ཇ་ལོ་ལ་ད་བར་དུ་ལོ་ངོ༢༡༨༦ཡས་མས་བཅས་ཀྱི་ལོ་རྒྱུས་ཡོད་པ་བདེན་དཔང་བྱས། ཚད་མཇལ་གཏན་འབེབས་ལ་གཞིགས་ནས་རིག་འདེད་བྱས་ན་ཡིག་རིས་ཕབ་པའི་དར་གོས་ཆེན་ནི་ ཧན་ཝེ་(汉魏)ནས་ཡོང་བ་ཡིན་འདུག དུས་དེར་ནང་ལོགས་དབུས་རྒྱུད་ས་ཁུལ་དང་རྒྱང་ཐག་རིང་བའི་ཞང་ཞུང་བར་ལ་རིག་གནས་ ཀྱི་འབྲེལ་འདྲིས་དང་འབྲེལ་བ་ཡོད་པ་མཚོན་ཐུབ། ཆེད་མཁས་པས་(王侯) “རྒྱལ་བློན” ཞེས་ཡི་གེ་འཁོད་ཅིང་འདབ་ཆགས་དང་དུད་འགྲོའི་གཟུགས་རིས་ཅན་གྱི་དར་གོས་ཧྲུལ་ བོ་ནི་ད་བར་དུ་མདོ་དབུས་མཐོ་སྒང་དུ་རྙེད་པའི་ཆེས་སྔ་བའི་དར་གོས་རེད་ཟེར། ཀྲུང་གོའི་སྤྱི་ཚོགས་ཚན་རིག་གླིང་གནའ་རྫས་རྟོག་ཞིབ་ཞིབ་འཇུག་ཁང་གི་འབུམ་ རམས་པ་(仝涛)ཐོང་ཐའོ་ཡིས་འདི་སྐད། བང་སོ་དང་པོའི་ནང་དུ་ལི་ཆས་དང་། ནང་དང་པོའི་ནང་དུ་ལི་ཆས་དང་། ནང་ལོག་ དབུས་རྒྱུད་ས་ཁུལ་གྱི་ཁྱད་ཆོས་ལྡན་པའི་རལ་གྲི། དེ་མིན་སྲོག་ཆགས་ཀྱི་རུས་པ་སོགས་དུར་རྒྱགས་འབོར་ཆེན་འདུག་ལ། དེའི་ནང་དུ་ཚོན་རིས་ཀྱིས་བྲིས་པའི་གསེར་གྱི་ཞལ་འབག་ཆུང་ཆུང་ཞིག་ཡོད་པ་ནི་ རྩ་མདའ་དང་རྒྱ་གར་བྱང་མའི་ས་ཁུལ་དུ་རྙེད་པའི་གསེར་གྱི་ཞལ་འབག་གི་རིག་གནས་མ་ ལག་དང་གཅིག་ཏུ་གཏོགས་པ་རེད། ཡོ་ཆས་དེ་དག་ནི་ས་གནས་དེ་དང་ཉེ་བར་འབྲེལ་བའི་རྩ་མདའ་ས་ཁུལ་དང་། ཤན་ཅང་ལྷོ་རྒྱུད། རྒྱ་གར་བྱང་རྒྱུད། དེ་མིན་ནང་ལོགས་དབུས་རྒྱུད་ས་ཁུལ་བཅས་བར་ལ་རིག་གནས་ཀྱི་འབྲེལ་འདྲིས་ཆེན་པོ་ ཞིག་ཡོད་པ་མངོན་པར་མཚོན་ཐུབ་པ་དང་།
མདོ་དབུས་མཐོ་སྒང་གི་ཆེས་སྔ་ཤོས་ཀྱི་རིག་གནས་ལྟེ་གནས་ནང་གི་གཅིག་ཡིན་པ་ར་ སྤྲོད་བྱུང་སྟེ། དེ་ནི་ཞང་ཞུང་མངའ་ཁོངས་ཀྱི་ལྟེ་གནས་སུ་གཏོགས་པས་ད་གཟོད་མཚར་སྡུག་རྣམ་པར་ བཀྲ་བའི་རིག་གནས་འདི་ལྟ་བུ་བྱུང་བ་ཡིན་སྲིད་ཅེས་ཟེར། ཐེངས་འདིའི་གནའ་རྫས་རྟོག་དཔྱོད་རུ་ཁག་གིས་བང་སོའི་ཉེ་འགྲམ་གྱི་རི་མགོའི་ མཁར་གདོང་གི་ཤར་ངོས་ལ་ས་ཐིག་རིས་བྲིས་དང་ཚོད་སློག་བྱས་ཤིང་། གནས་ཤུལ་འདི་ནི་ཕལ་ཆེར་ཞང་ཞུང་རྒྱལ་རབས་སྐབས་ཀྱི་མཁར་ཁྱུང་ལུང་དངུལ་མཁར་ གྱི་མཁར་ཤུལ་ཁག་ཅིག་ཡིན་པར་བཞེད་པ་མ་ཟད་ད་ལྟའི་མཁར་ཤུལ་གི་བརྩེགས་འོག་ཏུ་ དེ་ལས་སྔ་བའི་བརྩེགས་པ་ཞིག་ཡོད་པ་མཐོང་བས་མཁར་ཤུལ་ལ་དུས་རིམ་སྔ་རྗེས་གཉིས་ སུ་ཡོད་པར་ཁ་ཚོན་བཅད་པ་རེད། གནའ་རྫས་རྟོག་དཔྱོད་པ་རྣམས་ཀྱི་བཞེད་པ་ལྟར་ན། མཁར་བརྩེགས་པའི་རྒྱུ་ཆ་དང་རིམ་པའི་སྟེང་ནས་བལྟས་ན་སྔ་མོའི་མཁར་གྲོང་མ་ བརྩེགས་པའི་ཡར་སྔོན་དུ་འཚོ་སྡོད་བྱེད་པའི་དུས་ཡུན་ཤིན་ཏུ་རིང་བོ་ཞིག་འདུག་ པས། མཁར་གདོང་གི་གནའ་ཤུལ་ནི་མིག་སྔའི་བར་དུ་བོད་ལྗོངས་སུ་རྙེད་པའི་མཁར་ཤུལ་ཆེས་ སྔ་ཤོས་ཡིན་ཅིང་། བདག་ཉར་བྱས་པ་ཆེས་ལེགས་པ་དང་རིག་གནས་ཧ་ཅང་གྱ་ནོམ་པའི་མཁར་ཤུལ་ཞིག་ཀྱང་ཡིན་ པ་རེད། ཞང་ཞུང་ནི་བོད་ལྗོངས་ཀྱི་གནའ་བོའི་ལོ་རྒྱུས་ཁྲོད་ཀྱི་རྒྱལ་རབས་ཞིག་ཡིན་ལ།ཧ་ ལམ་སྤྱི་ལོའི་དུས་རབས༧སྐབས་སུ་ཐུ་བྷོད་རྒྱལ་རབས་ཀྱིས་དབང་སྒྱུར་བྱས་པ་ཞིག་ རེད།མངའ་རིས་ས་ཁུལ་གྱི་སེང་གེ་ཁ་འབབ་དང་གླང་ཆེན་ཁ་འབབ་འབབ་ཡུལ་ནི་ཞང་ཞུང་ གི་དཀྱིལ་སྙིང་ས་ཁུལ་ཡིན་ལ་འདི་རུ་བོན་ལུགས་དང་ཡི་གེ གསོ་བ་རིག་པ་སོགས་གཏིང་ཟབ་པའི་ཞང་ཞུང་རིག་གནས་དར་ནས་བོད་ཀྱི་ཤེས་རིག་ལོ་ རྒྱུས་སྟེང་གོ་གནས་གལ་ཆེན་བཟུང་ཡོད་པ་རེད།
བོད་རང་སྐྱོང་ལྗོངས་རིག་དངོས་སྲུང་སྐྱོབ་ཞིབ་འཇུག་ཁང་གི་མགོ་གཙོ་གཞོན་པ་ ;(李 林辉)ལིས་ལིན་ཧའེ་ཡིས།དེ་ལྟར་བང་སོའི་བདག་པོར་རྒྱུ་ནོར་ལོངས་སྤྱོད་ངེས་ཅན་དང་ སྤྱི་ཚོགས་ཀྱི་གོ་གནས་ངེས་ཅན་ཞིག་ཡོད་པ་རྟོགས་ཐུབ་པ་མ་ཟད།བོན་ལུགས་ཀྱི་ འབྱུང་ཁུངས་དང་དཀྱིལ་སྙིང་ས་ཁུལ་ཡིན་པ་ཡང་རྟོགས་ཐུབ་པར་འདོད།ཐེངས་འདིའི་ སྔོག་འདོན་གྲུབ་འབྲས་ནི་ཟུར་ཙམ་ཞིག་ཡིན་ལ། ལོ་རྗེས་མར་གནའ་རྫས་རྟོག་ཞིབ་རུ་ཁག་གིས་ས་ཁུལ་འདི་རུ་སྲུང་སྐྱོབ་རང་བཞིན་ གྱིས་གཞི་རྒྱ་སྔར་ལས་ཆེ་བ་དང་ཡོངས་ཁྱབ་ཀྱི་སྔོག་འདོན་བྱས་ནས་སྔར་ལས་ཁ་གསལ་ པོའི་སྒོ་ནས་བང་སོ་འདི་དག་དང་འཐའ་འཁོར་གྱི་ཤེས་རིག་བར་གྱི་འབྲེལ་བ་གཏིང་ཟབ་ པའི་སྒོ་ནས་འཚོལ་ཞིབ་བྱས་ཏེ་འདི་ལས་གལ་ཆེ་བའི་གནའ་རྫས་སྔོག་པར་རེ་སྒུག་བྱ་ བཞིན་ཡོད་པ་རེད། ཅེས་ཞིབ་འཇུག་ཆེད་མཁས་འབུམ་རམ་པ་ ཐོང་ཐའོ། ལིས་ལིན་ཧའི། དཔྱད་གཏམ་ཅུང་བསྡུས་ཏེ་ཚུལ་ཁྲིམས་ཕུན་ཚོགས་ཀྱིས་སྤེལ་བའོ།།


text:
རྩོམ་མཁན། ཨ་ནཱ་སལ་ཝ། Ana Salvá
སྒྱུར་མཁན། ཡེ་ཤེས་དོན་གྲུབ།
ཐེའི་ལེནྜའི་དགེ་སློང་མ་ཐོག་མ་དྷ་མ་ནན་དཱ་ (Dhammanada) ཡིས་བརྗོད་དོན། སྟོན་པ་ཤཱཀྱ་ཐུབ་པ་ནི་ཕོ་མོ་འདྲ་མཉམ་གཟིགས་མཁན་ཐོག་མ་དེ་རེད། གང་ཡིན་ཟེར་ན་ཁོང་གིས་སྐྱེས་པ་དང་བུད་མེད་གཉིས་ལ་གཟིགས་ཕྱོགས་འདྲ་མཉམ་གནང་ཡོད་པ་རེད། མདོར་བསྡུས་ན། སྟོན་པ་ཁོང་ནི་སྐྱེས་པ་དང་འདྲ་བར་བུད་མེད་ལའང་སངས་རྒྱས་ཀྱི་གོ་འཕང་ཐོབ་ཐུབ་ཀྱི་རེད་ཅེས་ཁ་གསལ་གསུང་མཁན་ཆོས་ལུགས་ཀྱི་དབུ་ཁྲིད་ཐོག་མ་དེ་ཡིན་ཞིང་། ཆོས་ལུགས་གཞན་པའི་དབུ་ཁྲིད་སུས་ཀྱང་དེ་འདྲ་གསུངས་ཡོད་པ་མ་རེད། ཅེས་གདེང་སྤོབས་ངང་བརྗོད་ཡོད།
བཙུན་མ་དྷ་མ་ནན་དཱ་ཡི་སྐྱ་མིང་ནི་ཆཱ་ཙུ་མན་ ཀཱ་བིལ་སིངྒ་ (Chatsuman Kabilsingh) ཡིན་པ་དང་། ཁོང་བཙུན་མ་བྱས་ཏེ་ལོ་ ༢༧ རིང་ནང་ཆོས་དང་ནང་བསྟན་གྱི་ལོ་རྒྱུས་ལ་སློབ་གཉེར་གཏིང་ཟབ་བྱས་ཡོད་པ་རེད། འོན་ཀྱང་ཁོང་གིས་བུད་མེད་ཚོས་བཙུན་མ་བྱེད་ཆོག་གི་ཡོད་པའི་བསམ་ཚུལ་བརྗོད་སྐབས་ཐེའི་ལེནྜ་ཡི་བཙུན་པ་ལྟ་བ་མཁྲེགས་པོ་ཚོས་ཁོང་གི་བསམ་ཚུལ་ལ་ཁས་ལེན་རྩ་བ་ནས་བྱེད་ཀྱི་མེད།
ཐེའི་ལེནྜ་ཡི་མི་དམངས་བརྒྱ་ཆ་ ༩༥ ཙམ་གྱིས་རང་ཉིད་གནས་བརྟན་སྡེ་པའི་ལུགས་ཀྱི་ནང་པ་ཡིན་ཚུལ་ཁས་ལེན་བྱེད་ཀྱི་ཡོད་ཅིང་། ཁོང་ཚོ་ཚང་མས་ལས་དང། སྐྱེ་བ་སྔ་ཕྱི། ཐར་པ་སོགས་ནང་པའི་ལྟ་གྲུབ་ལ་ཡིད་ཆེས་བྱེད་ཀྱི་ཡོད་པ་རེད། དེ་བཞིན་སྤྱི་ཚོགས་གྲལ་རིམ་གྱི་གཞི་རྩ་དེ་ཡང་ལས་འབྲས་དང་དགེ་སྡིག་སོགས་ནང་པའི་ལྟ་གྲུབ་ལ་གཞི་བཅོལ་ཡོད། དེ་ཡང་ལས་དགེ་བ་བྱས་ན་ཚེ་ཕྱི་མ་སྐྱེ་བ་ཡག་པོ་ལེན་ཐུབ་པའི་ཡིད་ཆེས་བྱེད་ཀྱི་ཡོད་ཅིང་། ཚེ་འདིར་རང་ཉིད་དབུལ་པོར་སྐྱེ་བ་དང་རང་ཉིད་ལ་སྡུག་བསྔལ་འབྱུང་བ་ནི་སོ་སོས་ཚེ་སྔོན་མ་སྡིག་པ་བསགས་པའི་འབྲས་བུ་ཡིན་པར་ཡིད་ཆེས་བྱེད་ཀྱི་ཡོད། ཐེའི་ལེནྜའི་སྤྱི་ཚོགས་ཀྱི་གྲལ་རིམ་ནང་གོ་གནས་མཐོ་ཤོས་དེ་གྲྭ་པ་ཚོས་འཛིན་ཡོད་པ་དང་། མི་དབུལ་པོ་དང་སེམས་ཅན་རྣམས་གྲལ་རིམ་དམའ་ཤོས་སུ་བརྩི་ཡི་ཡོད་པ་རེད། དེར་བརྟེན་མི་ཉམ་ཐག་མང་པོ་ཞིག་གིས་སོ་སོའི་ཕྲུ་གུ་སློབ་གཉེར་དང་གསོ་སྐྱོང་ཆེད་དུ་དགོན་པར་འཇོག་གི་ཡོད། ཕྲུ་གུ་ཚོས་དགོན་པར་གཡོག་ལས་བྱེད་ཀྱི་ཡོད་པ་རེད། ཕྲུ་གུ་དེ་དག་ནང་ནས་མང་པོ་ཞིག་འཚར་ལོངས་བྱུང་རྗེས་ཉེན་རྟོག་པ་དང་། ཁྲིམས་རྩོད་པ། སྲིད་དོན་པ་སོགས་ཐོན་གྱི་ཡོད། ཐེའི་ལེནྜའི་ཡུལ་དུ་དུས་ཚོད་ཐུང་ཐུང་རིང་གྲྭ་པ་བྱས་ཏེ་ཆོས་ལ་སློབ་གཉེར་བྱེད་པའི་དར་སྲོལ་ཆེན་པོ་ཡོད། རྩ་ཁྲིམས་ཐོག་མཁས་དབང་དང་བིར་སོ་ཊོན་མཐོ་སློབ་ (Briston University) ཏུ་འབུམ་རམས་པའི་སློབ་མ་ཡིན་པ་ཁེམ་ཐོན་ཊོན་ས་ཀུལ་རུན་གུ་རུང་ (Khemthon Tonsakulrungruang) ཡིས་བརྗོད་དོན། ཐེའི་ལེནྜ་ཡི་སྐྱེས་པ་ལོ་ ༢༠ སོན་རྗེས་དབྱར་དུས་སྐབས་གྲྭ་པ་བྱས་ཏེ་ནང་ཆོས་སློབ་གཉེར་བྱེད་དགོས་པ་དང་། དེ་ནས་གཞི་ནས་ནར་སོན་པར་བརྩི་པ་རེད། འོན་ཀྱང་དེང་སྐབས་སྤྱི་ཚོགས་ཀྱི་གནས་སྟངས་ལ་འགྱུར་བ་ཕྱིན་ཏེ་མི་ཕལ་ཆེ་བས་དབྱར་ཁའི་དགུང་སེང་སྐབས་ལྟ་བུར་དུས་ཚོད་སྟོང་པ་དང་སྟབས་བསྟུན་ཏེ་ཆོས་ཞུགས་བྱས་ཏེ་སློབ་གཉེར་བྱེད་ཀྱི་ཡོད། ཐེའི་ལེནྜ་ཡི་སྤྱི་ཚོགས་ནང་དགེ་སློང་མ་རྣམས་ལ་མི་དགའ་བ་བྱེད་ཀྱི་མེད་ཀྱང་ཁོང་ཚོར་ངོས་ལེན་ཐོབ་མེད། ཁ་ཐུག་བརྗོད་པ་ཡིན་ན། དགེ་སློང་མ་བྱེད་པ་ནི་ཁྲིམས་འགལ་ཡིན་ཞིང་། ཁོང་ཚོས་དགེ་སློང་ཕ་ཡིན་ཁུལ་བྱེད་པའི་ཉེས་མིང་འོག་བཙོན་འཇུག་གི་ཉེས་པ་ཕོགས་སྲིད་པ་དང་ཡང་ན་སྒོར་ཁྲི་ཉི་ཤུ་ (ཨ་སྒོར་ ༦༤༥) ལྷག་གི་ཆད་པ་ཕོགས་སྲིད། སྤྱིར་བཏང་འདི་འདྲའི་གནས་ཚུལ་དཀོན་པོ་རེད།
བཙུན་མ་ཚོས་གཞུང་གི་མཐུན་རྐྱེན་རིགས་ལེན་ཆོག་གི་མེད་ཅིང་། གཞུང་འབྲེལ་དང་སྤྱི་དམངས་ཀྱི་ཆོས་ལུགས་བྱེད་སྒོའི་རིགས་ནང་མཉམ་ཞུགས་བྱེད་ཆོག་གི་མེད། ཕྱི་ལོ་ ༢༠༡༦ ཟླ་ ༡༢ ཚེས་ ༩ ཉིན་བཙུན་མ་ཁ་ཤས་ཤིག་ཐེའི་ལེནྜ་ཡི་རྒྱལ་སའི་རྒྱལ་ཁང་ནང་དུ་རྒྱལ་པོ་སྐུ་གཤེགས་བྷུ་མི་བོལ་ (Bhumibol) གྱི་སྐུ་ཕུང་མཇལ་བར་བསྐྱོད་སྐབས་ཁོང་ཚོ་ནང་དུ་འགྲོ་མ་བཅུག་པར་བཀག་ཡོད་པ་རེད། དེས་ག་རེ་བསྟན་ཡོད་ཅེ་ན། བཙུན་མ་ཚོར་གཞུང་འབྲེལ་ཐོག་ནས་ངོས་ལེན་མེད་པ་ར་སྤྲོད་གསལ་པོ་བྱས་ཡོད། སྟོན་པ་སངས་རྒྱས་ཀྱིས་བུད་མེད་ཚོར་བཙུན་མ་བྱེད་ཆོག་པའི་ཆོག་མཆན་གནང་ཡོད། འོན་ཀྱང་ཁོང་ཚོས་སྔོན་འགྲོའི་ཆ་རྐྱེན་ཁག་ཅིག་བསྒྲུབ་དགོས་པ་རེད། དཔེར་ན། ཁོང་ཚོས་སྡོམ་པ་ཐེངས་གཉིས་ཞུ་དགོས། ཐེངས་དང་པོ་དེ་དགེ་སློང་མ་ཚོགས་ཀྱི་མདུན་ནས་སྡོམ་པ་ལེན་དགོས་པ་དང་། དེའི་རྗེས་སླར་ཡང་དགེ་སློང་ཕ་ཚོགས་ཀྱི་མདུན་ནས་སྡོམ་པ་ཞུ་དགོས། ཐེའི་ལེནྜའི་ནང་དགེ་སློང་མའི་སྡོམ་རྒྱུན་བརླགས་ཟིན་པར་བརྟེན་ཆ་རྐྱེན་འདི་གྲུབ་མི་སྲིད་པ་ཞིག་རེད། དེ་མ་ཟད། བཙུན་མ་བྱས་ནས་ལོ་མང་པོ་ཇི་ཙམ་སོང་ཡང་གྲྭ་པ་ལ་གུས་ཞབས་བྱེད་དགོས་པ་རེད། བཙུན་མ་རྒན་པ་ཡིན་རུང་གྲྭ་པ་གཞོན་པར་གུས་ཞབས་བྱེད་དགོས་ཀྱི་ཡོད།
ཐེའི་ལེནྜར་དགེ་སློང་མའི་སྡོམ་རྒྱུན་ཇི་ལྟར་ཆད་པ་ནི་སུས་ཀྱང་ཤེས་ཀྱི་མེད། དེའི་ཐད་ཁེམ་ཐོན་ (Khemthon) གྱིས་བརྗོད་དོན། བཙུན་མ་གྲུབ་པར་ཆ་རྐྱེན་མང་པོ་ཚང་དགོས་པ་བརྟེན་དེས་བུད་མེད་ཚོར་བཙུན་མ་བྱ་རྒྱུར་འགོག་རྐྱེན་བཟོས་ཡོད་སྲིད། ཤྲི་ལང་ཀར་གནས་བརྟན་སྡེ་པའི་ལུགས་དར་ཁྱབ་ཆེན་པོ་བྱུང་ཡོད། དེ་ལྟར་ཡང་སྔོན་མ་ནང་བསྟན་ཉམ་གུད་ཕྱིན་པའི་སྐབས་སུ་དགེ་སློང་མའི་སྡོམ་རྒྱུན་རྩ་རླག་ཏུ་ཕྱིན་པ་ཡིན་སྲིད། ད་ནས་ལོ་ངོ་ ༣༠༠ དང་་༤༠༠ སྔོན་ལ་མུ་སྟེགས་པའི་རྒྱལ་པོ་ཁག་ཅིག་གིས་ཤྲི་ལང་ཀར་བཙན་འཛུལ་དང་དཔུང་འཇུག་ཡང་ཡང་བྱས་ཏེ་ནང་པ་ཚོར་དྲག་གནོན་ཤུགས་ཆེ་བྱས་རྐྱེན་ནང་པའི་གྲྭ་པ་ཁ་ཤས་མ་གཏོགས་ལྷག་མེད། ཕྱིས་སུ་ཤྲི་ལང་ཀའི་རྒྱལ་པོས་རང་གི་ལུང་པར་དགེ་སློང་གི་སྡོམ་རྒྱུན་བསྐྱར་གསོ་བྱ་རྒྱུར་ཐེའི་ལེནྜའི་རྒྱལ་པོར་རོགས་རམ་ཞུས་ཡོད། སྐབས་དེ་དུས་བཙུན་མ་རྩ་སྟོང་ཕྱིན་ཏེ་དགེ་སློང་མའི་སྡོམ་རྒྱུན་ཆད་པ་ཡིན་སྲིད། དེ་མ་གཏོགས་དགེ་སློང་མའི་སྡོམ་རྒྱུན་དེ་ཆེད་མངགས་ཀྱིས་མེད་པ་བཟོས་པ་དེ་འདྲ་རྩ་བ་ནས་མིན་ཞིང་། དེ་རང་བཞིན་ཐོག་བྱུང་བ་ཞིག་དང་བློ་ཕམ་དགོས་པའི་གནས་ཚུལ་ཞིག་རེད། ཅེས་བརྗོད་ཡོད།
དེང་སྐབས་ཐེའི་ལེནྜའི་ནང་བུད་མེད་ཚོས་དགེ་ཚུལ་མ་བྱེད་ཆོག་གི་ཡོད་ཀྱང་དགེ་སློང་མ་བྱེད་ཆོག་གི་མེད། དགེ་ཚུལ་མ་ཚོར་མེ་ཆཱི་ (Mae Chi) འབོད་པ་དང་། ཁོང་ཚོས་སྐྲ་ཞར་ཆོག འོན་ཀྱང་ཁོང་ཚོས་གྲྭ་ཆས་དཀར་པོ་གྱོན་དགོས་པ་དང་། གྲྭ་པའི་ལྟ་རྟོགས་འོག་གནས་དགོས་པ་རེད།
ཕྱི་ལོ་ ༢༠༠༣ ལོར་བཙུན་མ་དྷ་མ་ནན་དཱ་ (Dhamananda) ཤྲི་ལང་ཀར་བསྐྱོད་དེ་གནས་བརྟན་སྡེ་པའི་ལུགས་ཀྱི་དགེ་སློང་མའི་སྡོམ་པ་མནོས་རྗེས་ཁོང་ཐེའི་ལེནྜ་ཡི་དགེ་སློང་མ་ཐོག་མ་དེ་ཆགས་ཡོད། ཤྲི་ལང་ཀར་ཆ་མཚོན་ན། ཕྱི་ལོ་ ༡༩༩༨ ལོར་དགེ་སློང་མའི་སྡོམ་རྒྱུན་གཞུང་འབྲེལ་ཐོག་ནས་ངོས་ལེན་བྱས་པ་རེད། འོན་ཀྱང་ཕྱིར་ཐེའི་ལནྜེའི་ནང་བསླེབས་སྐབས་དགེ་སློང་ཕ་རྣམས་ཀྱིས་དགེ་སློང་མའི་སྡོམ་པ་ལ་ངོས་ལེན་བྱས་མེད། དགེ་འདུན་པ་ཚོས་དགེ་སློང་མའི་སྡོམ་པ་ཞུ་བར་ཆ་རྐྱེན་ངེས་ཅན་ཚང་དགོས་པ་ལྟར་ཚང་ཡོད་མ་རེད་ཅེས་འགག་པ་བརྒྱབས་ཡོད་པ་རེད། འོན་ཀྱང་བཙུན་མ་དྷ་མ་ནནྡ་ཡིས་བརྗོད་དོན། དགེ་སློང་མའི་སྡོམ་པ་ནི་དགེ་འདུན་ཕ་དང་མ་གཉིས་ཀ་འཛོམས་པའི་ཐོག་ནས་སྒྲུབ་དགོས་ལུགས་བརྗོད་མཁན་ཚོས་འདུལ་བའི་གཞུང་གི་གོ་དོན་ཡག་པོ་རྟོགས་མེད་པའམ་ཡང་ན་ཡག་པོ་བཀླགས་མེད་པའི་རྟགས་རེད། གང་ཡིན་ཞེ་ན། སངས་རྒྱས་ཀྱིས་གསུངས་པའི་འདུལ་བའི་གཞུང་དངོས་ནི་པཱ་ལིའི་སྐད་ནང་ཡོད་ཅིང་། པཱ་ལི་སྐད་ཡིག་ནི་ཧ་ཅང་གི་རྙིང་པ་ཞིག་ཡིན་ཞིང་དེང་སྐབས་མི་ཉུང་ཤས་ཤིག་གིས་མ་གཏོགས་ཀློག་གི་མེད། དགེ་སློང་མའི་སྡོམ་པ་ཞུ་བར། དགེ་སློང་མའི་སྡོམ་རྒྱུན་མེད་ཚེ་དགེ་སློང་ཕའི་མདུན་ནས་སྡོམ་པ་མནོས་ན་འགྲིག་གི་ཡོད་ལུགས་འགྲེལ་བརྗོད་བྱས་ཡོད།
དགེ་སློང་མ་དྷ་མ་ནན་དཱ་ལ་ཆ་མཚོན་ན། ཆུང་དུས་སྐབས་ནང་ཆོས་དང་འབྲེལ་བ་དམ་ཟབ་གནས་ཡོད་ཀྱང་མ་འོངས་པར་བཙུན་མ་བྱེད་རྒྱུའི་བསམ་བློ་འཁོར་མེད་ཅིང་། གཉེན་སྒྲིག་བྱས་ཏེ་ཕྲུ་གུ་གསུམ་བྱུང་ཡོད་པ་དང་། རྒྱལ་རབས་ལོ་རྒྱུས་དང་ལྟ་གྲུབ་ཐོག་སློབ་གཉེར་གནང་སྟེ་འབུམ་རམས་པའི་ལག་འཁྱེར་བླངས་བ་དང་། དེ་ནས་ཐཱ་མ་ས་ཊེ་མཐོ་སློབ་ (Thammasat University) ཏུ་སློབ་དཔོན་གཞོན་པའི་ཕྱག་ལས་གནང་། དེའི་རྗེས་ཕྱི་ལོ་ ༡༩༨༣ ལོར་ཁོང་གི་མི་ཚེའི་ནང་འགྱུར་ལྡོག་གལ་ཆེན་ཞིག་བྱུང་ཡོད། དེ་ཡང་མོས་ཧར་ཝཌ་མཐོ་སློབ་ (Harvard University) ཏུ་ནུབ་ཕྱོགས་པའི་མོ་རྩོད་རིགས་ལུགས་པ་ཚོའི་མདུན་དུ་བུད་མེད་དང་། ཆོས་ལུགས། སྤྱི་ཚོགས་འགྱུར་ལྡོག་བཅས་ཀྱི་ཐོག་ལ་ཐེངས་དང་པོར་གཏམ་བཤད་བྱ་རྒྱུའི་གོ་སྐབས་ཐོབ་ཡོད། སྐབས་དེར་མོ་རང་ལ་སྤྱི་ཚོགས་དང་བུད་མེད་གོ་རྟོགས་ལེགས་པོ་ཡོད་རུང་གནས་སྟངས་ལ་འགྱུར་བ་གཏོང་ཐུབ་ཀྱི་མེད་པའི་དཀའ་ངལ་ཚོར་ཡོད། མོ་རང་གིས་དགེ་སློང་མ་སྒྲུབ་རྒྱུ་ནི་འགན་འཁྲི་རང་བཞིན་ལྡན་པའི་བྱ་བ་ཞིག་ཀྱང་རེད་ཅེས་བརྗོད་ཡོད། དེ་ནས་བཟུང་གོ་སྐབས་ནམ་བྱུང་ལ་ཁོང་གིས་གཏམ་བཤད་མུ་མཐུད་ནས་གནང་གི་ཡོད་ཅིང་། བརྙན་འཕྲིན་ནང་ཁོང་གི་ནང་ཆོས་སྐོར་གཏམ་བཤད་ཀྱི་ལེ་ཚན་ཞིག་ཀྱང་ཡོད་པ་རེད། མོ་རང་གི་ཕྲུ་གུ་རྣམས་ནར་སོན་རྗེས་ཕྱི་་ལོ་ ༢༠༠༠ ལོར་མོས་བུད་མེད་གཞན་ལ་སེམས་སྐུལ་ཆེད་དུ་མོས་དགེ་སློང་མའི་སྡོམ་པ་ཞུ་བར་འགྲུལ་བཞུད་བྱས་ཤིང་། དེང་སྐབས་ཐེའི་ལེནྜའི་ནང་དགེ་སློང་མ་གྲངས་ ༡༧༠ དང་དགེ་ཚུལ་མ་ ༡༠༠ ལྷག་ཙམ་ཡོད་པ་རེད། ཁོང་རྣམས་ལ་གྲོང་གསེབ་པ་ཚོས་དད་མོས་བྱེད་ཀྱི་ཡོད་པ་རེད། ཕྱི་ལོ་ ༢༠༠༣ ལོར་མོས་དགེ་སློང་མའི་སྡོམ་པ་མནོས་ཏེ་ད་བར་ལོ་ངོ་ ༡༢ ཙམ་ཕྱིན་ཡོད་པར་བརྟེན། འདུལ་བའི་ལུགས་ལ་གཞིགས་ན་མོས་བུད་མེད་གཞན་ལ་སྡོམ་པ་གནང་ཆོག་གི་ཡོད། སངས་རྒྱས་བཅོམ་ལྡན་འདས་ཀྱི་དགོངས་གཞི་དངོས་གང་ཡིན་པ་སུས་ཀྱང་ཤེས་ཀྱི་མེད། ཁེམ་ཐོན་གིས་བརྗོད་དོན། སངས་རྒྱས་སྐུ་མྱ་ངན་ལས་འདས་ཏེ་ལོ་ལྔ་བརྒྱ་ཕྱིན་པའི་རྗེས་གཞི་ནས་བཀའ་བསྡུ་གསུམ་བསྡུས་པ་རེད། དེས་ན་ཁོང་གི་གསུང་ནང་ལ་མི་གཞན་གྱི་བསམ་ཚུལ་བཅུག་ཡོད་པ་ནི་ཧ་ཅང་ཁ་གསལ་རེད། སངས་རྒྱས་ནི་གྲུབ་ཐོབ་པ་ཞིག་ཡིན་ཡང་ཁོང་གི་སློབ་མ་རྣམས་ནི་ཁོང་ལྟར་གྲུབ་ཐོབ་ཡིན་པའི་ངེས་པ་མེད། ད་དུང་སྟོན་པ་རང་ཉིད་ཀྱང་གྲུབ་ཐོབ་མིན་པར། རྣམ་དཔྱོད་ལྡན་པའི་རྒྱ་གར་གྱི་རྒྱལ་སྲས་ཙམ་ཞིག་ཡིན་པ་དང། ཁོང་གི་ལྟ་གྲུབ་དེ་སྙན་གྲགས་ཅན་དུ་གྱུར་བ་དེ་འདྲ་ཡིན་སྲིད། ཁོང་ཕོ་མཆོག་མོ་དམན་གྱི་སྤྱི་ཚོགས་ནང་ལ་འཚར་ལོངས་བྱུང་བ་ཡིན་པར་བརྟེན་ (ཁོང་གི་ལྟ་གྲུབ་ནང་སྤྱི་ཚོགས་ཀྱི་ལྟ་ཚུལ་གསལ་པོ་རེད།) སྐྱེས་བོ་ཕོ་མོ་ཚང་མར་ཐར་པ་ཐོབ་ཐུབ་པའི་ནུས་པ་ཡོད། འོན་ཀྱང་བུད་མེད་ཚོར་ཐོབ་ཐང་འདྲ་མཉམ་ཡོད་མ་རེད། དེའི་ཐོག་དམིགས་བསལ་གནས་བརྟན་སྡེ་པའི་ལུགས་ནང་ཁུལ་དུ་བསམ་ཚུལ་གཅིག་མཐུན་མེད། གལ་སྲིད་ཁྱེད་རང་གི་འདུལ་བའི་གཞུང་བཀླག་ན། དེའི་ནང་བཙུན་མར་དམ་དྲག་ཆེ་བའི་སྒྲིག་ཁྲིམས་མང་པོ་འཁོད་ཡོད། དེར་བརྟེན་ཁྱེད་རང་གིས་ནང་ཆོས་ཀྱི་ངོས་ནས་བཙུན་མར་དགའ་བསུ་བྱེད་ཀྱི་མེད་པ་ནི་ཚོད་དཔག་བྱེད་ཐུབ། འོན་ཀྱང་སྒྲིག་གཞི་དེ་དག་སུས་བཟོས་པ་ཡིན་ནམ། སྟོན་པ་སངས་རྒྱས་ཀྱིས་བཟོས་པ་ཡིན་ནམ། ཡང་ན་མི་གཞན་གྱིས་བཟོས་པ་ཡིན་ནམ། དྲི་བ་འདི་ལ་ང་ཚོས་ལན་འདེབས་མི་ཐུབ།
*Ana Salvá ལགས་ནི་ (Spainish) སེ་པེན་མི་རིགས་ཀྱི་གསར་འགོད་པ་ཞིག་ཡིན་ཞིང་། ཁོང་ཐེའི་ལེནྜའི་ནང་བརྟེན་གཞི་བྱས་ཏེ་ལྷོ་ཤར་ཨེ་ཤེ་ཡའི་གནས་ཚུལ་ཐོག་ལ་དོ་སྣང་དང་གནས་ཚུལ་སྤེལ་གྱི་ཡོད་པ་རེད།
མ་རྩོམ་གྱི་དྲྭ་ཐག https://thediplomat.com/2018/04/was-buddha-a-feminist/


text:
ཐ་སྙད་ཁ་ཤས་རེ་བོད་སྐད་ཅིག་ཨེ་ཡིན་ནམ་བསམ་གྱི་འདུག
- །
- ལྷག་པ།, 01 ཟླ་བཅུ་གཅིག 2017 15:39
- ། རྩོམ་རིག་མེ་ལོང་། པདྨ་མཚོ།
ང་ཚོས་བརྩམ་བྱའི་གྲངས་འབོར་གཙོ་བོར་མ་བཟུང་བ་སྤུས་ཚད་གཙོ་བོར་བཟུང་སྟེ་ཉེ་རབས་ལོ་རྒྱུས་ལ་ཕྱིར་མིག་ཅིག་བལྟས་པ་ཡིན་ན། དཔེར་ན། ཆོས་མན་ངག་གི་གསུང་འབུམ་མང་པོ་རྩོམ་མཁན་དང་། རྩིས་དང་སྨན་གྱི་གཞུང་ལུགས་རྩོམ་པ་པོ་གང་འཚམས་བྱུང་ཡོད་པ་རེད་ལ། ད་ལྟའི་དུས་སུའང་ནང་ཆོས་ཀྱི་གཞུང་ལུགས་དང་ཆབ་སྲིད་དཔྱད་བརྗོད། ལོ་རྒྱུས་ཉམས་ཞིབ། གསར་འགྱུར་དཔྱད་ཞིབ། ད་དུང་སྙན་ངག་སོགས་སྒྱུ་རྩལ་རྩོམ་རིག་གི་སྐོར་ནས་བུད་མེད་རྩོམ་པ་པོ་མང་པོ་ཞིག་ཡོང་གི་ཡོད་པ་མཐོང་གསལ་རེད།
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་བ་དང་ཀློག་པ་པོ་རྣམས་སུ་བོད་མོ་རྩོམ་པ་པོའི་སྐོར་ལ་བཅར་འདྲི་ཞུ་བཞིན་པ་ལས་པདྨ་མཚོ་ཡིས་དྲིས་ལན་གནང་བ་གཤམ་གསལ་ཏུ་གཟིགས་པར་གྱིས།
༡། ཁྱོད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲར་འཕྲད་མྱོང་ངམ།
ལན། ད་ལྟ་བར་དུ་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲ་ཞིག་ལ་ཐུག་པ་དམིགས་བསལ་གྱིས་དྲན་གྱི་མི་འདུག ཡིན་ནའང་། ངས་ད་ལྟ་བར་དུ་གཅིག་བྲིས་བསྡད་པ་དེ་ཚོར་ཕྱིར་འདང་ཞིག་བརྒྱབ་ན། སློབ་ཆུང་ལོ་རིམ་གསུམ་པ་ཙམ་ནས་བཟུང་རང་གི་དགའ་སྐྱོ་ཆགས་སྡང་གི་སེམས་འགྱུ་མང་པོ་ཞིག་བྲིས་པ་དང་། རང་གིས་བྲིས་བཞག་པའི་རྩོམ་ཡིག་ཁག་ཅིག་ལ་ཕ་མ་དང་དགེ་རྒན་སོགས་ནས་བསྟོད་བསྔགས་ཐོབ་ཅིང་། རང་ཉིད་ཀྱང་དགའ་མགུ་བྱུང་བ་དེས་ང་ནམ་ཡང་རྩོམ་ཡིག་འབྲི་ཀློག་དང་ཁ་འབྲལ་ཐབས་མེད་པ་ཞིག་ཆགས་སོང་།
ཡིན་ནའང་། ངས་ང་རང་ཀློག་པ་པོ་ཞིག་མ་གཏོགས་རྩོམ་པ་པོ་ཞིག་ཏུ་ནམ་ཡང་ངོས་འཛིན་བྱེད་ཀྱི་མེད། ང་ཆུང་དུས་སེམས་ཀྱི་དུང་བ་གཙོར་བཟུང་གིས་ཕ་མ་དང་དགེ་རྒན། སྤུན་མཆེད། ད་དུང་ང་རང་རྒྱུན་དུ་བཞོ་རྒྱུར་དགའ་བའི་འབྲི་མོ་གཡུང་མ་མ་དང་། རྫ་ལུང་གང་སར་ཕྱུག་རྫིར་འགྲོ་དུས་བཞོན་པའི་གཡག་རྒན་ཀ་ཐོ་སོགས་ལ་བསྟོད་པའི་རྩོམ་ཐུང་ཧ་ཅང་མང་པོ་བྲིས་མྱོང་ལ། དེ་བཞིན་དབྱར་གྱི་མེ་ཏོག་དང་རྩྭ་ཐང་། དགུན་གྱི་ཁ་བའི་འདབ་མ་བརྩེགས་པའི་མཛེས་ལྗོངས་སོགས་མང་པོ་བྲིས་མྱོང་། ཡིན་ནའང་། བཙན་བྱོལ་དུ་བསླེབས་རྗེས་དེ་དག་ཚང་མ་དྲན་པའི་ཡུལ་ཙམ་དུ་གྱུར་ཅིང་། མག་མོག་གི་སེམས་ཚོར་མང་པོ་ཞིག་བྱུང་རྗེས་དེ་དག་འབྲི་བར་རྒྱང་ཐག་རིང་པོ་ཞིག་ཆགས་སོང་། ལྷག་པར་དུ་བྲེལ་ཟིང་ཆེ་བའི་གསར་འགྱུར་གྱི་ལས་རིགས་གཉེར་ཏེ་ལོ་ངོ་ ༧ ཙམ་ཕྱིན་པའི་ནང་རང་གི་སེམས་ཚོར་འབྲི་བའི་གོ་སྐབས་དེ་ཧ་ཅང་དཀོན་པོར་གྱུར་ཅིང་། སྤྱི་ཚོགས་ཀྱི་གནད་དོན་ཆེ་ཆུང་མང་པོའི་ངོ་གདོང་ཞིབ་ཀྱིས་མཐོང་ཡོང་དུས། རིམ་གྱིས་རང་གི་སེམས་གཤིས་སྙི་མོ་འདིའང་ཡང་ཡང་ཆུ་ལ་སྦངས་ཏེ་སྐམ་དུ་བཅུག་པའི་ཀོ་བ་ལྟར་ཆགས་འགྲོ་ཡི་འདུག་པས། རང་གི་སེམས་ཚོར་གྱི་རྗེས་སུ་བསྙེག་རྒྱུར་རང་བཞིན་གྱིས་ཉོབ་སྣང་ཞིག་སླེབས་ཏེ་ག་དུས་ཡིན་ནའང་གཞན་ཞིག་གི་ཚབ་ཏུའམ་སྤྱི་ཚོགས་ཤིག་གི་ངོ་གདོང་གི་ཡུལ་ལུགས་འབྲི་ཐབས་དགོས་པ་ལྟ་བུ་ཆགས་འདུག གང་ལྟར་ང་ཨ་མ་ཁེར་རྐྱང་ཞིག་གིས་ཁྱིམ་ཚང་གི་འོས་འགན་དང་། རྙོག་ཟིང་ཆེ་བའི་གསར་འགྱུར་གྱི་ལས་ཀའི་བར་ནས་བློས་གཏོང་དང་གདོང་ལེན། བཟོད་སྒོམ་དང་སྡུག་རུས་ཆེན་པོས་བྲིས་བསྡད་པའི་གསར་འགྱུར་རྩོམ་ཡིག་དག་གིས། ཁུ་སིམ་སིམ་གྱིས་རང་གི་སེམས་ཚོར་བྲིས་པ་ལས་ཀྱང་ཕན་ཐོགས་ཆེན་པོ་བྱུང་སོང་དྲན་གྱི་འདུག
༢། ཁྱོད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཅི་འདྲ་བཟུང་ཡོད།
ལན། ད་ལྟའི་དུས་འདིར་བོད་ཀྱི་རྩོམ་རིག་འདི་སྣ་འཛོམས་རང་བཞིན་དང་མདུན་ལྗོངས་ཡངས་པོ་ཞིག་ཏུ་གོམ་པ་རྒྱག་བཞིན་ཡོད་པའི་མཐོང་སྣང་ཡོང་བཞིན་འདུག་པ་དང་ཆབས་ཅིག ཡང་རྩོམ་ཡིག་རེ་རེའི་ངོ་གདོང་ལ་བལྟས་ནས་བསམ་བློ་ཞིབ་ཏུ་བཏང་དུས་ཧ་ཅང་སེམས་ཕམ་ཞིག་ཀྱང་ཡོང་གི་འདུག ང་ལ་མཚོན་ན་བོད་ཀྱི་རྩོམ་རིག་ཟེར་དུས་བརྗོད་བྱ་རྗོད་བྱེད་གང་གི་ཆ་ནས་ཡིན་ནའང་རྨང་གཞིའམ་ཡང་ན། དཔེར་ལྟ་ས་འདྲ་གཙོ་བོ་དེ་བོད་ཀྱི་དམངས་ཁྲོད་ཀྱི་ལ་གཞས་དང་ཁ་ཤག གཏམ་དཔེ། མགུར་མོ། དེ་དག་གི་སྙིང་བཅུད་ལྟ་བུའི་གླིང་སྒྲུང་དང་། དམ་པའི་ལེགས་བཤད་སོགས་ཡིན། འདི་ཚོའི་ལུས་ཀྱི་བ་སྤུ་གཡོ་བར་བྱེད་པའི་སྙན་ཚིག་གི་འགྱུར་ཁུགས་དང་། དལ་ཞིང་ལྷོད་ཀྱིས་བཞུར་ཡོང་པའི་སྐད་ཆའི་འགྱུར་འགྲོས། ཟབ་ཅིང་རྒྱ་ཆེ་བའི་བརྗོད་གཞིའི་གནད་དོན་འབྱིན་སྟངས། འཛད་མཐའ་མེད་པའི་བོད་རང་གི་ཐ་སྙད་རྨ་མེད་པ་མང་པོ་ཞིག་གིས་ཡིད་དབང་འཕྲོག་འགྲོ་གི་ཡོད། མདོར་ན་དེ་དག་གི་ཁྱད་ཆོས་གཙོ་བོ་ཞིག་ནི་ཚིག་གི་མཛེས་པ་ཙམ་མིན་པར་དོན་གྱི་ཟབ་ས་ཞིག་ཏུ་འཁྲིད་འགྲོ་བ་དེ་རེད།
ཡིན་ནའང་། དེང་སང་གི་དཔེར་ན་སྙན་རྩོམ་ཡིན་ཟེར་བའི་རྩོམ་ཡིག་མང་པོ་ཞིག་མར་ཀློག་ཡོང་དུས། ཚིག་གི་ཕྲེང་བ་ཞིག་སྤེལ་བའི་ཆེད་དུ་བྲིས་པ་མ་གཏོགས་བརྗོད་པ་ཞིག་གི་སྙན་པའི་འགྲོས་དང་། སེམས་པའི་འགྱུར་བག་དངོས་མཚོན་པའི་སླད་དུ་བྲིས་པ་ཨེ་ཡིན་ནམ་བསམ་ནས་ཐེ་ཚོམ་སྐྱེ་ཡི་འདུག་ལ། ཡང་རྟ་རྒོད་ཀྱི་ཁ་ཤོར་བ་ལྟར་རྩོམ་པ་པོས་དོན་གྱི་གནད་ཕྱུང་མ་ཐུབ་པར་ཚིག་རིས་ཀྱི་ངོ་སོའི་འོག་རྩོམ་ཡིག་གི་དབང་ཐང་ཤོར་སོང་བའང་མང་པོ་མཐོང་གི་འདུག
ཐ་སྙད་སྤྱོད་སྟངས་ཀྱི་ཆ་ནས་ཡིན་ནའང་བྱིས་པ་ཆུང་ཆུང་ཞིག་ལ་ཁ་བརྡ་བྱེད་ཀྱི་ཡོད་པ་ལྟ་བུ་དང་། རྒྱུན་དུ་སྤྱོད་བཞིན་པའི་ཐ་སྙད་ཁ་ཤས་རེ་བོད་སྐད་ཅིག་ཨེ་ཡིན་ནམ་བསམ་པ་ཡོང་གི་འདུག གལ་ཏེ་འབྲི་མཁན་ཁོ་རང་ལ་ཐ་སྙད་འདི་དག་བོད་སྐད་ཅིག་རེད་དམ། འདིའི་ནང་དོན་ཅི་ཞིག་རེད་ཅེས་དྲིས་ན། ལན་དུ། གང་ཤེས་དེང་སང་མང་པོ་ཞིག་གིས་འདི་འདྲ་ཞིག་འབྲི་ཡི་འདུག་ག་ཟེར་བ་ལྟ་བུའི་ལན་ཞིག་རྒྱག་ཨེ་ཡོང་བསམས་ནས་ཞེད་སྣང་འདྲ་ཞིག་ཀྱང་ཡོང་གི་འདུག གཅིག་བྱས་ན་ངས་ལྟ་ཚུལ་ནོར་ཡོད་སྲིད་པ་རེད།
༣། རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད།
ལན། ངས་བལྟས་ན། ད་ལྟའི་བོད་ཀྱི་སྤྱི་ཚོགས་ནང་བོད་ཡིག་གཙོ་བོར་གྱུར་བའི་རྒྱ་ཡིག་དང་དབྱིན་ཡིག་སོགས་ཀྱི་ཐོག་ནས་བུད་མེད་རྩོམ་པ་པོ་གང་འཚམ་ཞིག་འབྱུང་བཞིན་ཡོད་པ་རེད་ལ། ང་ཚོས་བརྩམ་བྱའི་གྲངས་འབོར་གཙོ་བོར་མ་བཟུང་བ་སྤུས་ཚད་གཙོ་བོར་བཟུང་སྟེ་ཉེ་རབས་ལོ་རྒྱུས་ལ་ཕྱིར་མིག་ཅིག་བལྟས་པ་ཡིན་ན། དཔེར་ན། ཆོས་མན་ངག་གི་གསུང་འབུམ་མང་པོ་རྩོམ་མཁན་དང་། རྩིས་དང་སྨན་གྱི་གཞུང་ལུགས་རྩོམ་པ་པོ་གང་འཚམས་བྱུང་ཡོད་པ་རེད་ལ། ད་ལྟའི་དུས་སུའང་ནང་ཆོས་ཀྱི་གཞུང་ལུགས་དང་ཆབ་སྲིད་དཔྱད་བརྗོད། ལོ་རྒྱུས་ཉམས་ཞིབ། གསར་འགྱུར་དཔྱད་ཞིབ། ད་དུང་སྙན་ངག་སོགས་སྒྱུ་རྩལ་རྩོམ་རིག་གི་སྐོར་ནས་བུད་མེད་རྩོམ་པ་པོ་མང་པོ་ཞིག་ཡོང་གི་ཡོད་པ་མཐོང་གསལ་རེད་ལ། ད་ལྟའི་བོད་ཀྱི་བུད་མེད་རྩོམ་པ་པོ་ཚོས་སྔར་དང་མི་འདྲ་བར་སྤྱི་ཚོགས་ཀྱི་འཚོ་བ་དངོས་ལ་གདོང་གཏད་དེ་སྐད་ཡིག་འདྲ་མིན་ནང་རྩོམ་ཡིག་འབྲི་བཞིན་ཡོད་པ་དེས་བོད་ཙམ་མ་ཟད། རྒྱལ་སྤྱིའི་སྒང་ལའང་གྲགས་འགུལ་དང་ཤུགས་རྐྱེན་མི་ཉུང་བ་ཐེབས་ཀྱི་ཡོད་པ་ཉེ་བའི་ལོ་ཁ་ཤས་ནང་ཕྱིར་མིག་ཅིག་བལྟས་པ་ཡིན་ནའང་མཛུབ་རྩེར་བགྲང་རྒྱུ་ཡོད་པ་རེད།
༤། གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་།
ལན། རྩོམ་འབྲིའི་རྨང་གཞི་ལ་ཁྱད་པར་ཟེར་ན་འདྲ་གང་ལྟར་ཧ་ཅང་མ་འདྲ་བ་མང་པོ་རེད་བསམ་གྱི་འདུག གང་ཡིན་ཟེར་ན་གཙོ་བོ་གཞིས་བྱེས་གཉིས་ཀྱི་རིག་གནས་ཀྱི་ཁོར་ཡུག་ལ་ཁྱད་པར་ཆེན་པོ་ཡོད་པ་འདི་རེད་ལ། སྐབས་བབ་ཀྱི་ཡུལ་གོམས་གཤིས་ལུགས། དེ་དག་དང་འབྲེལ་བའི་ཚོར་བ་བཅས་མི་འདྲ་བ་མང་པོ་ཞིག་ཡོད་པར་བརྟེན། མི་སོ་སོའི་བསམ་བློའི་སྙིང་ཁུ་དང་རྣམ་དཔྱོད་ཀྱི་རྩལ་འདོན་སྟངས་མི་འདྲ་བ་མང་པོ་འབྱུང་བཞིན་ཡོད་པ་རེད། མ་ཚད་རྩོམ་ཡིག་གི་བརྗོད་གཞི་གདམས་སྟངས་དང་། སྒྱུ་རྩལ་གྱི་རྣམ་པ་ཕྱུང་སྟངས་སོགས་མི་འདྲ་བ་ཆེན་པོ་ཞིག་ཡོང་གི་ཡོད་པ་རེད། དཔེར་ན། བཙན་བྱོལ་ནང་གི་བུད་མེད་རྩོམ་པ་པོ་མང་པོ་ཞིག་གིས་བོད་ཅེས་པ་མིག་གིས་མཐོང་མྱོང་མེད་ཀྱང་། བོད་དབྱིན་གྱི་སྐད་ཡིག་ནང་བོད་ཀྱི་འཚོ་བའི་གནས་སྟངས་དང་ཁོར་ཡུག ཆབ་སྲིད་གནས་སྟངས་སོགས་མང་པོ་འབྲི་བཞིན་ཡོད་པ་རེད། ཡིན་ནའང་། གོ་ཐོས་ཙམ་དང་འཆར་སྣང་ཞིག་གིས་བཞེངས་སྐྲུན་བྱེད་ཀྱིན་ཡོད་དུས། མཚོན་བྱའི་འཚོ་བ་དངོས་དང་ཁ་ཐག་རིང་ཞིང་ཚོར་ཤུགས་ཀྱི་མདངས་མངོན་ཁག་པོ་འདུག དེ་ལས་བོད་ནང་དུ་ཡོད་མཁན་ཞིག་གིས་གོང་གི་བརྗོད་བྱ་རྣམས་བྲིས་ན་ཡིད་ལ་འཇུག་པོ་དང་། དོན་ལ་འབབ་པོ། འཚོ་བ་དངོས་མཚོན་ཐུབ་པའི་ཁྱད་ཆོས་མང་པོ་ཞིག་འདུག
དེ་བཞིན་གཞིས་ཀྱི་རྩོམ་པ་པོས་བཙན་བྱོལ་བོད་མིའི་སྤྱི་ཚོགས་འཚོ་བ་དང་ཆབ་སྲིད་ཁོར་ཡུག བསམ་བློའི་ཁ་ཕྱོགས་སོགས་བྲིས་པ་རྣམས་ལའང་དེ་དེ་བཞིན་གྱི་སྐྱོན་ཞིག་མཐོང་གི་འདུག གང་ལྟར་རང་རང་སོ་སོའི་ཁོར་ཡུག་དང་དེ་ལ་བརྟེན་པའི་ཚོར་བའི་རླབས་རིས་མི་འདྲ་བ་རེ་ཡོང་བཞིན་ཡོད་པ་ལྟར་རྩོམ་ཡིག་གི་སྤུས་ཀ་དང་། གསོན་ཉམས་དོད་སྟངས་སོགས་ལའང་ཁྱད་པར་མང་པོ་མཐོང་གི་འདུག
༥། བོད་ཀྱི་རྩོམ་རིག་ལས་ཁྱོད་རང་ཉིད་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། ཆུང་བྱིས་པའི་དུས་ནས་བོད་ཀྱི་དམངས་ཁྲོད་རྩོམ་རིག་སྒྱུ་རྩལ་གྱིས་ང་ལ་དགའ་སྐྱོ་ཆགས་སྡང་གི་ཚོར་བ་གྲངས་མེད་པ་ཞིག་བསྐྲུན་མྱོང་བ་མ་ཟད། སེམས་ལ་འཆར་སྣང་མང་པོའི་ས་བོན་བཏབས་ཏེ་རེ་སྙེག་གི་སེམས་ཤུགས་སྤྲད་ཡོད་པ་དང་། འཚོལ་དཔྱོད་ཅིག་གི་ལམ་དུ་བརྫངས་བ་ནི་ང་ལ་ཆེས་གལ་ཆེ་ཞིང་རིན་ཐང་ལྡན་པའི་ཐོབ་བྱ་དེ་ཡིན་བསམ་གྱི་འདུག
༦། རང་ཉིད་ངོ་སྤྲོད་མདོར་བསྡུས་ཤིག་བྱེད་རོགས།
ལན། ང་རྔ་བ་ཁུལ་ཁྱུང་མཆུ་རྫོང་ཁོངས་ཀྱི་རྨེ་བའི་འབྲོག་སྡེ་ཞིག་ཏུ་སྐྱེས་པ་དང་། རང་ལོ་ ༨ ཙམ་ནས་སྡེ་བའི་སློབ་ཆུང་དུ་ཞུགས་ཐུབ་པ་བྱུང་། དེ་ནས་རིམ་བཞིན་བར་ཆད་མང་པོ་ཞིག་ལ་གདོང་ལེན་གྱིས་ཁྱུང་མཆུ་རྫོང་བོད་ཡིག་སློབ་འབྲིང་དང་སི་ཁྲོན་ཞིང་ཆེན་བོད་ཡིག་སློབ་གྲྭ་བཅས་ནས་སློབ་མཐར་ཕྱིན་པ་དང་། ༢༠༠༥ ལོའི་ཕྱི་ཟླ་ ༡༢ པའི་ནང་རྒྱ་གར་ནང་བཙན་བྱོལ་དུ་ཡོང་སྟེ་ཤེས་རབ་དགའ་ཚལ་སློབ་གླིང་དུ་ལོ་གཅིག་མ་ཟིན་ཙམ་བསྡད་པ་ཡིན། དེ་ནས་དགེ་རྒན་གྱི་ལས་ཀ་སོགས་བྱས་ནས་གང་འཚམས་བསྡད་རྗེས་གསར་འགོད་ལས་རིགས་འདིར་ཞུགས་པ་ཡིན། ད་ལྟ་བོད་ཀྱི་དུས་བབ་གསར་ཁང་གི་གསར་འགོད་པ་དང་རྩོམ་སྒྲིག་ལས་རོགས་ཀྱི་འགན་འཁུར་མུས་ཡིན།
ཕྱི་ལོ་ ༢༠༡༧ ཟླ་ ༡༠ ཚེས་ ༣༡ ཉིན།